(06 އޯގަސްޓު 2017 އާ ގުޅޭ) -- ބައްޕައެއްގެ ލޯތްބަކީ ކޮބައިކަން އައިރާއަކަށް ނޭނގެއެވެ. އެހެންނަމަވެސް ހައިކަލްގެ ބަސްތަކުން މިއަދު އެ އިހުސާސް އައިރާއަށް ކުރެވިއްޖެއެވެ. މިއަދު އޭނާ ހިތުގައި ޖެހިގެން ރޯހެން ހީވި ނަމަވެސް އޭނާއަށް ލިބުނު އުފާވެރިކަމާއި މިންވަރުކުރެއްވި ނިޢުމަތް ތަޙައްމަލު ކުރާނޭ ގޮތެއް ނޭނގުނީއެވެ.\nއައިރާ ވީތަނެއް ނޭނގުމުން ޔާނާއަށް ހީވީ ގޭތެރޭގައި މާ މީހުން ގިނަވީމާ އައިރާ އެނބުރި ކޮޓަރިއަށް ދިޔައީ ކަމަށެވެ. އެހެންވެ އޭނާ އައިސް އައިރާގެ ކޮޓަރީގައި ޓަކި ޖަހާލުމަށްފަހު ދޮރު ހުޅުވާލިއެވެ. އެއްވެސް ދަތިކަމެއްނެތި އަރާމު ނިންޖަކުން ކުޑަ އެނދުގައި އައިޒަން ނިދާފައި އޮތެވެ. ނަމަވެސް އައިރާއެއް ނުފެނުނެވެ. ފާޚާނާއާއަކު ވެސް ނެތެވެ. ސުވާލު އުފެދިފައި ހުރެ އަނެއްކާ ވެސް ޔާނާ އައީ ބޮޑުކޮޓަރި ތެރެއަށެވެ. ވަށައިގެން ހޯދާލުމާއެކު ކާކޮޓަރިއާ ދިމާއަށް ހިނގައިގަތެވެ. ކާކޮޓަރިއާ އިންވެގެން ހުރި ބަދިގެއަށް ޔަނާ ވަންއިރު ކަނަކަށް ވަދެ ފިލާ ހުރި އައިރާ އޭނާއަށް ފެނުނީ ދެނެވެ. އަވަހަށް އައިސް އައިރާގެ ގާތުގައި ހުއްޓުނެވެ.\n"އައިރާ ރޮނީތަ؟ ކީއްވެ މިތާ ތި ހުރީ؟ މީހަކު އެއްޗެއް ބުނީތަ؟" ހާސްވެފައި ހުރެ އައިރާގެ ކޯތާފަތް ދެއަތުން ފުހެމުން ޔާނާ ސުވާލު ކުރާން ފެށިއެވެ. އޭނާއަށް ބަލަން ހުރި އައިރާއަށް އަނެއްކާ ވެސް ރޮވުނީއެވެ. ހަމައެއާއެކު އޭނާ ޔާނާގެ ގައިގާ ބައްދާލިއެވެ.\n"އަހަންނަކީ ވަރަށް ބޮޑު ނިކަމެއްޗެއް. އެކަމަކު ޒޭންގެ ޢާއިލާ އަހަރެންގެ ފެންވަރަކަށް ނުބަލާ... އަހަންނަށް ތިޢާއިލާއަށް ކޮށްދެވޭނެކަމެއްނެތް އިރު ވެސް އެންމެން އަހަންނަށް އެހާ ހެޔޮ"\n"އައިރާ! އެވަރުކަމަކާ ތިވަރަށް ތި ރޮނީ... ރަނގަޅަށް އުޅޭ މީހުންނަށް ރަނގަޅު ގޮތް ﷲ މިންވަރު ކުރައްވާނީ ވެސް. އަހަރެންގެ މަންމައާއި ބައްޕަގެ ހުރީ އަހަރެން އެކަނި. ކޮއްކޮއަކާއި ބޭބެއެއް ނޫނީ ދައްތައެއްގެ އުފަލެއް ނުލިބޭ. ހަމައެގޮތަށް ޒޭންގެ ޢާއިލާގައި ވެސް އޭނާ ނޫން ކުއްޖެއް ނުހުރޭ. ޒޭންއަށް އަންހެން ކޮއްކޮއަކު ލިބުނު. އެކަމަކު މަންމައާއި އެ ކޮއްކޮ މި ދުނިޔެއާ ވަކިވެގެން ދިޔައީ. އައިރާއާ ބައްދަލުވެ އައިރާގެ އުޅުން ފެނި މިއަދު އަހަންނާއި ޒޭންއަށް ވެސް ކުރެވެނީ އެއް އިހުސާސެއް. ތީ އަހަރުމެންގެ މި ކުޑަކުޑަ ޢާއިލާގެ މެންބަރެއްގެ ގޮތުގައި. ޒޭންއަށް ނުލިބުނު އަންހެންކޮއްކޮ... އަހަންނާއެކު ހުރިހާ ކަމެއްގައި ޚިއްޞާ ވާނޭ އަންހެން ކޮއްކޮ..." ނިކަން ފުޅާ ހިނިތުންވުމަކާއެކު ޔާނާ އަލުން އައިރާގެ ކޯތާފަތް ދެއަތުން ފުހެލަ ދިނެވެ.\n"އައިރާ އަބަދު ހިތާމަކުރާތަން އަހަންނަށް ފެންނަނީ... އަހަރެންގެ ކޮއްކޮ ހިތާމަކުރާކަން އެނގޭއިރު އަހަރެން ވެސް ދެރަވޭނެއެއްނު. ހިތަށް އަރާ އަހަންނަށް ކޮށްދެވޭނެކަމެއް ހަމަ ނެތީބާއޭ... އާދެބަލަ އައިރާ... ވާހަކައެއް ކިޔައިދޭނަން" ޔާނާ ކުއްލިއަކަށް ކަމެއް ހަނދާންވެގެން ބުނެލިއެވެ. އަދި އައިރާގެ އަތުގައި ހިފައިގެން ކާކޮޓަރިއަށް ނުކުމެ ކާމޭޒު ދޮށުގައި އިށީނެވެ.\n"އަހަރެން މިވާހަކަ ނުބުނާން ހުރީ. އަހަންނަށް ހުވަފެނެއް ފެނުނީ. ވެދާނެ ހިތުގައި އަޅައިގެން އުޅޭކަމެއްވީމާ ހުވަފެނުގައި ވެސް ފެނުނީ ކަމަށް. އަހަރެން މިހާރު އެންމެ ބޭނުންވަނީ އައިރާ އުފަލުގައި އުޅޭނެ ދުވަހެއް ދުށުމަށް. އަހަންނަށް ޔަގީންވާ ކަމަކީ އައިރާއަށް އުފާވެރި ދިރިއުޅުމެއް އަލުން ހޯދައިދެވޭނެ ހުރީ އެންމެ މީހެއްކަން... އެއީ ލޫކަން... އަހަންނަށް ހުވަފެނުން ވެސް ފެނުނީ އައިރާގެ ކައިވެނި ލޫކަންއާ ކުރެވޭތީ... ހޭލެވުނީ ވެސް އުފަލުން ރޮވެނިކޮށް... އައިރާ! މީ ހަމައެކަނި އަހަރެންގެ ހިތުގެ އެދުމެއްނޫން... ޒޭންއާއި ބައްޕަ ވެސް ދުށުމަށް އެދޭ ދުވަހެއް. އައިރާގެ ދިރިއުޅުން އަލުން އާބާދުވެ އުފާވެރި ހަމަޖެހޭ ދިރިއުޅުމެއް އުޅޭތަން ދުށުން. ލޫކަންއަކީ ރަނގަޅު މީހެއްކަން އިތުރަށް އައިރާއަށް ބުނެދޭންޖެހެނޭއެކޭ އަހަރެންގެ ހިތެއް ނުބުނޭ"\n"ޢާއިލާގެ މެންބަރަކަށް ހެދުމަށްފަހު އެހާ އަވަހަށް އަހަރެން ދުރުކޮށްލަން ގަސްދުކުރީތަ؟" އިސްޖަހާލައިގެން އިނދެ އައިރާ ބުނެލިއެވެ. އެއާއެކު އައިރާގެ ދެއަތުގައި ޔާނާ ހިފާލިއެވެ.\n"ޢާއިލާގެ ގުޅުމަކީ އެހާ ބަލިކަށި ގުޅުމެއްކަމަށް އައިރާ ޤަބޫލުކުރަނީތަ؟ އިރާދަކުރެއްވިއްޔާ ދެން ދުވަހަކު ވެސް އައިރާ އެކަންޏެއްނުވާނެ. ނިކަމެތި މީހެއްކަމުގައި ހީކޮށްގެން ވެސް ނުވާނެ. އަދި އަހަރުމެން މިއުޅެނީ އައިރާގެ ފަރާތުން ކަމެއް ބޭނުންވެގެންނޭ ވެސް ހީ ނުކުރާތި"\nމީހުންތައް މަދުވަމުން އައި ވަގުތު ހައިކަލްއަށް ކާކޮޓަރި ކައިރިއަށް އާދެވުނީ ގަސްދުގައެއްނޫނެވެ. ނަމަވެސް އައިރާއާއި ޔާނާ ފެނުމުން އޭނާއަށް ހުއްޓެވުނެވެ. އެ ދެކުދީން ދައްކާ ވާހަކަ އަޑު އިވޭ ހިސާބުގައި ސިއްރުން ހައިކަލް މަޑުކޮށްލިއެވެ. ޔާނާއާއި އައިރާގެ ވާހަކަތައް އިވިފައި ހައިކަލްގެ ތުންފަތައް ހިތްހަމަޖެހުމުގެ ހިނިތުންވުމެއް ވެރިވިއެވެ.\n"އިންސާނަކަށް ހެދޭނެ އެންމެ ބޮޑު ގޯސް އަހަންނަށް ހެދުނީ. ހިތްދަތިކަމާއި ވޭނަށްފަހު ވެސް އަހަންނަށް މިންނުގެ ލޯބި ލިބުނު. އޭނާ ވަކިވެގެން އެ ދިޔައީ އަހަރެންދެކެ އިންތިހާއަށް ލޯބިވާ އަނތްބެއްގެ ގޮތުގައި އިނދެ. އަހަރެން ވެސް ހީކުރީން މިންނު ދުވަހަކު ވެސް އަހަރެންދެކެ ލޯތްބެއް ނުވާނެއޭ... އެއީ ކުށްހީއެއް. ލޫކަން އެވަނީ އައިރާއަށް އަލުން ލޯބިވާން ދަސްކޮށްދީފައި. ދިރިހުރުމަށްވުރެ މަރުވުން ރަނގަޅުކަމުގައި ދުށް އެ ހިތް މިއަދު ދިރިހުންނާން މަސައްކަތްކުރޭ. ހަމައެކަނި ދަރިފުޅަށް ޓަކައެއްނޫން. މަރުޙޫމު ފިރިމީހާއަށް ކުރެވޭ އިހާނެތިކަމަކަށްވެދާނޭތީ ލޯބީގެ ވިންދު ޖަހާލާ ކޮންމެ ފަހަރަކު މުޅި ނަފްސަށް ބިރުވެރިކަން އެ ވަންނަނީ... މޮޔަ ކުއްޖާ... ތިވެވެނީ ލޯބިކަން ޔަގީން... އައިރާއަށް ލޫކަންދެކެ ލޯބިވެވިއްޖެ. އަހަންނަށް އެކަން ޔަގީންވޭ" ހިނިއައިސްފައި އައިރާއަށް ބަލަން ހުރި ހައިކަލް އަމިއްލަ ހިތާ ވާހަކަދެއްކިއެވެ.\n"އައިރާ! އަހަންނަށް އެނގޭ ލޫކަންއަކީ އޭނާގެ އުމުރު ދުވަހު އައިރާއަށް އިންތިޒާރު ކުރާން ޖެހުނަސް ކުރާނެ ކަހަލަ މީހެއްކަން. އޭނާ އައިރާގެ ދަރިފުޅުދެކެ ވަރަށް ލޯބިވޭ. އައިރާ ކަންބޮޑުވާންވީ ކޮންކަމަކާ؟ ލޫކަން އެއްވެސް ކަމެއް އައިރާއަށް އޮޅުވައެއްނުލާނެ. ދިރިއުޅުމާމެދު މާޔޫސްވެ އެކަނިވެރިކަމުގައި ހަޔާތް ވޭތުކޮށްލާކަށް އަދިނުވޭ. އުފާވެރި ޢާއިލާއެއް ބިނާކުރާން އައިރާ ބޭނުމެއްނޫންތަ؟ ލޫކަންއާއި އައިރާގެ ގާތުގައި ހުރެ އައިޒަން ބޮޑުވާނީ މަންމައާއި ބައްޕަގެ ފުރިހަމަ ލޯބި ލިބިގެން... ފުރިހަމަ ޢާއިލާއެއްގެ ތެރޭގައި... މިހެން ބުންޏަސް އަހަންނަށް އެނގޭ ލޫކަންގެ ދަރިއަކަށް އައިޒަން ދުވަހަކު ވެސް ނުވާނެކަން. އެކަމަކު އައިރާ ވިސްނާލަބަލަ! ބައްޕައެއްގެ މަޤާމު ދެވެނީ ހަމައެކަނި ލޭގެ ގުޅުން އޮވެގެންތަ؟ އަހަންނަށް ޔަގީން އައިޒަންއަށް ލޫކަންއަށްވުރެ ބޮޑަށް ލޯބިވާނެ ބައްޕައެއް ނުލިބޭނެކަން..." އައިރާގެ ދެކޮޅު ހެދުންތަކަށް ޔާނާ ރައްދުދިނެވެ. އިތުރަށް އޭނާއަށް އެއްޗެއް ނުބުނެވިގެން އުޅެނިކޮށް އެތަނަށް ހައިކަލް ވަނެވެ. އެހެންވެ ދައްކަމުންދިޔަ ވާހަކަ މެދު ކަނޑާލިއެވެ. ހައިކަލް ވެސް އެމީހުންގެ ވާހަކަ އަޑު އިވުނު ކަމަކަށް ނުހަދައެވެ.\n"މާ މީހުން ގިނަވީ ދޯ... އެކަމަކު މިހާރު އެންމެންތައް ގެއަށް ދާން ފަށައިފި. ބައްޕަގެ ދެތިން ރައްޓެއްސެއް ހަމައެކަނި ތިބީ" އަތުގައި އޮތް ހުސްތަށި ކާމޭޒު މަތީ ބަހައްޓަމުން ހައިކަލް ވާހަކަދެއްކިއެވެ.\n"ކޮބާ ޒޭން؟" ޔާނާ އަހާލިއެވެ.\n"ލޫކްއާ ދެ މީހުން އެބަތިބި ސޯފާގައި. ހީވަނީ ވަރުބަލިވެފައި ތިބިހެން" ހީނލާފައި ހައިކަލް ބުންޏެވެ.\nފުންނޭވާއެއް ލުމާއެކު އެނދުގައި އޮތް ރުބީނާ އަރިއަކަށް ޖެހިލިއެވެ. އޭރު އޭނާގެ ގާތުގައި އޮތް ޤައިސްއަށް ނިދުނާ ކިތަންމެ އިރެކެވެ. ނަމަވެސް ރުބީނާއަށް ނިދޭ ގޮތެއްނުވިއެވެ. އައިރާ ވީތަނަކާ މެދު އޭނާއަށް ވިސްނެނީއެވެ. ލޫކަން ވެސް އައިރާއަށް އެހީވާން އެ ނިންމި ނިމުމަކީ ރުބީނާއަށް ޤަބޫލުކުރެވޭ ނިންމުމެއްނޫނެވެ. ހިދާއާއެކު ރޭވި ރޭވުން ވެސް ދިޔައީ ފަނުފުލުންނެވެ. ލޫކަން ހޯދުމަށް ޓަކައި ހޮސްޕިޓަލަށް ގުޅާ ޑަކްޓަރު ލޫކަންއަށް އެޕޮއިންމެންޓެއް ހައްދާން ރުބީނާ އުޅުމުން އެނގުނީ ލޫކަން ޗުއްޓީގައި ހުރި ކަމެވެ. އެހެންވުމުން އިތުރަށް ލޫކަން ހޯދަން ދާނޭ ތަނެއް ވެސް ނެތުނީއެވެ. ރުބީނާއަށް ވިސްނެމުންދިޔައީ އޭނާގެ ހުރިހާ ރޭވުމެއް ފެނަށްވަމުންދާތީ އެކަމާއެވެ. އެއްވެސް ކޮޅަކުން ކާމިޔާބުވާގޮތެއް ނުވެއެވެ. ލިބެނީ އިތުރު ނުތަނަވަސްކަމެކެވެ.\n"އައިރާގެ މަތީން ހަނދާންނައްތާލަންވީތަ؟ އާން! އެއީކަންނޭނގެ މިވަގުތައް ދެން އެންމެ ރަނގަޅުވާނޭ ގޮތަކީ. އައިރާ ފޮރުވައިގެން ލޫކަންއަށް އެހެން އުޅެވޭނީ ކިހާ ދުވަހެއްވާންދެން... އެހާތަނަށް މަޑުކޮށްގެން ހުންނާންވީ. ޤައިސް ވެސް އަހަރެން ދެއްކި ވާހަކަތައް މަތީން އެހާތަނަށް ހަނދާންނެތިދާނެ. ނޫނީ އެބައޮތް ގޮތެއް... އަވަހަށް ޤައިސްއާއެކު ދަރިއެއް ހޯދާންވީ. އޭރުން ލޫކަންއަކަށް ވެސް އަހަރެން ކުރިމަތީ އެގޮތަށް ފުއްޕާފައި އުޅޭކަށް ނުކެރޭނެ. ޤައިސް އަހަންނަށްވުރެ ބޮޑަށް އަހަރުމެން ލިބޭ ދަރިފުޅާ މެދު ވިސްނާނެ. އާން! އާން!... ކުރީން ވެސް ހިދާ އެ ޚިޔާލު ދިން. އައިރާގެ ކަންތަކާ އުޅޭން ހަދައިގެން އެކަމާ ވިސްނާނުލެވުނީ. ޤައިސް ވެސް ދަރިއަކު ހޯދާން ބޭނުންނުވާ ވާހަކައެއް ނުބުނޭ. އަދިވެސް އަހަންނަށް ފުރުޞަތު އެބައޮތް. ލޫކަން ކަމެއް ރޭވުމުގެ ކުރީން އަހަރެންވީ މިގެއަށް ގަދަކޮށްލާން" ނުތަނަވަސްކަން ވެރިވެފައިވާ ރުބީނާގެ މޫނުމަތިން މަކަރުވެރި ހިނިތުންވުމެއް ފާޅުވެގެންދިޔައެވެ.\nއެނދުގައި އަރިއަކަށް އޮށޯވެލައިގެން ކުޑައެނދާ ދިމާއަށް ބަލަހައްޓައިގެން އޮތް އައިރާގެ ލޮލުގައި ނިދީގެ އެއްވެސް އަސަރެއް ނެތެވެ. އޭރު މެންދަމުން އަލިވެ ދޭއްޖަހައި ހިނގައްޖެއެވެ. ވަގުތު ހިނގަމުންދާކަމުގެ ހިލަމެއް ވެސް އޭނާއަށް އިހުސާސް ނުވާ ކަހަލައެވެ. އެއަށްވުރެ އޭނާގެ ސިކުނޑިއާއި ހިތްވަނީ ވަރުގަދަ ފިކުރަކުން ހިޞާރުވެއެވެ. ޔާނާގެ އަޑުން ގެތެމުންދިޔަ ޖުމްލަތައް ކަންފަތުންލާފައި މުޅި ނަފްސަށް އޭގެ ބާރުފޯރުވަނީއެވެ. ދޭތެރެއަކުން މޭގައި ކަނާއަތް ޖައްސާ އޮބައިލުމާއެކު ފިނިނޭވާއެއް އައިރާ ދޫކޮށްލައެވެ. އެ ހަރަކާތާއެކު އޭނާގެ ދެ ލޯ މެރިގެން ދަނީ ބޭއިޚްތިޔާރުގައެވެ.\nނުނިދި އެނދުގައި އޮންނާން އުނދަގޫވެގެން އައިރާ ތެދުވިއެވެ. މަޑުމަޑުން ކޮޓަރިން ނުކުމެ ގޭގެ ބޮޑުކޮޓަރި ފެންނަގޮތަށް ސިޑިއާ ގުޅުވާލެވިފައިވާ ބެލްކަނީގެ ލަކުޑި ރެއިލިންގައި ދެ އަތުން ހިފަހައްޓާލައިގެން އައިރާ ހުއްޓެވެ. މުޅި ގޭތެރެއަށް ވެރިފައި އޮތީ ފުންހިމޭންކަމެވެ. ފަނޑުއަލިކަމުގެ ތެރެއިން ގޭގެ އެކި ސަރަޙައްދު ދަތިކަމެއްނެތި ފެނެއެވެ.\n"އައިރާ!..." ފިރިހެނެއްގެ އަޑު ކައިރިން އިވުމާއެކު އައިރާ ދިޔައީ ސިއްސައިގެންނެވެ. އޭރު އޭނާގެ ގާތަށް ހައިކަލް ހުރެ އާދެއެވެ.\n"އައިރާހެން ހީވި ފުރަތަމަ ފެނިފަ ވެސް" ހައިކަލް އައިސް އައިރާގެ ގާތުގައި މަޑުކޮށްލަމުން ހިނިތުންވެލިއެވެ.\n"ނުނިދޭވަރުގެ ކަމެއް ދިމާވީތަ؟" އައިރާގެ ބޮލުގައި ފިރުމާލަމުން ހައިކަލް އަހާލިއެވެ. އެއާއެކު އައިރާ އިސްޖަހާލަމުން ދެފަރާތަށް ބޯހޫރާލިއެވެ.\n"ބައެއްފަހަރު އަމިއްލަ ހިތަށް ވެސް ބަރޯސާވާންޖެހޭ. އެއީ ގިނަ ފަހަރަށް ސިކުނޑިއަށް ގޮތެއް ނިންމަން ނޭނގިގެން އުޅޭއިރު ހިތާއި ޟަމީރަށް އޮންނާނީ އެ ނިންމުން އެނގި ސާފުވެފައި. މިތާ މަޑުކުރައްޗޭ... އެބަ އަންނަން..." ހައިކަލް މިހެންބުނެ އޭނާގެ ކޮޓަރިއަށް ގޮސް ވަނެވެ. އަދި ގިނައިރެއްނުވެ އޭނާ އެނބުރި އައިސް އައިރާއަށް ދިއްކޮށްލީ ބޯފޮތެކެވެ. ހައިރާންވެފައި އައިރާ ބަލަން ފެށުމުން ހައިކަލް އިޝާރާތްކޮށްލީ އޭގައި ހިފުމަށެވެ. ފެންނަފެނުމަށް ޒަމާންވެ ކަރުދާހުގެ ކުލަ ބަދަލުވެފައި ވެއެވެ. ނަމަވެސް އެހާ ގިނަ ދުވަސްވެފައިވާ ފޮތެއް އައިރާ ހަވާލު ކުރުމުގެ މާނައެއް އޭނާއަކަށް ނުވިސްނުނެވެ. ފޮތުގައި ހިފުމަށްފަހު ހައިކަލްއަށް އައިރާ ބަލާލީ އެ ސުވާލުގެ ޖަވާބު ހޯދުމަށެވެ.\n"އަހަންނަށް އެނގޭ މިރޭ އައިރާ ނިދަން މަސައްކަތް ކުރިޔަސް ނުނިދޭނެކަން. ތި ފޮތް މިރޭ އައިރާއަށް ވަރަށް ގިނަ ކަންތައްތައް ބުނެދޭނެކަމުގައި އަހަރެން ޤަބޫލުކުރަނީ. ތީ މީހެއްގެ ދިރިއުޅުން. އޭނާގެ ހަޔާތުގެ ކަޅު އަނދިރި ސަފްޙާތަކާއި އެ އެނދިރި ދިރިއުޅުމަށް އޭނާ ނިމުން ގެނައިގޮތް... އައިރާ! ހަޤީޤީ ލޯތްބަކީ އެހާ ފަސޭހައިން ހިތުން ފިލުވާލެވޭނޭ އެއްޗެއްނޫން. ލޯބިވާކަން ހާމަކުރުމުގައި އިންސާނާ ހައްދުފަހަނައަޅައި ދިއުމުން ވެސް އެ ލޯބި ޤަބޫލުކުރީ ކީއްވެ؟ އެއީ އެ ލޯތްބަކީ ހަޤީޤީ ކުލުންވެރިކަމެއްވީމާ. ދެއްކުންތެރިކަމެއްނުވާ ސާފު ތެދުވެރި އިހުސާސަކަށްވީމާ" ހައިކަލްގެ ހިނިތުންވުމުގައި އެތައްކަމެއް ފޮރުވިފައިވިއެވެ. އައިރާއަށް ބުނާނޭ އެއްޗެއް ނޭނގި ހައިކަލް ދިޔަ ދިމާއަށް ބަލަން ހުރެވުނީއެވެ.\nހައިކަލް ދިން ފޮތް ހިފައިގެން އައިރާ އެނބުރި އައިސް ކޮޓަރިއަށް ވަނެވެ. އަދި އެނދުގައި ހަމަޖެހިލަމުން ބުރަކަށި ފަހަތަށް ބާލީހެއް ލައްވާލިއެވެ. އެއަށްފަހު އުނގުގައި ބާއްވާފައި އޮތް ބަލީސް މަތީގައި ހައިކަލް ދިން ފޮތް ހުޅުވާލިއެވެ. ފުރަތަމަ ސަފްޙާ އިން ވެސް އެއީ މީހެއްގެ ޑައިރީކަން އައިރާއަށް އެނގުނެވެ. ވާހަކަފޮތެއް ކިޔާ އުސޫލުން ކިޔާން ފެށި ނަމަވެސް ސަފްޙާއަކަށް ފަހު ސަފްޙާއެއް ކިޔާ ނިމެމުން ދިޔަ ވަރަކަށް ޑައިރީގެ ތެރެއަށް އައިރާއަށް ވަދެވުނެވެ.\n"ސުބްޙާނައްﷲ... މިންނުގެ މުޅި ދިރިއުޅުން..." ނޭވާ ހިފަހައްޓާލައިގެން އިން ފަދަ ގޮތަކަށް އައިރާ ބުނެލެވުނެވެ.\nފަތިސް ނަމާދުގެ ބަންގީގެ އަޑު އިވުމާއެކު ޑައިރީ ކިޔުން މެދުކަނޑާލާފައި އައިރާ ނަމާދަށް އެރިއެވެ. އޭރު އޭނާގެ އަމިއްލަ ފިކުރުތައް މަތީން ކުޑަކޮށް ވެސް ހަނދާނެއްނެތެވެ. ނަމާދުން އަވަދިވުމާއެކު އަނެއްކާ ވެސް އައިރާއަށް ސަމާލުވެވުނީ މިންނުގެ ދިރިއުޅުން ލިޔެފައިވާ ޑައިރީ ކިޔުމަށެވެ.\nމުޅި ޑައިރީ ކިޔާ ނިމުންއިރު އައިރާއަށް ރަނގަޅަށް ރޮވިއްޖެއެވެ. މޭގައި އެ ޑައިރީ ޖައްސާ ބާރުކޮށްލެވުނެވެ. ހަމައެއާއެކު ކުރީން ހައިކަލް ދެއްކި ވާހަކަތަކުގެ މުރާދު ނޭނގުނު ނަމަވެސް މިހާރު އެ ބުނި އެއްޗެއް އައިރާއަށް ސާފުވެ އެނގިއްޖެއެވެ.\n"އަހަންނަށް... އަހަންނަށް އެފަދަ ލޯތްބެއް ވެވިދާނެތަ؟ އަލުން ދެވަނަ މީހަކަށް ހަޔާތުން ފުރުޞަތު ދެވިދާނެތަ؟ ހައިކަލް ފަދައިން ލޯބިވާން ލޫކަންއަށް އެނގިދާނެތަ؟" ރޮވެމުންދިޔައިރު އައިރާގެ ހިތާ އޭނާ ސުވާލުކުރިއެވެ. ނޭނގި ނަމަވެސް ހައިކަލް ބުނި ފަދައިން އައިރާ ޖަވާބު ހޯދަން މަސައްކަތްކުރީ އޭނާގެ ހިތުންނެވެ. އަމިއްލަ ޟަމީރުގެ އަޑުއަހާން އައިރާގެ ނަފްސު ހުޅުވާލެވިފައި ވާ ކަހަލައެވެ.\nފަތިސް ނަމާދުކޮށްގެން އައިރާ ނުނިކުންނާތީ ޔާނާ އައީ އޭނާގެ ޚަބަރު ބަލާށެވެ. އޭރު ލޫކަންއާއި ޒޭން ވެސް ހައިކަލްއާއެކު ނަމާދަށް ގޮސްފައި އައިސް ބޮޑުކޮޓަރީގައި ކޮފީ ބޯން ތިއްބެވެ. އައިޒަން ހޭލައިގެން ނާދެވިގެން އުޅެނީކަމުގައި ވެސް ޔާނާއަށް ހީވިއެވެ. އޭނާ އައިސް އައިރާގެ ކޮޓަރީގައި ޓަކި ޖަހާލާފައި މަޑުމަޑުން ދޮރު ހުޅުވާލިއެވެ.\n"އައިރާ!..." ކޮޓަރިތެރެއަށް ވެރިވެފައިވާ ގިސްލުމުގެ އަޑު އިވިފައި ޔާނާއަށް ކޮޓަރިތެރެއަށް ދެމިގަނެވުނު ގޮތް ވެސް ނޭނގެއެވެ. އަވަހަށް އައިސް އައިރާގެ ގާތުގައި އޭނާ އިށީނެވެ. އެވަގުތު އައިރާ މޭގައި ފޮރުވާލައިގެން އިން ފޮތް ޔާނާގެ ލޮލުގައި އަޅައިގަތެވެ.\n"ކާކު އައިރާއަށް ތި ފޮތް ދިނީ" ހައިރާންކަމާއެކު ޔާނާ ސުވާލުކުރިއެވެ.\n"ބައްޕަ..." ކަރުނަތައް ހިފެހެއްޓުމުގެ ބާރެއްނުވާ ދެ ލޮލުން ޔާނާއަށް އައިރާ ބަލާލާފައި ކުރެހިފައިވާ އަޑުން ބުނެލިއެވެ. އެހިނދު ޔާނާއަށް އިތުރު ހައިރާންކަމެއް ލިބުނެވެ. ހަމައެއާއެކު އޭނާ ހިނިތުންވެލިއެވެ.\n"ތީ ބައްޕަގެ ލޯބި... ތީގައި މިންނު އެބުނާ އަޒާންއަކީ އަހަރެންގެ ބައްޕަ... ތަޤުދީރުގައި އޮތްގޮތް އެނގުނީ މާފަހުން" ހައިކަލްގެ ލޯބިވާ އަނބިމީހާ މިންނު މި ދުނިޔެއާ ވަކިވެގެން ދިޔަ ގޮތާއި އެއަށްފަހު ކަންތައްވީގޮތް އައިރާއަށް ޔާނާ ކިޔައިދިނެވެ. އެއާއެކު ޔާނާގެ ގައިގާ އައިރާ ބައްދާލިއެވެ.\n"ޔާނާ! އަހަރެން ބިރުގަނޭ... އަހަންނަށް ލޫކަން ކަމުދާންފަށައިފި... އޭނާދެކެ ލޯބިވާކަށް އަހަރެން ބޭނުމެއްނޫން. އަހަރެން ލޯބިވާން ބޭނުންވަނީ ނިޔާނުދެކެ... ހަމައެކަނި ނިޔާނުދެކެ. މި އޮތް ދަރިފުޅުގެ ބައްޕަދެކެ. ލޫކަންދެކެ ލޯބިވެއްޖެނަމަ ނިޔާނުގެ މަތީން ހަނދާންނެތިދާނެ. މިންނު ފަދައިން ހިތުގައި އަޒާންގެ ލޯބި ފޮރުވާލިހެން އަހަރެންގެ ހިތުގައިވާ ނިޔާނުގެ ލޯބީގެ މައްޗަށް އެހެންމީހެއްގެ ލޯބި ގަދަވެގެންފާނެތީ ބިރުގަނޭ... އެ ހަނދާންތަކާ ވަކިވާކަށް ބޭނުމެއްނޫން..." ޔާނާގެ ގައިގާ ބައްދާލައިގެން އިނދެ އައިރާ ރޮމުން ވާހަކަދެއްކިއެވެ. އެވަގުތު ހުޅުވާފައި ހުރި ކޮޓަރީގެ ދޮރުމަތީ ހައިކަލް ހުރިކަން ޔާނާއަށް ފެނި އެއްޗެއް ބުނާން ދަތިވިއެވެ.\n"އެއީ ބިރުގަންނާން ޖެހޭވަރު ކަމެއްނޫނޭ އައިރާ... ހިތަކީ ހީކުރާވަރަށްވުރެ ބޮޑު އެއްޗެއް. އެ ހިތުގައި ތިމާ ރައްކާކުރާ ލޯތްބަކީ ދުވަހަކު ވެސް ފުހެވިގެންދާނޭ އެއްޗެއްނޫން" އައިރާގެ ގާތުގައި އިށީނދެ އޭނާގެ ބޮލުގައި ފިރުމަމުން ހައިކަލް ވާހަކަދެއްކިއެވެ. ޔާނާއާ ދުރަށް ޖެހިލާ ހައިކަލްއަށް އައިރާ ބަލާލިއެވެ. އެހިނދު އޭނާގެ ކޯތާފަތް ހައިކަލް ފުހެލިއެވެ. އަދި އޯގާތެރިކަމާއެކު ގެނެސް މޭގައި ޖައްސާލަމުން ވާހަކަދެއްކިއެވެ.\n"ދަރިފުޅާ! މީ ﷲގެ މިންވަރުފުޅުކަމުގައި ހީކުރަމާ. ހަޔާތަށް އައި އަޑިގަނޑުން އަރައިގަތުމަށް އައިރާގެ އަތުގައި ހިފީ ލޫކަން. އޭނާއަށް ހުރިހާ ހަޤީޤަތެއް އެނގޭ. އައިރާއަށް ނޭނގޭ ވަރަށް އޭނާއަށް އައިރާ އެނގޭ. ލޯބިވެވޭނީ އެއްފަހަރު... އެކަމަކު ދެވަނަ ފަހަރަށް އެފަދަ ލޯތްބެއް ވެވިއްޖެނަމަ އެ ފަދަ ލޯތްބެއްގެ އިހުސާސް ކުރެވިއްޖެނަމަ އެ ޖަޒުބާތު ހިތުގައި އުފެއްދި މީހާ ޔަގީނުން ވެސް ތިމާއަށް ނޭނގުނަސް އެވަނީ ޚާއްޞަވެފައި. ހިތުން އޭނާއަށް އެވަނީ ޖާގަދެވިފައި... ކޮންމެ ގޮތަކަށް މާނަ ކުރިކަމުގައި ވިޔަސް ޔަގީންވަނީ އެހިސާބުން އެ ވެވެނީ ލޯބިކަން... ދެން ހުއްޓާލާ... އައިޒަންއާ މެދު ވިސްނާފައި ގޮތެއް ނިންމުމަށްވުރެ މިއަދު އައިރާގެ އުފަލަށްޓަކައި އައިރާގެ އަމިއްލަ ހިތާއި ޟަމީރު ބުނާ ގޮތަކަށް ގޮތެއް ނިންމުން މުހިންމު... މި ބައްޕައަށް ޓަކައި ވިޔަސް" ހައިކަލްގެ މެޔާ އައިރާގެ ދެ ކޮނޑުގައި ހިފާ ދުރުކޮށްލަމުން ބަލާލިއެވެ.\n"ޔާނާ... އައިރާ ގޮވައިގެން އާދޭ ތިރިއަށް. މިހާރު އައިރާއަކީ މިގޭ ކުއްޖެއް. ބައްޕަގެ ދަރިއެއް... އައިރާއަކީ އަޅާލާނޭ މީހަކުނެތް ކުއްޖެއްނޫން" ހައިކަލް ނުކުމެގެން ދިއުމުގެ ކުރީން ބުނެލި ބަސްތަކުން އައިރާގެ ނަފްސަށް ކުރީން ނުލިބޭ ޔަގީންކަމެއް ލިބިގެންދިޔައެވެ.\nހުކުރު ދުވަސްވީމާ ހެނދުނުގެ ނާސްތާ ނިންމާފައި އެންމެން ވެސް ތިބީ ބޮޑުކޮޓަރީގައި ވާހަކައިގައެވެ. އައިޒަން އުރާލައިގެން ޒޭން އިންއިރު މިންޙާ އޭނާގެ ގާތަށް ސޯފާއަށް އަރާ ހުއްޓެވެ. ތުއްތު އައިޒަންގެ ހަރަކާތްތަކަށް ބަލަމުން ޒޭންއާ އެކި ސުވާލު ކުރުމުގައެވެ. އޭރު އެތަނުގައި ތިބި ލޫކަންއާއި އައިރާއަށް އިރު އިރުކޮޅުން އެކަކު އަނެކަކަށް ބަލާލެވެއެވެ. ހީވަނީ ވާހަކައެއް ބުނާން ބޭނުންވެގެން އުޅެނީ ހެނެވެ.\n"އައިރާ! ބައްޕައަށް ފެންތަށްޓެއް ގެނެސްދީބަލަ..." ހުރިހާކަމަކަށް ނަޒަރު ހިންގަމުން ދިޔަ ހައިކަލް ބުނެލިއެވެ. އެހިނދު ޔާނާ ބަލާލުމާއެކު ހައިކަލް އިޝާރާތްކޮށްލީ އޭނާ މަޑުކުރުމަށެވެ. އައިރާ އަވަހަށް ކާކޮޓަރިއާ ދިމާއަށް ހިނގައިގަތެވެ. ގިނައިރެއްނުވެ ލޫކަން ތެދުވެއްޖެއެވެ. ފެންބޮވައިގަނެގެން ކަމުގައި ބުނެއެވެ. ދެން ތިބި އެންމެނަށް ވެސް ލޫކަންއަށް ވީގޮތް އެނގެއެވެ. ލާނެތް ހިންޏެއް އައިސްފައި އެންމެން ތިބުމުން ލޫކަން ރަކިވާގޮތްވިއެވެ. އޭނާގެ ފަންދިގު އިސްތަށިގަނޑުގައި އަތްފުނާ އަޅާލަމުން ހަލުވިކޮށް ކާކޮޓަރިއާ ދިމާއަށް އައެވެ.\n"އައިރާ! މަޑުކޮށްލެވިދާނެތަ؟..." ލޫކަން ކާކޮޓަރިއަށް ވަންއިރު ތަބަކެއްގައި ފެންފުޅިއަކާއި ތަށްޓެއް ބަހައްޓައިގެން އައިރާ ނުކުންނަނީއެވެ.\n"ފެން..." އައިރާ ތަބަކަށް ބަލާލަމުން ބުންޏެވެ. އޭނާ ބުނާން އުޅުނު އެއްޗެއް ފުރިހަމަ ނުކުރި ނަމަވެސް ލޫކަން ދެނެގަތެވެ.\n"އަހަރެން ވަރަށް ބޮޑު ވާހަކައެއް ދައްކާލަން ބޭނުން. އައިރާގެ މެސެޖަކަށް އަހަރެން އިންތިޒާރު ކުރާނަން. އެކަނިވެލާނޭ ވަގުތު ވީމާ އަހަންނާ ބައްދަލުކޮށްލަން އާދެވިދާނެތަ؟" ލޫކަން މިހެން ބުނުމުން އޭނާއަށް ބަލަން އިރުކޮޅަކު އައިރާ ހުއްޓެވެ. އަދި މަޑުމަޑުން ބޯޖަހާލި ގޮތުން ހީވީ ވަރަށް ވިސްނާފައި ބޯޖަހާލި ހެނެވެ.\n"މެސެޖުކޮށްލީމާ ޓެރެސްއަށް އަހަރެން އަންނާނަން" ބައްދަލުކުރާންވީ ތަން ލޫކަން ބުންޏެވެ. ހާސްވެފައި ހުރި ފަދަ ގޮތަކަށް އައިރާ ކާކޮޓަރިން ނުކުމެގެން އައެވެ. ލޫކަން އައީ އޭގެ އިރުކޮޅެއް ފަހުންނެވެ.\nލޫކަން އައިސް ސޯފާގައި ހަމަޖެހިނުލެވެނީސް އޭނާއަށް ފޯނެއް އައެވެ. ބަލާލިއިރު ގުޅަނީ ޤައިސްއެވެ. އެންމެނާ އެއްފަރާތްވެލީ ޤައިސް ގުޅާކާން ބުނެފައެވެ.\n"ލޫކް ގެއަށް އަންނާނީ ކޮން ދުވަހަކުންތަ؟ ވަރަށް ހަނދާންވާތީ މިގުޅާލީ... ދަރިފުޅު ހީވަނީ މިހާރު ބައްޕަގެ މަތީން ހަނދާން ވެސް ނެތުނީހެން" ޝަކުވާކުރާ ރާގެއްގައި ޤައިސް ބުންޏެވެ. އެއާއެކު ލޫކަން ހީނލިއެވެ.\n"ދެތިން ދުވަސްތެރޭ ދާނަން. އަޅުގަނޑު އައިކަންތައް ވެސް ނިމިއްޖެ. ގެއަށް ދެވުނީމަ ބައްޕައަށް ބޮޑު ސަޕްރައިޒެއް ވެސް ދޭނަން. އަޅުގަނޑު ބުނީމެއްނު ވަގުތު ޖެހުނީމާ ހުރިހާ ވާހަކައެއް ބައްޕައަށް ކިޔައިދޭނަމޭ. އެނބުރި ގގެއަށް ދިއުމުން ހުރިހާ ކަމެއް ވެސް އޮޅުންފިލާނެ..." ނިކަން ހަމަޖެހިލާފައި ހުރެ ލޫކަން ބުންޏެވެ. (ނުނިމޭ)


Enme Rangalhu Gothakee JP Raees Kamun Ali Waheed Dhuruvun: Ali Hussain - Vaguthu\nޖޭޕީގެ ރައީސް އަލީ ވަހީދު އަދި ކެންދޫ ދާއިރާގެ ޖޭޕީގެ މެންބަރު އަލީ ހުސައިން\nޖުމްހޫރީ ޕާޓީގެ ރައީސް ކަމުން ކުރީގެ ޓޫރިޒަމް މިނިސްޓަރު އަލީ ވަހީދު އިސްތިއުފާ ދޭން ޖެހޭ ކަމަށް ރައްޔިތުންގެ މަޖިލީހުގެ ކެންދޫ ދާއިރާގެ ޖުމްހޫރީ ޕާޓީގެ މެންބަރު އަލީ ހުސައިން ވިދާޅުވެއްޖެއެވެ.\nޓޫރިޒަމް މިނިސްޓްރީގެ އަންހެން މުވައްޒަފުންތަކަކަށް ޖިންސީ ފުރައްސާރަކޮށް ޖިންސީ ގޯނާގެ ތުހުމަތާއެކު އެ މުވައްޒަފުން އެ މައްސަލަ ޚިއްސާ ކުރެއްވީ ސީދާ ރައީސް އިބްރާހީމް މުހައްމަދު ސޯލިހްއާއެވެ.\nޓޫރިޒަމް މިނިސްޓަރުގެ މަގާމުން އަލީ ވަހީދު ވަކިކޮށްފައިވާއިރު، އެ ތަހުގީގު ނިންމައި އޭނާގެ މައްޗަށް ޖިންސީ ގޯނާގެ ހަ ދައުވާއެއް ވެސް އުފުލިއެވެ. ދައުވާތަކުގެ ޝަރީއަތް ކުރިއަށް ދަނިކޮށް ކްރިމިނަލް ކޯޓުން ދިން ހުއްދައާއެކު އަލީ ވަހީދު ބޭރަށް ފުރާވަޑައިގަތެވެ.\nކްރިމިނަލް ކޯޓުން އަލީ ވަހީދަށް އެ ހުއްދަ ދީ، ޕާސްޕޯޓް ދޫކޮށްލީ، އެ ކަމުގައި ޔޫތު މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑޭ) ޒިންމާވާ ގޮތަށް ޖާމިނުވާ އެއްބަސްވުމެއް ކޯޓަށް ހުށަހަޅައިގެންނެވެ.\nއެހެން ނަަމަވެސް އަލީ ވަހީދު އަދިވެސް ހުންނެވީ ޖުމްހޫރީ ޕާޓީގެ ރައީސްގެ މަގާމުގައެވެ. އޭނާ ވަކިކުރުމާ ގުޅޭ ގޮތުން އެ ޕާޓީން އަދިވެސް ވަކި ގޮތެއް ނުނިންމައެވެ.\n"ވަގުތު ހަވާސް" ޕްރޮގްރާމްއާ މި ކަމާ ގުޅޭ ގޮތުން ކުރި ސުވާލުގެ ޖަވާބުގައި ޖޭޕީގެ ޕާލިމެންޓްރީ ގްރޫޕްގެ މެންބަރު އަލީ ހުސައިން ވިދާޅުވީ އެފަދަ ތުހުމަތެއް ކުރެވުމުން އެންމެ ރަނގަޅު ގޮތަކީ އަމިއްލައަށް މަގާމުން އިސްތިއުފާ ދީ، ސިޔާސީ ކަންކަމުން ދުރަށް ޖެހިލުން ކަމަށެވެ.\n"ސިޔާސީ ޕާޓީއެއްގެ އެފަދަ މަގާމެއްގައި ހުންނަވާ ބޭފުޅެއްގެ މައްޗަށް އެފަދަ ތުހުމަތެއް ކުރުމުން އެންމެ ރަނގަޅު ގޮތަކީ އަމިއްލައަށް އިސްތިއުފާ ދެއްވުން." އަލީ ހުސައިން ވިދާޅުވިއެވެ.\nއަލީ ހުސައިން ވިދާޅުވީ، ޕާޓީގެ އެ ވަރުގެ މަގާމެއްގައި ހުންނެވި ބޭފުޅެއްގެ މައްޗަށް ތުހުމަތު ކުރެމުން، އަދި މިހާރު ރާއްޖޭން ބޭރަށް ވަޑައިގެން ހުންނަވާ ގޮތަކަށް ދިރިއުޅުއްވާތީ އެއާ މެދު ޕާޓީގެ ތެރެއިން ގޮތެއް ނިމެން ޖެހޭ ކަމަށް ގަބޫލު ކުރައްވާ ކަމަށެވެ.\n"ޖުމްހޫރީ ޕާޓީގެ ލީޑާޝިޕްއިން ދެން އެ ކަމާ މެދު ގޮތެއް ނިންމާނީ. އަޅުގަނޑަކީ ޕާޓީގެ ލީޑާޝިޕްގައި ހިމެނޭ ބޭފުޅެއް ނޫން." އަލީ ހުސައިން ވިދާޅުވިއެވެ.\nޖުމްހޫރީ ޕާޓީގެ ރައީސްގެ މަގާމާއި ލީޑާޝިޕްގެ މަގާމާ މެދު އެއްވެސް ޝައުގުވެރިކަމެއް ހުންނެވިތޯ ސުވާލު ކުރުމުން އަލީ ހުސައިން ވިދާޅުވީ ޕާޓީގެ ލީޑާޝިޕަށް ވަޑައިގަތުމާ މެދު އޭނާގެ އެއްވެސް ޝައުގުވެރިކަމެއް ނެތް ކަމަށެވެ.\nޖުލައި 31, 2021 17:17\nބަލަ ތިޔަ ދޮގު ދައުވާތަކެއް އުފުލިފަހުން އައްޔަ އެއްވެސް ސިޔާސީ ކަމެއްގަ އުޅޭނަމަތާ ސިޔާސީކަމަކުން ދުރުވާންޖެހޭނީ. އެހެން ސިޔާސީ މީހުންނާ ހިލާފަށް ތެޅިފޮޅި ޓުވީޓްތަކެއްވެސް އައްޔަ ނުކުރޭ.\nޖުލައި 31, 2021 19:43\nއަދިވެސް އަލީ ވަހީދު ނުގެނެވޭދޯ؟\nއޮގަސްޓް 1, 2021 08:55\nތިދެންކާކު؟ ދެބޯގެރިދުއްވަނީ އަލީ މިހާރުވެސް ހިންހަމަޖެހޭވަރުކޮއްލާ؟/އޭރުންހައްޕް މުކައްބަ؟/


Gina dharivarunnah loan nulibumun Higher Education ah faadu kiyun!\nހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން-- ފޮޓޯ: ޕީއެސްއެމް ނިއުސް\n7 ޖޫން 20195ކޮމެންޓް\nގިނަ ދަރިވަރުންނަށް ލޯނު ނުލިބުމުން ހަޔާ އެޑިއުކޭޝަނަށް ފާޑުކިޔުން!\nރާއްޖެ އިން ބޭރުގައި ކިޔަވަން ބޭނުންވާ ދަރިވަރުންނަށް ހާއްސަކޮށް ހުޅުވާލި ލޯނު ފުރުސަތަށް އެދި ހުށަހެޅި ގިނަ ފަރާތްތައް ލޯނަށް ނުހޮވުމުން ސޯޝަލް މީޑިއާގައި ފާޑުކިޔަމުން އެބަދެ އެވެ.\nމަތީ ތައުލީމު އުނގެނުމަށް ބޭރު ގައުމުތަކުގެ ޔުނިވާސިޓީތަކަށް ދާން ބޭނުންވާ ފަރާތްތަކަށް ދަރިވަރުންގެ ލޯނުގެ ނަމުގައި ޖުމްލަ 242 ފުރުސަތެއް ހަޔާ އެޑިއުކޭޝަން މިނިސްޓްރީން ހުޅުވާލި އެވެ.\nލޯނު ލިބުނު ފަރާތްތަކުގެ ލިސްޓު އިއްޔެ އާއްމުކުރިއިރު، ލޯނު ލިބުނު ފަރާތްތަކަށްވުރެ ނުލިބުނު ފަރާތްތައް ގިނަ އެވެ. ލޯނަށް ނުހޮވުނު ފަރާތްތަކުގެ އަދަދެއް މިނިސްޓްރީން ރަސްމީކޮށް އާއްމެއް ނުކުރެ އެވެ.\nއެކަމަކު ހަޔާ އެޑިއުކޭޝަން މިނިސްޓްރީގެ ވެބްސައިޓުގައި އާއްމުކޮށްފައިވާ ލިސްޓުތަކުގައިވާ ގޮތުން ފޯމު ހުށަހެޅި އެތައް ސަތޭކަ ބަޔެއްގެ ތެރެއިން ލޯނު ލިބިފައި ވަނީ އެންމެ 79 ފަރާތަކަށެވެ.\nމަތީ ތައުލީމަށް ލޯނު ދޫކުރަން ނިންމީ ހޮވާލެވިފައިވާ ވަކި ގައުމުތަކަކަށް ދާނަމަ އެވެ. އެއީ ފިލިޕީންސް، ތައިލެންޑް، ޗައިނާ، ކިރްގިސްތާން، އަޒަރްބައިޖާން، ޔޫކްރޭން، ޗެކް ރިޕަބްލިކް، ރަޝިއާ އަދި ސާކްގެ ގައުމުތަކެވެ.\nއާއްމު ކުރި ލިސްޓުތަކުގެ ތަފްސީލް\nއާއްމުކޮށްފައިވާ ލިސްޓުތަކުގެ ތަފްސީލަށް ބަލާއިރު، ބޭނުން ދާއިރާއަކުން ޑިޕްލޮމާ ފެންވަރަށް ކިޔެވުމަށް އެދި 79 ފޯމު ލީއިރު ލޯނަށް ހޮވުނީ އެންމެ ނުވަ ފަރާތެކެވެ.\nއަދި ޕީއެޗްޑީ ފެންވަރަށް ކިޔަވަން ބޭނުންވެގެން 35 ފަރާތަކުން ފޯމު ލިއެވެ. އެކަމަކު އޭގެ ތެރެއިން ހޮވުނީ އެންމެ ދެ މީހެކެވެ. ޕައިލެޓް ސްޓަޑީޒް ކިޔެވުމަށް 184 ފޯމެއް ލީއިރު ލޯނު ލިބުނީ ފަސް މީހަކަށެވެ.\nއޭގެ އިތުރުން ސަގާފަތާއި، ތަރިކަ ދާއިރާއިން ކިޔަވަން ލޯނަށް އެދުނު ހަމައެކަނި ދަރިވަރުގެ ފޯމު ވެސް ވަނީ ޑިސްކޮލިފައިކޮށްފަ އެވެ. ޑިގްރީގެ އިތުރު ލޯނަކަށް އެދުނު 85 މީހުންގެ ތެރެއިން ހޮވުނީ ހަތަރު މީހެކެވެ.\nބޭނުން ދާއިރާއަކުން މާސްޓާޒް ފެންވަރަށް ކިޔަވަން ލޯނަށް އެދުނު ހަތް މީހުންގެ ތެރެއިން އެކަކަށް ލޯނު ލިބުނެވެ. މެޑިސިން އިން މާސްޓާޒް ހަދަން ލޯނަށް އެދުނު 79 މީހުންގެ ތެރެއިން ނުވަ މީހަކު ނުހޮވުނެވެ.\nމާސްޓާޒް އަށް ހުޅުވާލި އިތުރު ލޯނުގެ ފުރުސަތަކަށް އެދި 79 ފޯމެއް ލިއެވެ. އޭގެ ތެރެއިން ހޮވުނީ 23 މީހެކެވެ. އަދި ސައިކޮލޮޖީ ކިޔެވުމަށް ލީ 10 މީހުންގެ ތެރެއިން ލޯނު ލިބުނީ އެންމެ މީހަކަށެވެ.\nލިސްޓުގެ ތަފްސީލަށް ބަލާއިރު ލޯނަށް އެދުނު މީހުންގެ ތެރެއިން 32 އިންސައްތަ މީހުންނަށް ލޯނެއް ނުލިބެ އެވެ.\n"މައްސަލަ އުޅެނީ ފޯމަކު ނޫން، އުސޫލުގައި"\nލޯނަށް އެދުނު ގިނަ ބަޔަކު ލޯނަށް ނުހޮވުމުން އަމާޒުވަމުންދާ ފާޑުކިޔުމާއެކު ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން ވިދާޅުވީ އެހެން ދިމާވީ ފޯމުތައް ނުބައިކޮށް ފުރާފައި ހުރުމުން ކަމަށެވެ.\n"ލޯނު ލިބުނީ 79 ފަރާތަކަށް. ގިނަ ފަރާތްތައް ޑިސްކޮލިފައިވީ އާއްމު ކުރެވުނު އުސޫލާއި ހިލާފަށް އެޕްލިކޭޝަން ހުށަހެޅިފައި ވާތީ. ޑިސްކޮލިފައިވި ސަބަބުން ހަޔާ އެޑިއުކޭޝަން މިނިސްޓްރީން ހާމަކޮށްދޭނެ. ބާކީ ޖާގަތަކުގައި ކިޔެވުމަށް އަނެއްކާ ވެސް ލޯނަށް އިއުލާން ކުރާނެ މިމަހު 20 ގައި،" ހަސަން ކުރެއްވި ޓްވީޓެއްގައި ވިދާޅުވި އެވެ.\nLoan libunee 79 faraathakah. Gina faraaithah disqualify vee aanmu kurevunu usoolai iulaanai khilaafah application husha helhifa vaathee. Disqualify vi sababu @MoHE_MV in haama kodheyne. Baakee jaaga thakuga kiyevumah anekka ves loanah iulaan kuraane mi mahu 20ga.— Dr Ibrahim Hassan (@DrChubby) June 7, 2019\nމިނިސްޓްރީ އަށް ފާޑުކިޔާ ބައެއް ފަރާތްތަކުން ބުނެފައި ވަނީ އެގޮތަށް އަމަލު ކުރުމުގެ ސަބަބުން ކިޔަވަން ބޭނުންވާ ދަރިވަރުންނަށް މުހިއްމު ވަގުތު ގެއްލި، ބޭނުންވާ ސެމިސްޓާ ގައި ކިޔަވަން ނުފެށޭނެ ކަމަށެވެ.\n"އެޕްލިކޭޝަން ފުރިހަމަ ނުވުމުގެ ސަބަބުން ޑިސްކޮލިފައި ވެގެން، ހައިލީ ކޮލިފައިޑް ދަރިވަރުންގެ ފުރުސަތު އެ ރައުންޑެއްގައި ގެއްލިގެން ހިނގައިދާނެތީ، އެގޮތުން ފުރިހަމަ ނުވެ އޮތް ކަމެއް ޑެޑްލައިންގެ ކުރިން ރަނގަޅުކޮށްލަން އަންގާލުން މުހިއްމު ކަމަށް މިނިސްޓްރީ އަށް [ދަންނަވަން] އެތަކެއް ފަހަރު އަޅުގަނޑު ވެސް ގުޅިން، މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ކުރެއްވި ޓްވީޓެއްގައި ވެއެވެ.\nApplication furihama nuvumuge sababun disqualify vegen,highly qualified dharivarunge furusathueround ehgai gehligen higaidhaanethy, egothun furihamanuve oiykameh deadline ge kurin ragalhukohlan angaalun muhimmu kamah Ministry ah ethakeh faharu alhuganduves gulhin.— 𝐈𝐦𝐭𝐡𝐢𝐲𝐚𝐳 𝐅𝐚𝐡𝐦𝐲 (@Imthiyazfahmy) June 7, 2019\n"މަޖިލިހަށް ހާޒިރުކޮށް ސުވާލު ކުރޭ. މިއީ އެތައް ކުދިންނެއްގެ މުސްތަގްބަލާ ގުޅިފައިވާ ކަމެއް. މި ސަރުކާރުގެ ބޮޑު ވައުދެއް. ރައްޔިތުންނަށް ވީ ގޮތް ސާފު ވާން ޖެހޭ،" އެހެން މީހަކު ކުރި ޓްވީޓެއްގައި ބުންޏެވެ.\nMajilis haaziru koh suvaal kurey. Mee ethah kudhinneh ge musthagubalaa gulhifavaa kameh. Mi sarukaaruge bodu vaudheh. Rayyithunnah vee goiy saafuvaan jehey.— Mujoo🎈 (@mujookeynee) June 7, 2019\n"ތިޔަކަމުގައި މިނިސްޓަޜަށް އެތައް ފަހަރަކު ގުޅަން ޖެހުނު. އެކަމަކު ފޯނަކަށް ޖަވާބެއް ނުދެއްވާ. ސެޕްޓެމްބަރުގައި ޔުނިވާސިޓީ ތަކަށް ލާރި ދައްކަން ޖެހޭ އެތަކެއް ދަރިވަރުންނެއް އެބަތިބި. އަލުން ފުރުސަތު ހުޅުވާލީމަ އެ ދަރިވަރުންނަށް ފައިސާ ލިބިގެން ދެއްކޭނެތޯ؟" އެހެން މީހަކު ސުވާލު ކުރި އެވެ.\nThiyakamuga minister ah ehthafaraku gulhan jehunu ekam phone akah javaabeh nudevva. September ga university thakah laari dhakkan jehey ethakeh dharivarun neh ebathibi alun furusathu hulhuvaaleema thiya koan edarivarun nah libigen fisaa dhekkeyne thoa?— Ahmed Tholal Mohamed🎈 (@tholalmohamed) June 7, 2019\nއެހެން މީހަކު ބުނެފައި ވަނީ ފޯމުލީ ފަރާތްތަކުގެ ތެރެއިން 90 އިންސައްތަ މީހުންގެ ފޯމުގައި މައްސަލައެއް އުޅޭނަމަ، ހަގީގަތުގައި މައްސަލަ އެއުޅެނީ ހެދު އުސޫލުގައި ކަމަށެވެ.\nWhen 90% gets disqualified for not following the application process guidelines, maybe the problem is with the guidelines.— Topy 🎈 (@topysaeed) June 7, 2019\nބާކީ ހުރި ޖާގަތަކަށް ފުރުސަތު ހުޅުވާލާނެ\nހަޔާ އެޑިއުކޭޝަން މިނިސްޓްރީން ބުނީ ލޯނަށް އެދި ހުށަހެޅި ދަރިވަރުންގެ ތެރެއިން ލޯނަށް ނުހޮވުނު ދަރިވަރުން، ނުހޮވުނު ސަބަބާއި ލޯނަށް ހޮވުނު ދަރިވަރުންނަށް ލިބުނު ޕޮއިންޓުތަކުގެ ތަފްސީލު އާދިއްތަ ދުވަހު އާއްމުކުރާނެ ކަމަށެވެ.\nއޭގެ އިތުރުން އާދިއްތަ ދުވަހާއި ހޯމަ ދުވަހުގެ 13:00 އިން 14:00 އަށް ލޯނު ސްކީމާއި ގުޅޭ މައުލޫމާތު ފޭސްބުކް އަދި ޓްވިޓާ މެދުވެރިކޮށް ޑިރެކްޓް މެސެޖުކޮށްގެން ވެސް ދަރިވަރުންނަށް ހޯދޭނެ ކަމަށެވެ.\nއަދި ބާކީ ލޯނުތަކަށް އެދި ހުށަހެޅުމުގެ ފުރުސަތު މިމަހު 20 ގައި ހުޅުވާލާނެ ކަމަށް ވެސް އެމިނިސްޓްރީން ބުންޏެވެ. މިދިޔަ މާޗު މަހުގެ 21 ގައި ހުޅުވާލި އެ ލޯނަށް އެދި 200 އަށް ވުރެ ގިނަ ދަރިވަރުން ވަނީ ފޯމު ހުށަހަޅާފަަ އެވެ. އެކި ދާއިރާތަކުން ޑިޕްލޮމާ އިން ފެށިގެން ޕީއެޗްޑީއާ ހަމައަށް ކިޔެވުމަށް ލޯނަށް އެދުމަށް ހުޅުވާލި ފުރުސަތުގެ މުއްދަތު ހަމަވީ އޭޕްރީލް މަހުގެ4ގައެވެ.\nއެ ސްކީމުގެ ދަށުން 242 ދަރިވަރަކަށް ލޯނު ދޫކުރުމަށް ވަނީ ނިންމާފައެވެ. އެއީ އަލަށް ކިޔަވަން ފަށާ 158 ދަރިވަރަކަށާއި މިހާރު ކިޔަވަމުން އަންނަ 84 ދަރިވަރަކަށެވެ. މިއަހަރުގެ ލޯނު ސްކީމަށް ޖުމްލަ 54 މިލިއަން ރުފިޔާގެ ބަޖެޓެއް ކަނޑައަޅާފައިވެ އެވެ.\nއެ ލޯނުގެ ފައިސާ އަނބުރާ ދައްކަން ފަށަން ޖެހޭނީ ކިޔަވައި ނިންމާތާ ހަ މަސް ފަހުންނެވެ. އަދި ލޯނުތައް އަނބުރާ ދެއްކުމަށް ލޯނުގެ އަދަދަށް ބަލައި 20 އަހަރާ ހަމައަށް މުއްދަތު ލިބެއެވެ. އޭގެ އިތުރުން މަތީ ތައުލީމު ހާސިލުކުރުމަށް ދޭ އެ ލޯނުގެ އިންޓަރެސްޓް ރޭޓް މިހާރު ވަނީ ތިން އިންސައްތަށް ކުޑަކޮށްފައެވެ.\nދަރިވަރުން ހަޔަރ އެޑިއުކޭޝަން\nއަޅުގަނޑު އެޕްލައީކުރީ ޕީއެޗްޑީ ލޯނު ކެޓަގަރީއަށް..\nކޯސް ހަމަޖެހިފަ އޭރުއިތީ.. ފަސްޓް ޕޭމެންޓް ދައްކަން އުންމީދުކުރީ ލޯނު ލިބުމުން.. އެގޮތުން ޔުނިވަރސިޓީގައި އެދިގެން މުއްދަތުވެސް އިތުރުކުރިން.. އެހެންނަމަވެސް ލޯނު އެޕްރޫވެއް ނުވި.. އަޅުގަނޑުގެ މާސްޓަރ ސަރޓިފިކެޓް އެޢީ ހަޔަރ ޑިސްޓިންގޝަން..\nމިހާރު މިވީގޮތުން 1 އަހަރު މިގެއްލުނީ... ޔުނިވަެސިޓީން ކުރި އިތުބާރުވެސް ގެއްލުނީ... އަދި އަމުދުން އެ ޔުނިވަރސިޓީން ދެން ކޯސް ދޭނެކަމެއްވެސް ނޭނގޭ...\nމިއީ ދޮގުހަދާ ސަރުކާރެއް ރައްޔިތުން އޮޅުވާލަން އުޅެނީި އޮންލައިން ކޮށް.\nލޯނަކީ ޢަނބުރާ ދައްކާގޮތަށް ނަގާ އެއްޗެއް. ކިޔަވަން ދާން ބޭނުންވާ ގައުމަކަށް ކިިޔަވަން ބޭނުން އެއްޗެއް ކިޔެވުމުގެ ފުރުސަތު ކޮންމެ ކުއްޖަކަށްވެސް ލިބެންޖެހޭނެ. ކޮންމެ ކުއްޖަކީ ޢޭ ފާސް ހޯދޭނެ ކުދިންނެއްނޫން. ޢޭފާސް ނުލިބޭ ކުދިން މިޖެހެނީ ގައުމުގެ އަޅުންނަށް ވާން.\nއެހާގިނަ ފުރުސަތު އޮތް ތަނަކުން އެހާމަދު ބަޔަކަށް ފުރުސަތު ދިނުމަކީ ވަރަށްބޮޑު މައްސަލައެއް.\nފޯމު ހުށަހެޅުމުގަ އެހާގިނަ އަދަދެއްގެ ކުދިންގެ މައްސަލަ ހުރިނަމަ އެމައްސަލަތައް ހައްލުކުތުމަށް ފުރުސަތު ދެވެންވާނެ. ފޯމް ހުށަހެޅުމުގަ ދިމާވި މައްސަލަތައް ހައްލެއް ނުކުރެ. އެކަންކަމުގެ ވާހަކަ އެޑްރެސްކޮށް މެއިލް ކުރެވުނު އެކަމަކު އެއަށް ޖަވާބެއް ނުދެއްވާ. އަދި އެމައްސަތައް ހައްލުކުރާނެ ގޮތް ބުނެއެއް ނުދެއްވާ. ކޮންމެ އިންތިހާބަކާއި ދިމާކޮށް ކޮންމެ ބަޔަކުވެސް ރައްޔިތުން ގުނބޯ ހެއްދުން ނޫންކަމެއް ނެތް.\nވޯޓާ ދިމާކޮށްފައި ރައްޔިތުން ގުނބޯހެއްދުން ނޫން ކަމެއް ނޯވެ!!!\nކުރިޔައްއޮތީ ކައުންސިލް އިންތިހާބު، މިކަމުގައިވެސް ރައްޔިތުން ގުނބޯ ހައްދަން ނޫޅޭ.\nކުއްޖާ ހުށައަޅާ ފޯމުގައި މައްސަލައެއް އުޅޭ ކަމުގައި ވާނަމަ އެކަން އަންގައި މައްސަލަ ހައްލުކޮށްދިނުމަކީ މިކަމުގައި އުޅޭ ބޭފުޅުންގެ ޒިންމާއެއް!


SunOnline: Americain hayyrukuri Irange scientist deport kohlaifi\nއެމެރިކާއިން ހައްޔަރުކުރި އިރާނުގެ ސައިންޓިސްޓް ޑީޕޯޓްކޮށްލައިފި\nމުހައްމަދު އައުޒަމް 03 Jun 2020, 09:16\nޑީޕޯޓްކޮށްލި އީރާނުގެ ސައިންޓިސްޓް ސައިރަސް އަސްގާރީ--\nއެމެރިކާއިން ހައްޔަރުކުރި އިރާނުގެ ސައިންޓިސްޓް ސައިރަސް އަސްގާރީ ޑީޕޯޓްކޮށްލައިފި އެވެ.\nއެމެރިކާގެ ޝަރީފް ޔުނިވާސިޓީ އޮފް ޓެކްނޮލޮޖީގައި ޕްރޮފެސަރެއްގެ މަގާމު ފުރުއްވަމުން ދިޔަ ސައިރަސްގެ މައްޗަށް ވަނީ އެގައުމުގެ ނޭވީގެ ބޭނުމަށް ކުރަމުން ދިޔަ ރިސާޗް ޕްރޮޖެކްޓަކުން "ސިއްރު"ތަކެއް ވަގަށް ނެގިކަމުގެ ތުހުމަތު ކޮށްފަ އެެވެ.\nނަމަވެސް އޭނާ ވަނީ އެތުހުމަތުތައް ދޮގުކުރައްވައިފަ އެވެެ. އަދި ފަހުން އެމެރިކާގެ ކޯޓަކުން އޭނާ ވަނީ ދޫކޮށްލައިފަ އެވެ.\nޕްރޮފެސަރު ޑިޕޯޓްކޮށްލިކަމަށް އެމެރިކާއިން ބުނި ނަމަވެސް އޭނާ ދޫކޮށްލީ އެމެރިކާއާ އީރާނާ ދެމެދު ކުށްވެރިން ބަދަލުކުރުމުގެ ތެރެއިން ކަމަށްވަނީ އަޑުފެތުރިފަ އެވެެ. ނަމަވެސް ދެގައުމުންވެސް އެކަން ދޮގުކުރެއެެވެ.\nއީރާނުން ތުހުމަތު ކުރާގޮތުގައި އެގައުމުގެ އިތުރު ސައިންޓިސްޓުންވެސް އެމެރިކާއިން ދަނީ ހައްޔަރުކޮށްގެން ގެންގުޅެމުންނެވެ.\nއެމެރިކާއާ އީރާނާ ދެމެދު ކުށްވެރިއަކު މިދޔަ ޑިސެމްބަރުމަހު ވަނީ ބަަދަލުކޮށްފަ އެެވެ. އެފަހަރު އީރާނުން އެމެރިކާގެ ރިސާޗަރު ޝީޔުއީ ވޭންގް ދޫކޮށްލިއިރު އެމެރިކާއިން މިނިވަންކުރީ އިރާންގެ ސައިންޓިސްޓް މަސްއޫދު ސުލައިމާނީއެވެެ.\nއިރާނުން ދާދި ފަހުން ވަނީ އެމެރިކާގެ ކުރީގެ ނޭވީ ސިފައިންގެ މީހެއް ކަމަށްވާ މައިކަލް ވައިޓް ކަފާލާތުގެ ދަށުން ދޫކޮށްލައިފައެެވެ. އޭނާ މިހާރު ހުރީ އީރާންގެ ތެހެރާންގައި ހުންނަ ސުވިޒަލޭންޑް އެމްބަސީގެ ބެލުމުގެ ދަށުގައެެވެ.\nއެމެރިކާއިން މިއަހަރު ކުރީކޮޅު އީރާންގެ ގުދުސް ފޯސްގެ އިސް ކޮމާންޑަރު ޖެނެރަލް ސުލައިމާނީ އަވަހާރަކޮށްލި މައްސަލައިގައި ދެގައުމުގެ ގުޅުން ވަނީ ވަރަށް ބޮޑަށް ގޯސްވެފައެެވެ. މީގެ ކުރިން އެމެރިކާއިން ވަނީ އިރާނާއެކު ހަދާފައިވާ ނިއުކުލިއާ އެއްބަސްވުމުންވެސް ވަކިވެފައެެވެ.---ބީބީސީ--


Nellaidhoo athun Kulhudhuffuttah faseyha molheh, Dhidhoo fahathun araa Hanimaadhoo balikoffi\nމިއަދު ކުޅުދުއްފުއްޓާއި ނެއްލައިދޫ ބައްދަލުކުރި މެޗުގެ ތެރެއިން-- ފޮޓޯ: ޖައުފަރު\nނެއްލައިދޫ އަތުން ކުޅުދުއްފުއްޓަށް ފަސޭހަ މޮޅެއް، ދިއްދޫ ފަހަތުން އަރާ ހަނިމާދޫ ބަލިކޮށްފި\nފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)އިން އިންތިޒާމުކޮށްގެން ކުރިއަށްގެންދާ ދިވެހި ޕްރިމިއާ ލީގުގެ ކޮލިފިކޭޝަން ނޯތް ލީގުގެ ދެވަނަ މެޗުގައި ކުޅުދުއްފުށިން ބޮޑު ތަފާތަކުން ނެއްލައިދޫ ބަލިކުރިއިރު ފަހަތުން އަރާ ދިއްދޫއިން ހަނިމާދޫ ބަލިކޮށްފި އެވެ.\nމިއަދު ދިއްދޫ ފުޓްބޯޅަ ދަނޑުގައި ކުޅުދުއްފުށީގެ ޒިގްޒެގް ފޯ ޔޫތް ލިންކޭޖުން ޓީމް ނެއްލައިދޫ ބަލިކުރީ7-0ގެ ބޮޑު ތަފާތަކުންނެވެ. މެޗުގައި ޒިގްޒެގުގެ ފަރާތުން ވަނީ މޮޅު ކުޅުމެއް ފެނިގެންގޮސްފަ އެވެ. އަދި މުޅި މެޗު އެއްކޮށް ޑޮމިނޭޓްކޮށްގެން ކުޅެފައިވަނީ ވެސް ޒިގްޒެގުންނެވެ.\nމެޗުގައި ޒިގްޒެގުން7ލަނޑު ކާމިޔާބުކޮށްފައިވާއިރު މެޗުގެ ފުރަތަމަ ލަނޑަކީ ނެއްލައިދޫގެ މުހައްމަދު އާދަމް އަތުން ބައިކޮޅަށް ވަން ލަނޑެކެވެ. މެޗުގެ ފުރަތަމަ ހާފު ނިމުނީ 1 -0ން ޒިގްޒެގް ކުރީގައި އޮވެގެންނެވެ. މެޗުގެ ދެވަނަ ހާފު ފަށައިގެން ދެ މިނެޓްތެރޭ ޒިގްޒެގުން ލީޑު ފުޅާކުރި އެވެ.\nމިލަނޑު އެޓީމަށް ޖަހައިދިނީ އުސައިދު އަލީ (އުޕޭ) އެވެ. ޒިގްޒެގްގެ ތިންވަނަ ލަނޑު އެޓީމަށް ކާމިޔާބުކޮށްދިނީ އެޓީމުގެ ޒުވާން ފޯވާޑް އަހްމަދު ޝާހީން ބަޝީރެވެ. މިމެޗުގައި އެޓީމުގެ އަނެއް ތިން ލަނޑު ޖެހީ މުހައްމަދު ނަޝީދު (ފޯވާޑް) އެވެ. ފޯވާޑްގެ ހެޓްރިކަށް ފަހު މެޗުގެ ފަހު ލަނޑު ޒިގްޒެގަށް ކާމިޔާބުކޮށްދިނީ ޒައިދު މުހައްމަދެވެ.\nމިއަދު ކުޅެވުނު އަނެއް މެޗުގައި އަމިއްލަ ދަނޑުގައި ހަނިމާދޫ ވަނީ ދިއްދޫގެ ބްލެކް ޒީނޯ ސްޕޯޓްސް ކުލަބު އަތުން ހަނި ތަފާތަކުން ބަލިވެފަ އެވެ. ދިއްދޫއިން މިމެޗު ކާމިޔާބުކޮށްފައިވަނީ ފަހަތުން އަރާ ން ހަނިމާދޫ ބަލިކޮށެވެ.\nމެޗުގައި ފުރަތަމަ ލަނޑު ޖަހާ ލީޑު ނެގީ ހަނިމާދޫއިންނެވެ. މިލަނޑު އެޓީމަށް ޖަހައިދިނީ އެޓީމުގެ އަބްދުﷲ ނާސިރެވެ. ފުރަތަމަ ހާފު ނިމުނީ 1 -0ން ހަނިމާދޫ ކުރީގައި އޮވެގެންނެނެވެ. ދެވަނަ ހާފު ފަށައިގެން ހަނިމާދޫގެ އާސިއްޕެގެ ލަނޑުން އެޓީމު އަނެއްކާވެސް ލީޑު ފުޅާކުރި އެވެ.\nއެހެންނަމަވެސް އޭގެ ތިންމިނެޓު ފަހުން ދިއްދޫގެ ހުސެއިން ޒިމްޔާން ވަނީ މެޗުގެ ފަރަގު ކުޑަކޮށްފަ އެވެ. މެޗުގައި ދިއްދޫއިން ނަތީޖާ ހަމަކުރި ލަނޑު އެޓީމަށް ޖަހައިދިނީ ވެސް ޒިމްޔާން އެވެ. އަދި މެޗު ނިމެން އެންމެ މިނެޓަކަށްވެފައި ވަނިކޮށް ޒިމްޔާންގެ ލަނޑުން ދިއްދޫއިން ވަނީ މެޗުގައި ލީޑު ނަގާ މެޗު ކާމިޔާބުކޮށްފަ އެވެ.\nމިމުބާރާތުގައި ދެން މެޗެއް ކުޅެވޭނީ އަންނަ ހޯމަ ދުވަހު އެވެ. އެދުވަހު ކުޅެވޭ ފުރަތަމަ މެޗުގައި ޒިގްޒެގުން ނުކުންނާނީ އިހަވަންދޫގެ ކުލަބް ޕޯލް ސްޓަރއާ ދެކޮޅަށެވެ. އަދި ޓީމް ހަނިމާދޫއިން ނުކުންނާނީ ޓީމް ނެއްލައިދޫއާ ދެކޮޅަށެވެ.


61 Kilo Ge Masthuvaa Thakehchaai Eku Hayyaru Kuri Meehunge Vanavaru Aaammu Koffi\n61 ކިލޯގެ މަސްތުވާތަކެއްޗާއި އެކު ހައްޔަރުކުރި މީހުންގެ ވަނަވަރު އާއްމުކޮށްފި\n61 ކިލޯގެ މަސްތުވާތަކެއްޗާއި އެކުގައި ހައްޔަރުކުރި މީހުންގެ ފޮޓޯ --\nފުލުހުންގެ އިންޓަލިޖެންސާއި ޑްރަގު އެންފޯސްމަންޓު ޑިޕާޓުމަންޓު ގުޅިގެން މި މަހުގެ 20ވަނަ ދުވަހު ކުރިޔަށް ގެންދިޔަ މަސްތުވާތަކެތީގެ އޮޕަރޭޝަނެއްގައި 61 ކިލޯއަށްވުރެ ގިނަ މަސްތުވާތަކެއްޗާއި އެކު ހައްޔަރުކުރި 11 މީހުންގެ ވަނަވަރު އާއްމުކޮށްފިއެވެ.\nފުލުހުން ބުނީ މި އޮޕަރޭޝަންގައި ހުޅުމާލެއާ މާލޭގެ ހަތަރު ގެއެއް ބަލާ ފާސްކޮށް 11 މީހަކުވެސް ހައްޔަރުކޮށްފައިވާ ކަމަށެވެ. އަދި މަސްތުވާތަކެތި ވިއްކައިގެން ހޯދާފައިވާ ކަމަށް ބެލެވޭ ގިނަ އަދަދެއްގެ ފައިސާވެސް ހޯދާފައިވާ ކަމަށް ފުލުހުން ބުންޏެވެ. މި މީހުންގެ ތެރެއިން އެއްބަޔަކު ހައްޔަރުކުރީ މަސް ބޯޓަކުންނެވެ. އެ ބޯޓުން ހައްޔަރުކުރީ7މީހެކެވެ. ބާކީ ތިބި މީހުން ހައްޔަރުކުރީ ހުޅުމާލެއިންނެވެ.\nހައްޔަރުކުރި 11 މީހުންނަކީ ވެސް ކުށުގެ ރިކޯޑު އޮންނަ މީހުންނެވެ. ފުލުހުން ބުނީ އެމީހުންގެ ބަންދާއި މެދު ގޮތެއް ނިންމުމަށް މި މަހުގެ 26ވަނަ ދުވަހު ކްރިމިނަލް ކޯޓަށް ގެންދިއުމުން ހައްޔަރުކުރި އެންމެންގެ ބަންދަށް 10 ދުވަސް ޖަހާދީފައިވާ ކަމަށެވެ.\nފުލުހުން ބުނީ މިހާރު ދަނީ އެ މައްސަލައާ ގުޅިގެން ހެކި ހޯދުމުގެ މަސައްކަތް ކުރަމުން ކަމަށެވެ. މި އޮޕަރޭޝަންގައި ފުލުހުން އަތުލައިގަތް މަސްތުވާތަކެތީގެ މަގުމަތީ އަގު 72 މިލިއަން ރުފިޔާއަށް އަރައެވެ.


Aa aharah Beckham ge aailaa Raajje ah, mi faharu haassa party eh | Mihaaru\nބެކަމް އާއި އޭނާގެ އާއިލާ: އެ އާއިލާ އިން ޗުއްޓީ ހޭދަކުރަން އެތައް ފަހަރަކު ރާއްޖެ އައިސްފައިވޭ.-- ފޮޓޯ: އޭއެފްޕީ\nއާ އަހަރަށް ބެކަމްގެ އާއިލާ ރާއްޖެ އަށް، މި ފަހަރު ހާއްސަ ޕާޓީއެއް\n22 ޑިސެމްބަރ 2016 - 11:225comments\nޗުއްޓީ ހޭދަކުރަން އެތައް ފަހަރަކު ރާއްޖެ އައިސްފައިވާ ބެކަމް އާއި އޭނާގެ އަންހެނުން ވިކްޓޯރިއާ ބެކަމް މި ފަހަރު ވެސް ރާއްޖެ އަންނަނީ، އިނގިރޭސިވިލާތުގެ ނޫސްތަކުން އިއްޔެ ބުނި ގޮތުގައި، އެ ދެމަފިރިންގެ ހަތަރު ދަރިން ކަމަށްވާ ބްރުކްލިން އާއި ރޯމިއޯ އާއި ކްރޫޒް އަދި ހާޕާ ގޮވައިގެންނެވެ. ބ. އަތޮޅުގައި އޮންނަ އަމިއްލަ ފުށި ރިސޯޓުގައި ބާއްވާ މި ޕާޓީ ޝަރަފުވެރި ކޮށްދޭނީ ބެކަމްގެ އެންމެ ގާތް ދެ ރައްޓެހިން ކަމަށްވާ، މަޝްހޫރު ޝެފް ގޯޑަން ރަމްސީ އާއި އޭނާގެ އަންހެނުން ޓާނާ ރަމްސީ އެވެ.\nބެކަމް އާއި ރަމްސީ: ބެކަމްގެ އާއިލާ އިން ރާއްޖޭގައި ބާއްވާ ޕާޓީގައި ރަމްސީ އާއި އޭނާގެ އަންހެނުން ވެސް ބައިވެރިވާނެ.-- ފޮޓޯ: އޭޕީ\nމިދިޔަ އަހަރާއި 2012 ވަނަ އަހަރު ވެސް އާ އަހަރު ފާހަގަކުރަން ރާއްޖެ އައި ބެކަމްގެ އާއިލާ އިން މި ފަހަރު ބާއްވާ ޕާޓީ ހާއްސަވާނެ އެވެ. އެއީ، ވިކްޓޯރިއާގެ ކުރީގެ ބޭންޑް ސްޕައިސް ގާލްސްގެ ބައިވެރިއެއް ކަމަށްވާ މެލް ސީ މި ޕާޓީގައި ލަވަކިޔާތީ އެވެ. މެލްއާ އެކު އޭނާގެ ލޯބިވެރިޔާ، ޖޯއީ މާޝަލް ވެސް މި ޕާޓީގައި ބައިވެރިވާނެ އެވެ.\nމެލް: ބެކަމްގެ އާއިލާ އިން ރާއްޖޭގައި ބާއްވާ ޕާޓީގައި އޭނާ ލަވަކިޔާނެ.-- ފޮޓޯ: އޭއެފްޕީ\n"މި ދަތުރުގެ ހުރިހާ ކަމެއް ރޭވީ ވިކްޓޯރިއާ. ... މި ފަދަ ބޮޑު ކަމެއް މެލް ދޫކޮށެއް ނުލާނެ،" ބެކަމްގެ އާއިލާއާ ގާތް ގުޅުމެއް އޮންނަ މީހަކު، އިނގިރޭސި ނޫސް، ދަ ސަން އަށް ބުނެފައިވެ އެވެ.\nގާތް ރައްޓެހިންނާއި ދައުވަތު ދީފައިވާ ފަރާތްތަކަށް އެކަނި ބައިވެރިވެވޭ މި ޕާޓީގައި މެލްގެ އިތުރުން ވެސް ބައެއް އެހެން ތަރިން ލަވަކިޔާނެ ކަމަށްވެ އެވެ. އެކަމަކު، އެއީ ކޮން ބައެއް ކަމެއް އެއްވެސް ނޫހަކުން ނުބުނެ އެވެ.\nޗުއްޓީ ހޭދަކޮށްލަން ދާން އެންމެ ކަމުދާ ތަނުގެ ގޮތުގައި ރާއްޖެ އެކި ފަހަރު މަތިން ސިފަކޮށްފައިވާ ބެކަމް އާއި އޭނާގެ އާއިލާ މީގެ ކުރިން ރާއްޖެ އައިސް އާއްމުކޮށް ތިބެފައި ވަނީ ވަން އެންޑް އޮންލީ ރީތި ރަށް ރިސޯޓުގަ އެވެ. މިދިޔަ އަހަރާއި އޭގެ ކުރީ އަހަރު ވެސް އެ އާއިލާ ވަނީ އެ ރިސޯޓުގައި ޗުއްޓީ ހޭދަކޮށްފަ އެވެ.\nކްރިސްމަސް އާއި އާ އަހަރުގެ ފެށުމާ ދިމާކޮށް ރާއްޖޭގެ ރިސޯޓުތަކަށް އަބަދު ވެސް ބާރު ބޮޑުވެ އެވެ. އެ ދުވަސްވަރާ އަދި މުޅި އަހަރުގެ ތެރޭގައި ވެސް މަޝްހޫރު ކުޅިވަރު ކުޅުންތެރިންނާއި ފިލްމީ ތަރިންގެ އިތުރުން އެކި ދާއިރާތަކުން ފާހަގަކޮށްލެވޭ ޝަހުސިއްޔަތުތައް ޗުއްޓީ ހޭދަކޮށްލަން ރާއްޖެ އާދެ އެވެ. މި އަހަރުގެ ތެރޭގައި ވެސް ހޮލީވުޑްގެ ބައެއް ތަރިންނާއި ބޮލީވުޑްގެ ގިނަ އަދަދެއްގެ މަޝްހޫރު ފަރާތްތައް ރާއްޖެ އައެވެ.\nރާއްޖޭގެ ރިސޯޓުތަކުގެ އޮކިއުޕެންސީ މިދިޔަ އަހަރަށް ވުރެ މި އަހަރުގެ ސީޒަންގައި ވަނީ ދަށަށް ގޮސްފަ އެވެ. އެކަމަކު، މި އަހަރުގެ ތެރޭގައި ހީނަރުވި ރާއްޖޭގެ ޓޫރިޒަމް މިހާރު ރަނގަޅުވާން ފަށާފައިވާ ކަމަށް އެ ސިނާއަތުގައި ހަރަކާތްތެރިވާ ފަރާތްތަކުން ވަނީ ބުނެފަ އެވެ.\nއިތުރު ލިޔުންތައް ޓޫރިސްޓުން އާ އަހަރު ޓޫރިޒަމް ޑޭވިޑް ބެކަމް\nހަވާޔާ އެކު ޕެރެޑައިސްގައި އާ އަހަރު ފާހަގަކުރަނީ


SunOnline: Maruge adhabu nudheyne kamah bune foreign Ministry kuri tweet delete koffi\nމަރުގެ އަދަބު ނުދޭނެ ކަމަށް ބުނެ ފޮރިން މިނިސްޓްރީން ކުރި ޓްވީޓް ޑިލީޓް ކޮށްފި\nމުއާވިޔަތު އަންވަރު 28 Nov 2018, 00:23\nފޮރިން މިނިސްޓްރީ ހިންގާ އިމާރާތް: މަރުގެ ހުކުމް ތަންފީޒު ނުކުރާނެ ކަމަށް ބުނެ ކުރި ޓްވީޓް މިރޭ ވަނީ ޑިލީޓް ކޮށްފައި -- ސަން ފައިލް ފޮޓޯ\nރާއްޖޭގައި އެންމެ ފަހުން މަރުގެ އަދަބުދީފައި ވަނީ މީގެ 65 އަހަރު ކުރިން ކަމަށާއި އަދި އޭގެ ފަހުން އެކަން ކޮށްފައި ނުވާ ކަމަށާއި އެކަން ދަމަހައްޓާނެ ކަމަށް ބުނެ ފޮރިން މިނިސްޓްރީން ކުރި ޓްވީޓް ޑިލީޓް ކޮށްފި އެވެ.\nއެ ޓްވީޓްގައި އިތުރަށް ބުނެފައި ވަނީ މަރުގެ އަދަބު ދިނުން ތަންފީޒު ނުކުރުމަށް އދ.ގެ އާއްމު މަޖިލީހުން އެކުލަވާލާފައިވާ "މޮރެޓޯރިއަމް އޮން ދަ ޔޫޒް އޮފް ޑެތު ޕެނަލްޓީ" ގަރާރުގެ ޑްރާފްޓަށް ރާއްޖެ އިން އާނ ބަސް ބުނެފައިވާ ކަމަށެވެ.\nމިހާރު ސްވިޒަލޭންޑުގެ ޖެނިވާގައި ކުރިއަށްދާ އދ.ގެ އިންސާނީ ހައްގުތަކާ ބެހޭ ކޮމިޝަނުގެ ބައްދަލުވުމުގައި އެ ގަރާރުގެ ޑްރާފްޓަަށް ވަނީ ވޯޓަށް އަހައިފަ އެވެ. އެ ބައްދަލުވުމުގައި ރާއްޖޭގެ ފަރާތުން އިސްކޮށް ބައިވެރިވެވަޑައިގަންނަވަނީ ރައީސް އޮފީހުގެ މިނިސްޓަރު އަހުމަދު ނަސީމެވެ.\nފޮރިން މިނިސްޓްރީގެ އެ ޓްވީޓާއި ގުޅިގެން ގިނަ ދީނީ އިލްމްވެރިން ވަނީ ސަރުކާރަށް ފާޑު ވިދާޅުވެ އެ ނިންމުން މުރާޖައާ ކޮށް މަރުގެ ހުކުމް ތަންފީޒު ކުރުމަށް ގޮވާލާފަ އެވެ.\nރާއްޖޭގައި މަރުގެ އަދަބުދިނުން ހުއްޓަލާފައި އޮންނަތާ އެތައް އަހަރެއް ފަހުން ކުރީގެ ރައީސް އަބްދުﷲ ޔާމީނުގެ ސަރުކާރުގައި ވަނީ މަރުގެ އަދަބުދޭން ނިންމައި އެކަން އިއުލާން ކުރައްވައިފަ އެވެ. ނަމަވެސް ތަފާތު އެކި އުޒުރު ދައްކައި އެ ސަރުކާރުގެ ފަސް އަހަރުގެ ދައުރު ނިމުނު އިރު ވެސް އެކަން ތަންފީޒުކޮށްފައެއް ނުވެ އެވެ.\nގައުމުތަކުން ރާއްޖެއަށް ދޮރު ބަންދު ނުކުރާނެކަން ދައްކައިފި\nއެމްބަސީ އަޅަން ހުޅުމާލެއިން ބިން ގަނެފި


ފުވައްމުލަކު ނޭޗަރ ޕާކް – Mikal News\nޖުމްހޫރީ ދުވަހުހާއި ގުޅުވައިގެން ފުވައްމުލައް ސިޓީއަށް ޒިޔާރަތްކުރި ގއ. އަތޮޅު އަދި ގދ. އަތޮޅު ކައުންސިލާއި ރަށު ކައުންސިލްތަކުގެ ކައުންސިލަރުންނަށް ފުވައްމުލަކުގެ ބަޔޯޑައިވާސިޓީއާއި ގުޅޭ މައުލޫމާތު ދިނުމުގެ ސެޝަނެއް ފުވައްމުލަކު ނޭޗަރ ޕާކުން ބާއްވައިފިއެވެ. މިސެޝަން\nޔުނެސްކޯ ބައޯސްފެއަރ ރިޒާވްއަކަށް މުޅި ފުވައްމުލައް ސިޓީ އާއި ފުވައްމުލަކު ފަރުގެ ބައެއް މިއަދު (އޮކްޓޯބަރު މަހު 28 ގައި) ހަމަޖައްސައިފިއެވެ. ބައޯސްފެއަރ ރިޒާވް އެއްގެ ލަގަބު ފުވައްމުލަކަށް ލިބިގެންދިޔައީ މިއަދު އޮންލައިކޮށް ކުރިޔަށްގެންދިޔަ ޔުނެސްކޯގެ 32\nބަންޑާރަ ކިޅި ބޯރޑްވޯކްކާއި ގުޅިފައިވާ ހަޓްގެ ރެއިލިންތަކަށް ގެއްލުންދީފި\nފުވައްމުލަކު ނޭޗަރ ޕާކްގެ ބައެއް ކަމަށްވާ ބޯޑްވޯކާއި ގުޅިފައިވާ ހަޓަށް ބަޔަކު ގެއްލުން ދީފައިވާ ކަމަށް ފުވައްމުލަކު ނޭޗަޕާކުން ހާމަކުރެއެވެ. ފާއިތުވި ހަފުތާގެ ބުރާސްފަތި ދުވަހު ބަޔަކުވަނީ ބަންޑާރަ ކިޅި ބޯރޑްވޯކްގެ ހަޓްގެ އެއް\nފުވައްމުލަކު ނޭޗަ ޕާކް އަލުން އާއްމުންނަށް ހުޅުވާލުމަށް ތައްޔާރުވަމުން އަންނަކަމަށް އެޕާކުއިން ހާމަކޮށްފިއެވެ. ކކޮވިދް-19 އައި ގުޅިގެން އާއްމުންނަށް ފުވައްމުލަކު ނޭޗަ ޕާކް ބަންދުކޮށްފައި ވަނީ ފާއިތުވި މާރިޗު މަހު 13 ވަނަ ދުވަހުން\nމުޅިރާއްޖޭގައި އާއްމު ސިއްހަތުގެ ކުއްލި ނުރައްކާ ހާލަތު އިއްޔެ އިއުލާން ކުރުމާއި ގުޅިގެން ފުވައްމުލަކު ނޭޗަރ ޕާކް އާއްމުންނަށް ބަންދުކޮށްފިއެވެ. އާއްމު ސިއްހަތުގެ ކުއްލި ނުރައްކާ އިއުލާން ކުރީ ރައްޖެއިން ކޯވިޑް19 ބަލި ފެނުމާއި\nފުޅާ ދާއިރާއެއްގައި ޕްރޮމޯޝަން ވީޑިއޯތައް ހަދަމުން އަންނަ އެލައިޑް އިންޝުއަރެންސް ކޮމްޕެނީން ފުވައްމުލަކުގެ ނޭޗަރ ޕާކުގައި ޕްރޮމޯޝަން ވީޑިއޯ ޝޫޓު ކުރުމަށް ތައްޔާރުވާން ފަށައިފިއެވެ. އެގޮތުން އެ ކުންފުނިން ވަނީ ފުވައްމުލަކު ނޭޗަރ ޕާކުގައި


STO Ramazaan Baazaaru fashaifi - vNews.mv\nއެސްޓީއޯ ރަމަޟާން ބާޒާރު ފަށައިފި\nމުހައްމަދު ޝާން އަބްދުﷲ 10 April 2016, 12:40\nއެސްޓީއޯ އިން ކޮންމެ އަހަރަކު ވެސް ރަމަޟާން މަހާއި ދިމާކޮށް ކުރިއަށް ގެންދާ "އެސްޓީއޯ ރަމަޟާން ބާޒާރު" މިއަދު ފަށައިފި އެވެ.\nއެސްޓީއޯ އިން ބުނީ، މިއަދުން ފެށިގެން އަންނަ ޖޫން މަހުގެ 16 ވަނަ ދުވަހާ ހަމައަށް ކުރިއަށްދާ މި ޕްރޮމޯޝަންގައި ބޮޑެތި ޑިސްކައުންޓް ތަކެއް ލިބިގެން ދާނެ ކަމަށެވެ . އަދި މިޕްރޮމޯޝަންގައި ބަދިގެ އަދި ގޭތެރޭގެ ސާމާނު ލިބެން ހުންނާނެ ކަމަށާއި އޭގެ އިތުރުން ޔޫރޯ އާއި ދިމާކޮށް ފިލިޕްސް، ހިޓާޗީ އަދި ސެމްސަންގް ޓީވީތަކަށް ބެޑެތި ޑިސްކައުންޓާއެކު އިނާމްތައް ވެސް ލިބިގެންދާނެ ކަމަށް އެސްޓީއޯއިން މައުލޫމާތު ދެއެވެ.\nއެސްޓީއޯއިން ބުނީ، މި ޕްރިމޯޝަންގައި ކުރައްވާ ކޮންމެ 1000ރ ގެ ވިޔަފާރިއަކަށް ކޫޕަނެއް ލިބޭނެ ކަމަށެވެ. އަދި މި ލަކީޑްރޯގައި ކޮންމެ ހަފްތާއަކު ހޯމްއިމްޕްރޫވްމަންޓު އަދި ރީޖަނަލް ފިހާރަތަކުން ގުރުއަތުން ހޮވާލެވޭ ނަސީބުވެރިފަރާތަކަށް ދެ ލައްކަ ރުފިޔާގެ އަގުހރި އިނާމްތަކެއް ލިބޭނެ ކަމަށް ވެސް އެސްޓީއޯ އިން މައުލޫމާތު ދެއެވެ.\nމީގެ އިތުރުން މި ޕްރޮމޯޝަންގެ ތެރޭގައި ބައްލަވާގަންނަވާ ބައެއް ޕްރޮޑަކްޓްސްތަކަށް ވަގުތުން ލިބޭ އިނާމް ތަކެއް ހުށައެޅިފައި ވާކަމަސެވެ. އަދި މިޕްރޮމޯޝަންގައި މާލޭގެ އެކި ސަރަހައްދޔ ތަކުގައި ރޯޑްޝޯ އަދި ޑެމޯ ސެޝަންތަކެއް ކުރިއަށް ދާނެ ކަަމށް ވެސް އެސްޓީއޯއިން މަުއލޫމާތު ދެއެވެ.\nއެސްޓީއޯ އިން ބުނީ، މި ޕްރޮމޯޝަން ކުރިއަށް ދާނީ އެސްޓީއޯ ހޯމް އިމްޕްރޫވްމަންޓުގެ އިތުރުން އެސްޓީއޯގެ 13 ރީޖަނަލް އައުޓްލެޓެއްގައެވެ.\nމާލެ ސަރަހައްދުގައި 5،000 ހައުސިންގް ޔުނިޓް އަޅަން ފަށަނީ


ލަންކާގައި ވިސާ ނެތް ދިވެހިންގެ ތެރޭގައި ފިލައިގެން އުޅޭ ކުށްވެރިން ވެސް! – Haftha\nFri, 10 July, 2020, 1:05 am\nލަންކާގައި ވިސާ ނެތް ދިވެހިންގެ ތެރޭގައި ފިލައިގެން އުޅޭ ކުށްވެރިން ވެސް!\nއަވަށްޓެރި ސްރީ ލަންކާގައި ވިސާ ނެތި ދިރިއުޅެމުންދާ ދިވެހީންގެ ތެރޭގައި ގިނަ އަދަދެއްގެ ކުށްވެރިން ވެސް ހިމެނޭ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nމީޑިއާތަކާ ބައްދަލުކޮށް ޝާހިދު މިއަދު ވިދާޅުވީ، ވިސާ ނެތި ފިލައިގެން ގިނަ އަދަދެއްގެ ދިވެހިން އުޅެމުން އަންނައިރު އޭގެ ތެރޭގައި ބޭސްފަރުވާއަށް އެގައުމަށް ގޮސް ފިލައިގެން އުޅޭ ކުށްވެރިން ވެސް ހިމެނޭ ކަމަށެވެ.\nއަދި ވިސާ ނެތި ލަންކާގައި ދިރިއުޅެމުން އަންނަ ބައެއް ދިވެހިން އެ ގައުމުގައި ހުންނަ ރާއްޖޭގެ ހައި ކޮމިޝަނަށް ގުޅައި އެމީހުންގެ މައުލޫމާތު ދެމުން އަންނަ ކަމަށާއި ނަމަވެސް އެމީހުން ހުންނަ ތަނެއް ބުނަން ބޭނުން ނުވާ ކަމަށް ވެސް މިނިސްޓަރު ވިދާޅުވިއެވެ.\nއޭގެ ތެރޭގައި ވިސާ އަދި ޕާސްޕޯޓްގެ މުއްދަތު ހަމަވެފައިވާތާ ފަސް އަހަރު ވެފައިވާ ދިވެހިން ވެސް ލަންކާގައި އުޅެމުންދާކަން ފާހަގަކުރައްވާ މިނިސްޓަރު އިތުރަށް ވިދާޅުވީ، ވިސާ އާ ނުކޮށް ލަންކާގައި ދިރިއުޅޭ ދިވެހިންގެ ތެރޭގައި ކިޔަވާ ދަރިވަރުން ވެސް ހިމެނޭ ކަމަށެވެ.\nލަންކާގައި ވިސާ ނެތި ގިނަ އަދަދެއްގެ ދިވެހިން އުޅެމުން އަންނަކަން އެނގުނީ، މިދިޔަ މަހުގެ 21 ވަނަ ދުވަހު ލަންކާއަށް ދިން ޓެރަރިސްޓް ހަމަލާތަކާ ގުޅިގެން އެގައުމުގައި އުޅޭ ބިދޭސީން ޕޮލިސް ސްޓޭޝަންތަކުގައި ރަޖިސްޓްރީވާން އެންގުމުންނެވެ.\nއެގޮތުން ހަމަލާއަށްފަހު އެގައުމުގެ ސަލާމަތީ ބާރުތަކުން ތަންތަން ބަލައި ފާސްކޮށް، ގަވާއިދާ ހިލާފަށް އުޅޭ ފަރާތްތަކާމެދު ދަނީ ފިޔަވަޅު އަޅަމުންނެވެ. އޭގެ ތެރޭގައި ދިވެހިން ވެސް ހިމެނެއެވެ.\nލަންކާގައި ފިލައިގެން އުޅޭ ދިވެހިން ގިނަކަން މިނިސްޓަރު ފާހަގަކުރެއްވިއިރު، ނޮވެމްބަރު 3، 1988 ވަނަ އަހަރު ރާއްޖެއަށްދިން އުދުވާނީ ހަމަލާގައި އެންމެ އިސްކޮށް ހަރަކާތްތެރިވި އަބްދުﷲ ލުތުފީ ވެސް 2010 ވަނަ އަހަރުން ފެށިގެން ފިލައިގެން އުޅެނީ ލަންކާގައެވެ.\nމިނިސްޓަރު ޝާހިދު ވިދާޅުވީ، ވިސާ ނެތި ލަންކާގައި ދިރިއުޅެމުންދާ ދިވެހިން، ލަންކާގެ ގާނޫނުތަކުގެ ތެރެއިން ޖޫރިމަނާ ކުރުމަށްފަހު، ރާއްޖޭގެ ހައި ކޮމިޝަނުން ދޭ ލިޔުމަކަށް ބަލައި ވިސާ އާ ކޮށްދިނުމަށް ލަންކާގެ ސަރުކާރުގައި ދިވެހި ސަރުކާރުން އެދިފައިވާނެ ކަމަށެވެ.\nއަދި ލަންކާއިން އެކަން ކޮށްދޭނެ ކަމުގެ އުއްމީދު އެބައޮތް ކަމަށް ވިދާޅުވިއެވެ.


vnews - Beyruge dharanithah boduve Sri Lanka ban'gurootu vumaa dhimaa ah\n20 މެއި 2018\nސްރީލަންކާގެ މަލީ ވަޒީރު މަންގަލަ ސަމަރަވީރާ ޕްރެސް ކޮންފަރެންސެއްގައި ވާހަކަފުޅު ދައްކަވަނީ - ފޮޓޯ: އޭ.އެފް.ޕީ\nސްރީލަންކާގެ ބޭރުގެ ދަރަނިތައް ބޮޑުވެ ގައުމު ބަނގުރޫޓުވުމުގެ ކާރިސާއަކާ ދިމާއަށް މިސްރާބު ޖަހާފައިވާ ކަމަށް އެގައުމުގެ މާލީ ވުޒާރާއިން އިންޒާރު ކޮށްފިއެވެ.\nބަނގުރޫޓްވުމުގެ ކާރިސާއަކާ ދިމާއަށް ގައުމު ދަތުރުކުރަމުންދަނީ، ކުރީގެ ސަރުކާރުން އަގުބޮޑު މަޝްރޫއުތައް ހިންގުމަށްޓަކައި، އަނބުރާ ބޮޑު އަދަދެއް ދައްކާގޮތަށް ނަގާފައިވާ ލޯނުތަކުގެ ސަބަބުން ކަމަށް މާލީ ވުޒާރާއިން ބުނެއެވެ.\nސްރީލަންކާގެ މަލީ ވަޒީރު މަންގަލަ ސަމަރަވީރާ މިއަދު ވިދާޅުވީ، ބޭރުން ނަގާފައިވާ ލޯނުތަކާއި، އޭގެ އިސްޓަރެސްޓްގެ ގޮތުގައި މިއަހަރު އެކަނިވެސް 2.84 ބިލިއަން އެމެރިކާ ޑޮލަރު ދައްކަން ޖެހިފައިވާ ކަމަށެވެ. އެގޮތުން، އަނބުރާ ފައިސާ ދައްކަން ޖެހިފައިވާ ގިނަ ލޯނުތަކަކީ ކުރީގެ ރައީސް މަހިންދަ ރާޖަޕަކްސަގެ ސަރުކާރުން އަގުބޮޑު މަޝްރޫއުތައް ހިންގުމަށް ނަގާފައިވާ ލޯނުތައް ކަމަށްވެސް ސަމަރަވީރާ ވިދާޅުވިއެވެ.\nމިކާރިސާ އަންނަ އަހަރު އިތުރަށް ފުޅާވެގެންދާނެ ކަމަށާއި، އަންނަ އަހަރު ދައްކަންޖެހޭ ބޭރުގެ ދަރަނީގެ މިންވަރު 4.28 ބިލިއަން އެމެރިކާ ޑޮލަރަށް އަރައިގެން ދާނެ ކަމަށްވެސް ސްރީލަންކާގެ މާލީ ވަޒީރު ނެރުއްވި ބަޔާނެއްގައި ވިދާޅުވެފައި ވެއެވެ.\n"އަނބުރާ ފައިސާ ދައްކަންޖެހިފައި މިވަނީ، ކުރީގެ ރައީސް ރަޖަޕަކްސަގެ ވެރިކަމުގެ ދަރަނިތަކަށް. އެއީ ބޭކާރު ޚަރަދުތަކެއް. އެކަންކަން ހިންގާފައިވަނީ ޚިޔާނާތާއި ކޮރަޕްޝަންގެ ތެރެއިން" މަންގަލަ ސަމަރަވީރަ ވިދާޅުވެފައި ވެއެވެ.\nސްރީލަންކާގެ މަރުކަޒީ ބޭންކުން ބުނެފައިވަނީ، މިދިޔަ އޭޕްރީލްމަސް ނިމުނުއިރު އެގައުމުގެ ބޭރުފައިސާގެ ރިޒާވް ހުރީ 9.9 ބިލިއަން އެމެރިކާ ޑޮލަރުގައި ކަމަށެވެ.\nސްރީލަންކާގެ މާލީ ވަޒީރު މަންގަލަ ސަމަރަވީރަ ވިދާޅުވީ، ކުރީގެ ރައީސް މަހިންދަ ރާޖަޕަކްސަގެ ވެރިކަމުގެ ފަހު އަހަރު އިންޓަރެސްޓް ވަރަށް މަތި ދެލޯނު ނެގި ކަމަށެވެ. އެދެ ލޯނުގެ އަގުވެސް 1.5 ބިލިއަން އެމެރިކާ ޑޮލަރަށް އަރާކަމަށް ވިދާޅުވިއެވެ.\nމަހިންދަ ރާޖަޕަކްސަގެ ވެރިކަމުގައި އެގައުމުގައި ހިންގި އުމްރާނީ ތަރައްގީގެ ބިޔަ އެތައް މަޝްރޫއެއް ހިންގުމަށް މައިގަނޑު ގޮތެއްގައި ލޯނު ނަގާފައިވަނީ ޗައިނާއިންނެވެ. ޗައިނާއިން ލޯނު ނަގައި، މަޝްރޫއުތަކުގެ މަސައްކަތްވެސް ހިންގާފައިވަނީ ޗައިނާގެ ކުންފުނިތަކުންނެވެ. ނަތީޖާއެއްގެގޮތުން، ސްރީލަންކާގެ އިގްތިސާދުވަނީ 87 ބިލިއަން އެމެރިކާ ޑޮލަރުން ދަރަނިވެރިވެފައެވެ.\nދަރަނި ބޮޑުވެ، ހިންގޭނެ ގޮތެއްނެތިގެން ހަމްބަންޓޯޓާގެ ބިޔަ ކަނޑުގެ ބަނދަރު ޗައިނާއަށް ކުއްޔަށްދޭން ސްރީލަންކާގެ މިހާރުގެ ސަރުކާރަށް މަޖުބޫރުވެގެން ދިޔައިރު، ހަމްބަންޓޯޓާގައި ހަދާފައިވާ އިންޓަރނޭޝަނަލް އެއަރޕޯޓަށްވެސް ޖެހިފައިވަނީ އެހާލެވެ. އެ އެއަރޕޯޓަށް ދަތުރުކުރަނީ އެންމެ އެއަރލައިނެކެވެ. އެތަން ޕްރައިވަޓައިޒް ކުރަން ސަރުކާރުން ކުރަމުންދާ މަސައްކަތުގައި އަދިވެސް އެއްވެސް ކުރިއެރުމެއް ނުލިބެއެވެ.


"މަ އެބަ ޖެހޭ ބޭރަށް ޖެހިލަން. މީގައި ދެން ހިފާ." ކޮތަޅު ދިއްކޮށްލަމުން ސިރާޖު ބުނެލިއެވެ.\nއަހަރެންގެ ހިތުގައި ވިކައިގަތީ އާތިފާގެ ޖުމުލަތަކެވެ. ބޭނުންވީ ސިރާޖުގެ ކަނާއަތުގެ ކުޑަވާ އިނގިއްޔާ ދިމާ ބަލައިލާށެވެ. ފުން ނަޒަރަކުން ކޮތަޅަށް ބަލައިލީމެވެ. ދެވަނަ ސިކުންތުގައި ސިރާޖުގެ އަތަށް ވެސް ބަލައިލެވުނެވެ. އޭނާ ކޮތަޅު ހިފައިގެން ހުރީ ކަނާއަތުންނެވެ. ލުއި ގޮތަކަށް ހިނިތުންވެލަމުން ކޮތަޅުގައި ހިފީމެވެ. އޭނާގެ ކަނާއަތު ކުޑަވާ އިނގިއްޔާ ދިމާއަށް ކަޅި ތަތްކޮށްލައިގެން ހުރެއެވެ. އާތިފާ ބުނެދިން ކަހަލަ އެއްވެސް ނިޝާނެއް އޭނާގެ އަތަކުން ފާހަގަ ކުރެވޭކަށް ނެތެވެ. އެކަން އަހަރެން ޔަގީންކުރީމެވެ.\n"ސިރާ ދިޔައިރު ކޮޓަރި ހުރީ ތަޅުލައިފަތަ؟" ސިރާޖުގެ މޫނަށް ބަލައިގެން ހުރެ އަހަރެން ބުނެލީމެވެ. "ސިރާ އަތުގައި އެ ކޮޓަރީގެ އިތުރު ތަޅުދަނޑިއެއް އޮންނާނެތަ؟ ނޫނީ އެހެން މީހަކު އަތުގައި އިތުރު ތަޅުދަނޑިއެއް އޮންނާނެތަ؟"\n"އަހަރެން އަތުގަ އޮންނަންވީ ކީއްވެ؟" ސިރާޖު ނުގޮތަކަށް ބަލައިލީ އަހަރެން މޫނަށެވެ. "އަހަރެން ތަޅުގައި ހިފައިލިން، ހުރީ ތަޅުލައިފަ. ދެ ފަހަރަކު ޓަކިޖަހައި ވެސް ލިން. ކުޑަކޮށް ސަމާލުވެ އަޑުއަހައިލަން އިރުކޮޅަކު ހުރިން. އަޑެއް އިވޭހެން ހީވެގެން. ބަޔަކު އުޅޭހެން ހީވާތީ. އެކަމަކު އަޑެއް ބަޑެއް ނީވުނީމަ ދެން ދިޔައީ."\n"އެހެން މީހަކު ތަޅުދަނޑިއެއް ގެންގުޅެފާނެބާ؟" އަހަރެން އަނެއްކާ ވެސް އަހައިލީމެވެ.\n"ކީއްވީ؟ އަނެއްކާ އަހަންނަށް ޝައްކުވަނީތަ؟ މި ބުނީ ފިނާއަށް އެހެން ހެދީ އަހަރެން ކަމަށް ވިސްނެނީހޭ؟ ނޫނީ އަހަރެން އެކަހަލަ ކަމެއް ކުރިކަމަށް ގަބޫލުކުރެވެނީހޭ؟" ސިރާޖު މޫނަށް ދެތިން ރޫ އަރުވާލަމުން ބުނެލިއެވެ.\n"އުހުނ،" އަހަންނަށް ފާޑަކަށް ތެޅިގަނެވުނެވެ. "ސިރާ ދިޔަ ވާހަކަ ބުނީމަ."\n"އާނ! އަހަންނަށް މިހާރު އެބަ ހީވޭ އެ ގަޑީ ކޮޓަރީގައި އިތުރު މީހަކު އުޅުނުހެން. މިބުނީ އަހަރެން ޓަކި ޖަހައިލުމުގެ ކުރިން ފިނާގެ އަޑު އަހަންނަށް އިވުނުހެން ހީވިއޭ. ފާޑަކަށް އޭނާ ހަޅެއްލަވާލިހެން ހީވިއޭ. މި ބުނީ އަންހެނެއްގެ އަޑު އިވުނު ހެން ހީވެއޭ. ދެން.." ސިރާޖު ހުއްޓައިލިއެވެ.\n"ދެން... ކިހިނެއްވީ؟" އަހަންނަށް ބަލައިލެވުނީ އޭނާގެ މޫނަށެވެ.\n"ތަންވަޅު ގޯސްކަމަށް ވިސްނުނީ." ސިރާޖު ހިނިތުންވެލިއެވެ. "އެކަމަކު މިހާރު ވިސްނެނީ އަހަންނަށް އެ ދެވުނީ ތިކަމެއް ހިނގި ވަގުތުއޭ."\nސިރާޖު ދިއްކޮށްލި ކޮތަޅުގައި ހިފައިލަމުން ސީދާ އޭނާގެ މޫނަށް ބަލައިލީމެވެ. އޭނާއާ މެދު ހިތަށް ގިނަވި ޝަކުވާތައް ހިނދެމުން ހިނދެމުން ދިޔައެވެ.\n"މިރޭ ދަންކޮށްލައިފަ އަދި ޖައްސާލާނަން. ކަމެއްދަމެއް ގޯސްވަންޏާ އަންގައިލާތި. ފިނާގެ ބައްޕަ ވެސް ދެތިން ފަހަރަކު ގުޅައިފި." ސިރާޖު ބޭރަށް ނުކުންނަށް ހިނގައިގަތެވެ.\nއަހަންނަށް އެ ހުރި ގޮތަށް ހުރެވުނީއެވެ. ސިރާޖަށް ބަލާށެވެ. އޭނާއަށް ޝައްކު ކުރެވުނީތީ އެކަމާ ފިކުރު ބޮޑުވެފައެވެ. ލަސް ފިޔަވަޅުތަކެއް އަޅަމުން ގޮސް ގޮނޑީގައި ހަމަޖެހިލީމެވެ. ގަޑިއަށް ބަލައިލެވުނީ އެވަގުތެވެ. އޭރު އިރު އޮއްސި ހަތްގަޑި ބައިވަނީއެވެ. ބަނޑުހައިކަން އިހުސާސްވާން ފެށިއެވެ. ނަމަވެސް ކާނެ މޫޑެއް ނެތެވެ. ފިނާގެ ނުފެނި ގިނައިރުވާތީ އެކަމާ ފިކުރު ބޮޑުވެވުނެވެ.\nއަނެއްކާ ވެސް ހިތުގައި އުދުހިގަތީ އާތިފާގެ ވާހަކަތަކެވެ. އޭނާ އެ ދައްކަނީ ކާކުގެ ވާހަކަތަކެއް ހެއްޔެވެ؟ އޭނާގެ ވާހަކަ ގަބޫލުކުރަންވީ ހެއްޔެވެ؟ ފިނާއަށް މިހެން ދިމާވާންވީ ކީއްވެ ހެއްޔެވެ؟ އަހަންނަށް ރޭގައި އެ ދިމާވީ ކޮން ކަންތައްތަކެއް ހެއްޔެވެ؟ އެއީ ކޮން ޝާހިދާއެއް ހެއްޔެވެ؟ މިއީ ކޮން އާތިފާއެއް ހެއްޔެވެ؟ ފިނާގެ ހާދިސާއާ މި ދެ މީހުންނާ ގުޅުމެއް ވޭހެއްޔެވެ؟ ނިޔާޒާ މި ކަމާ ގުޅުމެއް ވޭ ހެއްޔެވެ؟\n"ވަރަށް ހެއްވާ! މަ ވެސް އިނީ ޝަރީފު ގާތުގައި ޝަރީއާ އެކު، މަ ކަމެއް ކުރި ނަމަ ނޫނީ މަށާ ތިކަމާ ގުޅުމެއް ވާނަމަ އެކަން ޝަރީއަށް ވެސް އެނގޭނެ. މަށަށް ޝައްކު ތި ވާހަކަ ދެއްކި މީހެއްގެ ރޭވުމެއް ތީގަވާނީ." ނިޔާޒުއަށް ގުޅައިލާ ދެތިން ސުވާލެއް ކޮށްލުމުން އޭނާ ދިނީ ރުންކުރު ޖަވާބެކެވެ.\nނިޔާޒަށް ނުގުޅުނު ނަމައޭ ހިތަށް އެރިއެވެ. އާތިފާގެ ބަސް ގަބޫލުކުރަންވާނެ ހެއްޔެވެ؟ އެއީ ހަމަޖެހޭ މީހެއް ހެއްޔެވެ؟ އޭނާ ދައްކަނީ ބުއްދި ގަބޫލުކުރާ ވާހަކަ ހެއްޔެވެ؟ ވާހަކަ ކިޔައިދޭއިރު ހީވަނީ މަންޒަރު ސިފަވާހެންނެވެ. އޭނާ އެތަނުގައި ހުރެ މަންޒަރު ބަލައިފައި ކިޔައިދިން ހެންނެވެ. އޭނާއަށް އެހައި ސާފުކޮށް ކިޔައިދޭން އެ އެނގެނީ ކީއްވެ ހެއްޔެވެ؟ އޭނާއަކީ ކީއްކުރާ މީހެއް ހެއްޔެވެ؟\n"ޝައްކު ކުރެވޭ މީހަކު ހަމަ ފާހަގަ ކުރެވިފައެއް ނެތް. އަޅުގަނޑު ވަރަށް މަސައްކަތްކޮށްފިން ހަނދާންކުރެވޭތޯ ވެސް ވަރަށް ބަލައިފިން. ކިރިޔާ ވެސް ވާހަކައެއް އިވުނީ އެންމެ މީހެއްގެ ފަރާތުން." ފުލުހުންގެ އޮފިސަރުގެ ސުވާލުތަކަށް އަހަންނަށް ދޭނެ ޖަވާބެއް ނުލިބުނެވެ.\n"އެއީ؟" އޮފިސަރު ސުވާލުކޮށްލިއެވެ.\nއަހަރެން ވެސް މޭޒު ކައިރީގައި ހަމަޖެހިލީމެވެ. ތަހުގީގަށް ބޭނުންވާ މައުލޫމާތު ހޯދަން ފުލުހުން ކުރަމުންދާ މަސައްކަތުގައި އަހަންނާ ވެސް ސުވާލުކުރަނީއެވެ. ޝައްކެއް ކުރެވޭ މީހަކު ހުރިތޯ ބަލަނީއެވ\n"އެކަމަކު އެމީހާ ދައްކާ ވާހަކަތައް ގަބޫލުކުރަން ވެސް ބައެއް ފަހަރު ދަތިވޭ. އޭނާގެ ވާހަކަތަކުގައި ހަގީގަތްތަކެއް އެކުލެވޭ ކަމަށް ވެސް ގަބޫލުކުރެވޭ." ދެ ފިކުރެއްގައި އިނދެބުނެލީމެވެ.\n"އެއީ؟" އޮފިސަރު އަހަރެންގެ މޫނަށް ބަލައިލިއެވެ. "ތަހުގީގުގެ މަރުހަލާގައި އާއިލާގެ ފަރާތުން އެއްބާރުލުން ވަރަށް މުހިއްމުވާނެ. ހަގީގަތް ދެނެގަނެވޭނީ ވަރަށް ގިނަ މައުލޫމާތު އެއްކުރެވިގެން. މި ކޭސް އަޅުގަނޑުމެން ބަލަމުން މިދަނީ ރޭޕް ކޭސްއެއްގެ ގޮތުގައި. ޑޮކުޓަރުން ބުނާގޮތުން ފިނާއަށް ވަރަށް އަނިޔާ ލިބި ގެއްލުން ވެފައި އެބަހުރި. ހަމައެކަނި ޖިންސީ އަނިޔާއެއް ނޫން. މިކަމުގެ ސަބަބުން އަރައި ނުގަނެވޭނެ ފަދަ ނަފުސާނީ ބަލިމަޑުކަމެއް ފެށުމަކީ ވެސް އެކަށީގެންވާ ކަމެއް ކަމަށް ޑޮކުޓަރުން ލަފާ ދެއްވަނީ."\n"އަޅުގަނޑު މިއީ ފިނާގެ ފިރިމީހާ. މިކަމުގެ ހަގީގަތް ތިޔަ ބޭފުޅުންނަށް ވުރެ ބޮޑަށް ހޯދާ، ދެނެގަންނަން ބޭނުންވާނީ އަޅުގަނޑެއްނޫންތޯ؟ އަޅުގަނޑުމެންނަކީ މި ރަށަށް އަލަށް އެރި ބީރައްޓެހިން. ނުގޮތަށްކަށް ފަތުރުވެރިން. އަޅުގަނޑުމެންނާ އެނގިގެން މީހަކަށް ދެރަވާނެ އެއްވެސް ކަމެއް މިވީ މަދު ވަގުތުކޮޅުގެ ތެރޭގައި އަދި ނުކުރަން. ކޮށްފައެއް ވެސް ނޯންނާނެ. އެހެންވީމަ މިކަން ހިންގަން ޖެހުނު ސަބަބެއް އަޅުގަނޑަކަށް ހަމަ އެއްގޮތަކަށް ވެސް ނުވިސްނޭ. މިއީ ކިހިނެއް ހިނގައިދިޔަ ކަމެއްތޯ ބަލަން ވަރަށް ބޭނުންވޭ." އަސަރާއެކު ލަސްލަހުން ކިޔައިދިނީމެވެ.\nބަދަލުގައި ފުލުސް އޮފިސަރު ފުން ނަޒަރަކުން އަހަންނަށް ބަލައިލިއެވެ. އެ ބެލުމުގައި އެތައް ވާހަކަތަކެއް، އެތައް މާނައެއް އެކުލެވޭ ހެންނެވެ. އެންމެފަހުން އޮފިސަރު ފުން ނޭވާއެއް ދޫކޮށްލިއެވެ.\n"އަޅުގަނޑުމެން ހަމައެކަނި ވާހަކަދެއްކީ މި ރަށުގައި އެ އުޅޭ އާތިފާ ކިޔާ މީހާއާ. އެމީހާ ދައްކާ ބައެއް ވާހަކަ އަޅުގަނޑަށް ގަބޫލުކުރެވޭ. އޭނާ ބުނެދީފި އަޅުގަނޑު ތަހުގީގަށް ހަވާލުކުރި ބޮކުސާ އެއީ އެމީހަކު ފިނާގެ އަނގައަށް ކޮށްޕާލި އެއްޗެއް ކަމަށް ވެސް،" އަހަންނަށް އެނގުނު ވާހަކަތައް އޮޅުން ފިލުވައިދެވޭތޯ ބެލީމެވެ. "އޭނާ ބުނޭ އެމީހާގެ ކަނާއަތު ކުޑަވާ އިނގިލީގެ ހުދުހަމާއި ކަޅުހަން ބެދޭ ހިސާބުގައި ފިނާ ދަތް އެޅުމުން ކަނޑައިގެން ގޮސް ހުރި ތަނެއް ހުންނާނޭ. އަޅުގަނޑަށް ކުރިން ޝައްކުވީ ސިރާޖަށް، އެކަމަކު ސިރާޖުގެ އަތުގައި އެކަހަލަ ނިޝާނެއް ނެތް. ނަމަވެސް އޭނާގެ ކަރުދަށުން ވަކިތަކެއް ހުރިކަން ފާހަގަވި."\n"އިތުރު އެހެން ކަމެއް އާތިފާ ހިއްސާކުރިތަ؟" އޮފިސަރުގެ ނިތަށް ދެތިން ރޫ އަރުވާލަމުން ބުނެލިއެވެ.\n"ނޫން. އަޅުގަނޑު ވަރަށް ބޭނުން އޭނާއާ ބައްދަލުކުރަން. އޭނާ އުޅޭތަނެއް ހޯދައިގެން އޭނާ ދައްކާ ވާހަކަތައް އަޑުއަހަން ވެސް. އަޅުގަނޑަށް މާގިނައިން ސުވާލު ކުރެވެން ފެށުމުން ހިތްހަމަ ނުޖެހިގެން ވާހަކަ މެދު ކަނޑައިލައިފަ ދިޔައީ. އަޅުގަނޑަށް ވަރަށް ޔަގީންވޭ އޭނާއަށް މިކަމުގެ ހަގީގަތްތައް އެނގިދާނެކަމަށް." ފުން ނޭވާއެއް ދޫކޮށްލަމުން އޮފިސަރުގެ މޫނަށް ބަލައިލީމެވެ.\n"އާތިފާ ދޯ." ފުލުސް އޮފިސަރު ފުން ނޭވާއެއް ދޫކޮށްލިއެވެ.\n"އާދެ! އަޅުގަނޑަށް އެނގޭ އޭނާއަކީ ހަމަޖެހޭ މީހެއް ނޫންކަން ވެސް. އެކަމަކު އޭނާއާ ބައްދަލުވާނެ ގޮތެއް އަޅުގަނޑަށް ހައްދަވާދެއްވައިފި ނަމަ ވަރަށް ރަނގަޅު. އޭރުން އަޅުގަނޑު ސީދާ މިކަން ދެނެގަނެވޭތޯ ބަލާނަން." އާދޭސްކުރާ ރާގުގައި އަހަންނަށް ބުނެލެވުނެވެ.\n"އެންމެ ރަނގަޅު އަޅުގަނޑުމެން އެބަ ބަލަން ތިކަން ހަމަޖެއްސައިލެވޭތޯ،" އޮފިސަރު ނިތްކުރީގައި ޝަހާދަތް އިނގިލި ޖައްސަލައިލިއެވެ. "މާދަމާގެ ފުލައިޓުން ދެއްތޯ ފުރުއް އޮތީ؟"\n"އާދެ، މި ވަގުތު ފިނާ ނޯމަލް ކަމަށް ޑޮކުޓަރ ވިދާޅުވީ. އެކަމަކު އަދި ރެސްޓު ދެއްވާފައި އިހަށް އަރާމުކޮށްލައްވަން ބޭއްވީ ކަމަށް. ޑޮކުޓަރ ވިދާޅުވީ ފިނާ އެއްގޮތަކަށް ވެސް ވާހަކަނުދައްކާ ކަމަށް. ލިބުނު ޝޮކުގެ ސަބަބުން ވާހަކަދައްކަން އަދި ބޭނުން ނުވަނީ ކަމަށް. އެހެންވީމަ އޮބްޒަރވޭޝަންގަ ބާއްވާފައި އޮތީކަމަށް." އަހަރެން އިސް ޖަހައިގެން އިނދެ ބުނެދިނީމެވެ.\n"ސީދާ ވިކްޓިމްގެ ފަރާތުން މައުލޫމާތެއް ނުލިބޭތީ މި ކޭސްގައި ކުރިއަށް ދިޔުމަށް ދަތިތަކެއް މި ހުރީ،" އޮފިސަރު ހަމަޖެހިލަމުން އަހަންނާ ދިމާއަށް ބަލައިލިއެވެ. "މިހާރު ކުރިއަށް މިދަނީ ޑޮކުޓަރުން ދެއްވާ މައުލޫމާތާއި ރަށުތެރެއިން ލިބުނު ބައެއް މައުލޫމާތުގެ އަލީގައި. ދެން އާތިފާގެ ކަންތަކުގައި އަޅުގަނޑުމެންނަށް ވެސް ބޮޑަށް ރަނގަޅީ ސީދާ ޝަރީފު ބައްދަލުކޮށް އޭނާގެ ވާހަކަތައް އަޑުއެހުމަށްފަހު އަޅުގަނޑުމެންނަށް މައުލޫމާތު ހިއްސާކުރުން. އެހެންނޫނީ ފުލުހުން އޭނާއާ ބައްދަލުކޮށްފި ނަމަ އަޑުފަތުރާ މީހުންނަށް ފުރުސަތެއް ލިބިދާނެ."\n"އާދެ. އަޅުގަނޑު ވެސް މި ދެންނެވީ ތިޔަ ގޮތަށް." ގަދަކަމުން ކަހަލަ ގޮތަކަށް ހިންދިރުވާލަމުން އަހަރެން ބުނެލީމެވެ.\n"ވަރަށް ދެރަ މި ހާދިސާ ދިމާވުމުން. ހަގީގަތަކީ މިއީ ވަރަށް އަމާން ސުލްހަވެރި ރަށެއް. ނަމަވެސް، ބަދަލުވަމުން މިދާ ޒަމާނާއެކު ކުށުގެ ވެށި ފުޅާވެ، ކުށްކުރާ މީހުން އިތުރު ކުށަށް ހުށަހެޅޭ ޒުވާނުން އިތުރުވަމުންދާތީ މިގޮތަށް ދިމާ މިވަނީ،" ފުލުސް އޮފިސަރު ލަސްލަހުން ފަހަރަކު ޖުމުލައަކަށް ހުއްޓަމުން ހުއްޓަމުން ވާހަކަދެއްކިއެވެ. "މިފަދަ ކަންކަން ހައްލުކުރެވޭނީ ޒުވާނުން ޒިންމާދާރު ކުރެވިގެން. ކުށްކުރާ މިންވަރު މަދުކުރެވޭނީ ޒުވާނުން ބާރުވެރިކޮށް އެމީހުން މަގުމަތިވާން ދިމާވާ ސަބަބުތަކަށް ހައްލު ހޯދައިގެން. ރާއްޖޭގެ ހާލަތު އޮތް ގޮތުން މިއީ މިއަދު ފަސޭހައިން ހައްލު ހޯދޭނެ ކަންކަމެއް ވެސް ނޫން. މިކަންކަމުގެ ބިންގާ އޮތީ ގޭތެރެއިން، މައިންގެ އުނގުން. ސްކޫލުތަކުން. ކުލާސްތަކުން. މަންހަޖުން. އިޖުތިމާއީ ވެށިން. ސިޔާސީ މައިދާންތަކުން. ގާނޫނީ ފޮޅުވަތްތަކުން."\nބަދަލުގައި އަހަންނަށް ބަލައިލެވުނީ ސީދާ އޮފިސަރުގެ މޫނަށެވެ. މިކަމާ އެ ހުރިހާ ކަމަކާ ހުރީ ކޮން ގުޅުމެއްތޯ އަހައިލާފަދަ ބީދައަކުންނެވެ.\n"އޭލެވެލް ނިންމާލުމަށްފަހު ސްކޫލުތަކުން ކުދިން ނުކުންނަ އިރަށް އެބަ ކައިވެނީގެ ބިންގާއަޅައިލެވޭ. އަށާރަ އަހަރު ފުރޭއިރަށް މިކަން ކުރެވޭއިރު، ކުދިންނަކަށް ނޭނގޭ ޒިންމާދާރުވާކަށް. އެކުދިންނަކަށް ނުވިސްނޭ މުޖުތަމައުގައި ޒުވާނާގެ ދައުރަކީ ކޮބައިކަމެއް. އެނގިފައެއް ނޯވޭ ތަރުބިއްޔަތު ކުރުމުގެ ހުނަރުތަކެއް. ދުނިޔޭގެ ބައެއް ގައުމުތަކުގައި ކައިވެނި ކުރުމުގެ ކުރިން ދިރިއުޅުމާ ގުޅޭ، ކައިވެންޏާގުޅޭ ޕޭރެންޓަލް ސްކިލްގެ ކުރު ވަރކްޝޮޕްތައް ހެދުން މަޖުބޫރުކޮށްފަ އޮވޭ. އެއީ މުޖުތަމައުގެ އަގުތަކާއި މައިންބަފައިންގެ ދައުރުތަކާއި ތަރުބިއްޔަތުގެ މުހިއްމުކަމާއި، ކައިވެނީގެ ބާރުވެރިކަން ކައިވެނި ކުރާ ދެމީހުންނަށް ދަސްކޮށްދޭން. މިކަން މިހާރު ރާއްޖޭގައި ވެސް ކުރަން ވެއްޖެ،" އޮފިސަރު ފުން ނަޒަރަކުން އަހަރެންގެ މޫނަށް ބަލައިލިއެވެ. "ކުރީ ޒަމާނުގައި ނަމަ އަންހެން ދަރިން ތަރުބިއްޔަތުވަނީ މަންމަގެ ގެވެހި ކަމުގެ ތެރެއިން. ފިރިހެން ކުއްޖެއްނަމަ ބައްޕަގެ ހިޔަނީގެ ތެރެއިން. ޒަމާން ފުރޮޅިގެން ދިޔަ ގޮތުން މަންމައާއި ބައްޕަ މާ ބިޒީ ވެއްޖެ. އެއަށްވުރެ ކިޔަވާ ކުއްޖާ ބިޒީކަން މާ ބޮޑު. އެއްކުލާހުން އަނެއް ކުލާހުން، އެ ހަރަކާތުން އަނެއް ހަރަކާތުގައި އުޅެއުޅެ ތިއްބާ ދުވަސްތަކާއި މަސްތަކާއި އަހަރުތައް ގޮސް ހުސްވެ ކުއްޖާއަށް އަށާރަ އަހަރު ފުރެނީ. ޒިންމާއެއް، ހުނަރެއް ދަސްނުވެ ތިއްބާ. މިޒަމާނުގެ ގިނަ ކުދިން ސިފަވާނީ ފޮތް ލޮރީއަކާ."\nއަހަންނަށް ބަލަން އިނދެވުނީއެވެ. އޮފިސަރު ދައްކަމުންދާ ވާހަކަތަކާއި މުޖުތަމައުގެ ހާލަތާ ގުޅުވާލެވޭތީއެވެ.\n"ދެން މަންމައަކަށް ބައްޕައަކަށް ކުއްޖާއާ ބައްދަލުވެ ހުނަރެއް، ކަމެއް ދަސްކޮށްދޭނެ ވަގުތެއް ނުލިބޭ. މިކަން އިސްލާހު ނުކޮށް އަހަންނަކަށް ހިޔެއް ނުވޭ ކުށުގެ ވެށި ސާފުކުރެވޭނެހެން." އޮފިސަރުގެ ބަލައިލި ގޮތުން އޭނާގެ ވާހަކައިގައި ބައިވެރިވުމަށް އެދުނުހެން ހީވިއެވެ.\n"ރަނގަޅު ވާހަކަތަކެއް." އަހަރެން ބެލީ ވީހާ ވެސް ކުރުކޮށް ޖަވާބު ދެވޭތޯއެވެ.\n"މިއީ ދެން ހަމަ އާއްމުކޮށް އަޅުގަނޑާ ބައްދަލުވާ ޒުވާން ކުދިންނާ ހިއްސާކޮށްލާ ވާހަކައެއް ވީމަ ހިއްސާކޮށްލި ވާހަކަތަކެއް. އަނެއްހެން މިކަމާ ގުޅުން ހުރި ވާހަކައެއްނޫން،" އޮފިސަރު ކޮޅަށް ތެދުވިއެވެ. "އާތިފާއާ ބައްދަލުވާނެ އިންތިޒާމުތައް ހަމަ ޖައްސާލައިފަ އެބަ އިޝާރާތްކޮށްލަން. ދެން މާ ބޮޑަށް ހާސްވެ ކަންބޮޑު ނުވޭ. އިންޝާﷲ ހުރިހާ ކަމެއް ހަމައަކަށް އެޅެމުންދާނެ." (ނުނިމޭ)


އިންސާނާ އަކީ އިންސާނުން ނުކުޅެދޭ ކަމުގެ ހެއްކެކެވެ. – DhiSalafiyyah\nއިންސާނާ އަކީ އިންސާނުން ނުކުޅެދޭ ކަމުގެ ހެއްކެކެވެ.\n04/10/2011 ޢަޤީދާއާއި ފިރުޤާތައް, ދީންއަލް އަޚް މުޙައްމަދު ނިހާދު ޖަމާލު\nމާތްﷲ އިންސާނުން ޚަލަޤު ކުރެއްވީ މަށީންނެވެ. މާތްﷲ ވަޙީ ކުރައްވަނީ\nوَلَقَدْ خَلَقْنَا ٱلْإِنسَـٰنَ مِن سُلَـٰلَةٍ مِّن طِينٍ ﴿١٢﴾ سورة المؤمنون\nމާނައީ: ” ހަމަކަށަވަރުން، ތިމަންރަސްކަލާނގެ މަށީގެ خلاصة އިން އިންސާނާ (އެބަހީ: آدم ގެފާނު) ހެއްދެވީމެވެ. “\nއިންސާނާއަކީ މާތްﷲ ޚަލްޤު ކުރައްވާފައިވާ މާތް މަޚްލޫގެކެވެ. އިންސާނުން ޙަލްޤު ކުރައްވައި، އިޚްތިޔާރާއި ބާރު ދެއްވައި އަދި އެހެންމެ އިންސާނުންނަށް މާތްﷲ ވަނީ ވިސްނައި ފިކުރު ކުރުމުގެ ބާރުވެސް ދެއްވާފައެވެ. އިންސާނާގެ މުޅި ހަށިގަނޑަށް ބަލައިލި ކަމުގައިވީނަމަވެސް، އިންސާނާ ޚަލްޤު ކުރެވިފައިވަނީ ވަރަށް ފުރިހަމައަށްކަން އަޅުގަނޑުމެންނަށް އެނގިގެންދެއެވެ. ބޮލުގެ އިސްތަށިތަކުން ފަށައިގެން ފައިގެ ބޮޑުވާ އިނގިއްޏާއި ހަމައަށް ނަޒަރު ހިންގައިލލިކަމުގައިވީނަމަވެސް މިކަން އަޅުގަނޑުމެންނަށް އެނގިގެންދެއެވެ. ނިކަން ވިސްނަވާ ބައްލަވާށެވެ. ތިބާގެ އިނގިލިތަކުގެ ތެރެއިން އެންމެ އިނގިއްޏެއްވެސް ހަލާކުވެ ބުރިވެއްޖެކަމުގައިވަނީނަމަ އަލުން ތިބާއަށް ހަމަ އެކަހަލަ އިނގިއްޏެއް ލިބިދާނެތޯއެވެ؟ ޝައްކެތްވެސް ނެތްގޮތުގައި އެއީ ވާނޭ ކަމެއް ނޫނެވެ. މިޒަމާނުގެ ސައިންސާއި ޓެކްނޮލޮޖީގެ އެހީގައި ހަށިގަނޑުގެ ގުނަވަންތައް ނަކަލު ކޮށް މަސްނޫއީ ގުނަވަންތައް ސައިންޓިސްޓުން ހަދައި އުޅެއެވެ. އެހެންނަމަވެސް މި ގުނަވަންތަކަކީ އަޞްލު ގުނަވަނާ އަޅާބަލާއިރު ހަމަ އެއްވެސް އެއްޗަކަށް ވެގެންގޮސްފައެއް ނުވެއެވެ.\nއެހެންނަމަވެސް އެތައްވައްތަރެއްގެ އަގުބޮޑު ލެބޯރަޓަރީ ތަހުލީލުތައްކުރުމަށްފަހު އަޅުގަނޑުމެންގެ ތެރެއިން ނުކުޅެދިފައިވާ އިންސާނުންގެ ހަށިގަނޑުތަކަށް ލައްވައިލާ މަސްނޫއީ ގުނަވަންތަކަކީ އިންސާނުން ނުކުޅެދޭކަމުގެ އަލިގަދަ ހެއްކެކެވެ. ނިކަން ވިސްނަވާށެވެ. މިގޮތަށް ހަށިގަނޑުގައި ހަރުކުރެވޭ އެއްވެސް ގުނަވަނެއްގެ ފުރިހަމަ ފައިދާ އެ ގުނަވަންތައް ބޭނުންކުރާ ފަރާތްތަކަށް ލިބޭތޯއެވެ؟ މަސްނޫއީ ގުނަވަންތަކުގެ ފުރިހަމަ ބޭނުން ހިފިދާނެކަހަލަ ގޮތަކަށް އަޅުގަނޑުމެންގެ ސައިންޓިސްޓުންނަށް މިފަދަ ގުނަވަންތައް އީޖާދު ކުރެވޭނެތޯއެވެ؟ މާތްﷲ އިންސާނާގެ ހަށިގަނޑުގައިވާ ހުރިހާ ގުނަވަނެއްވެސް ހެއްދެވީ އެއްވެސް އަގެއް ނެތް އެއްވެސް ބާރެއް އޭގައި އެކުލެވިގެންނުވާ އެއްޗެއްކަމުގައިވާ މަށީންނެވެ. އެހެނެއްކަމަކު މާތްﷲ މަށީން ޚަލްޤު ކުރެއްވި ގުނަވަންތަކުގެ އަގަކީ އަގު ނުކުރެވޭވަރުގެ އަގުބޮޑު އެއްޗަކަށްމިވަނީ ވެގެން ގޮސްފައެވެ. ނިކަން ވިސްނަވާށެވެ!\nތިބާގެ ބޮލުގައި ސިކުނޑިއެއްވޭތޯއެވެ؟ ސިކުނޑިއެއް ވާކަމުގެ އިޙްސާސް ތިބާއަށްވަނީ ކިހާ ވަރަކަށްތޯއެވެ؟ ތިބާގެ ސިކުނޑީގެ ބޭނުން ކެނޑި ތިބާ މޮޔަވެއްޖެނަމަ އަލުން އެކަހަލަ ސިކުނޑިއެއް ކުރިއަރާފައިވާ ޒަމާނީ އާލާތްތަކުގެ އެޙީގައި އީޖާދު ކުރެވިދާނެތޯއެވެ؟ މިކަހަލަ މަސައްކަތެއް ކުރަން ފަށައިގަތުމަކީވެސް މިލިއަނުން ޑޮލަރު ހޭދަވެގެންދާނޭކަމެވެ. އެހެނެއްކަމަކު ތިބާގެ ބޮލުގައިވާ ސިކުނޑި މާތްﷲ ޚަލްޤު ކުރެއްވީ މާށީންކަން ތިބާ ހަނދާނުގައި ބަހައްޓަވާށެވެ.\nތިބާގެ ހަށިގަނޑުގައި ހިތެއްވޭތޯއެވެ؟ އެހެންކަމަށް ވާނަމަ ތިބާގެ ހަށިގަނޑުގައިވާ ހިތް ކޮންޓްރޯލް ކުރަނީ ތިބާތޯއެވެ؟ ފަޅި ސިކުންތަކަށް ވިޔަސް އެއްވެސް ކަހަލަ އަރާމެއްނެތި ތިބާގެ ހިތް މަސައްކަތް ކުރަމުންދާއިރު ތިބާއަށް އެކަން ރޭކާ ލަނީ ކިހާ ވަރަކަށްތޯއެވެ؟ ހިތަކީ އާދައިގެ ކުޑަކުޑަ ގުނަވަނެކެވެ. ހިނދުކޮޅަކަށް ތިބާގެ ހިތް ހުއްޓިއްޖެ ކަމުގައިވީނަމަވެސް ތިބާގެ ފުރާނައަށް އެކަމުގެ ސަބަބުން ނުރައްކާވެއެވެ. ތިބާގެ އަތް މުއްކަވާފައި ބަލައިލި ކަމުގައިވަނީނަމަ އެ މުއްކަވާލި އަތަށްވުރެ ވަކީން ތިބާގެ ހިތް ބޮޑެއް ނުވާނެއެވެ. އެހެނަސް އިންސާނާއަށް ހަމަ އެކަހަލަ ކުޑަކުޑަ ގުނަވަނެއް އުފެއްދިދާނެކަމުގެ ކުޅަދާނަކަން ލިބިގެންވޭތޯއެވެ؟ އެހެނެއްކަމަކު ތިބާގެ ހިތް މާތްﷲ ޚަލްޤު ކުރެއްވީ މާށީންކަން ތިބާ ހަނދާނުގައި ބަހައްޓަވާށެވެ.\nތިބާގެ ލޮލަށް ނަޒަރެއް ހިންގަވާ ބައްލަވާށެވެ. ލޮލަކީ ވެސް ވަރަށް އާދައިގެ އެހާމެ ނާޒުކު ގުނަވަނެކެވެ. އެހެންނަމަވެސް ޒަމާނީ ޓެކްނޮލޮޖީގެ އެހީގައި ދުނިޔޭގެ ސައިންޓިސްޓުންނަށް ލޮލާ އެއްފެންވަރަށް ކެމެރާއެއްހާތަންވެސް އީޖާދުކުރުމުގެ ކުޅަދާނަކަން ލިބިގެންވޭތޯއެވެ؟ އަދި ކިއެއްތޯއެވެ. ލޯ އަނދިރި ވެއްޖެކަމުގައިވަނީނަމަ، ނުވަތަ ލޮލުގެ ފެނުން ގެއްލިއްޖެ ކަމުގައިވަނީނަމަ އިންސާނުންނަށް އެ ލޮލުގެ ފެނުން ކުރީގައި ހަމައެހުރިގިތަށް އަނބުރައި ދެވިދާނުކަމުގެ އެއްވެސް ގެރެންޓީއެއް އަދުގެ ސައިންޓިސްޓުންނަށް ދެވިދާނެތޯއެވެ؟ އެހެނެއްކަމަކު ތިބާގެ ލޯ މާތްﷲ ޚަލްޤު ކުރެއްވީ މާށީންކަން ތިބާ ހަނދާނުގައި ބަހައްޓަވާށެވެ.\nތިބާގެ އެންމެ އިސްތައްޓަކަށް ނަޒަރު ހިންގަވާ ބައްލަވާށެވެ. އެ އިސްތަށްޓާއިމެދު ތިބާ އަޖާއިބުނުވެ ހިނގައިދާނެއެވެ. އެހެންނަމަވެސް އިސްތައްޓަކީ ކިހާ އާދައިގެ އެއްޗެއްތޯއެވެ؟ ތިބާގެ ބޮލުން އެންމެ އިސްތައްޓެއް އުފުރައިލުމަށްފަހު އެ އިސްތަށި ހަމަ ހުރިގޮތަށް އުފެއްދުމުގެ ކުޅަދާނަކަން ތިބާއަށް ލިބިގެންވޭތޯއެވެ. ތިބާގެ ގައިން ފަޅާ އިސްތައްޓެއްފިޔަވައި ދެން ތިބާ އިސްތައްޓެއް ހޯދައިގަންނާނީ ކޮންތަނަކުންތޯއެވެ؟ ޒަމާނީ އާލާތްތަކުގެ އެހީގައި އަޅުގަނޑުމެންނަށް މިކަން ކުރެވިދާނެތޯއެވެ؟ އެހެނެއްކަމަކު ތިބާގެ ހަށިގަނޑުގައިވާ އިސްތަށިތައް މާތްﷲ ޚަލްޤު ކުރެއްވީ މާށީންކަން ތިބާ ހަނދާނުގައި ބަހައްޓަވާށެވެ.\nތިބާގެ ދުލާމެދު ވިސްނައިލީމުތޯއެވެ؟ ތިބާގެ އަނގަޔަށް އެއްޗެއްލާއިރަށް އެއެއްޗެއްގެ ރަހަ ތިބާގެ އަނގަޔަށް ދެނީ ދުލުންކަން ތިބާ ހަނދާނުގައި ބަހައްޓާށެވެ. ދުލަކީ ތަފާތު އެތައް “ޓޭސްޓް ބަޑް” އޭ ކިޔާ ކުޑަ ކުޑަ ސެންސަރުތަކެއް އެކުލެވިގެންވާ ގުނަވަނެކެވެ. ތިބާގެ ދުލާ އެއްގޮތަށް ހަމަ އެފަދަ ގުނަވަނެއް އުފެއްދުމުގެ ކުޅަދާނަކަން ތިބާއަށް ނުވަތަ އަދުގެ ސައިންޓިސްޓުންނަށް ލިބިގެންވޭތޯއެވެ؟ ތިބާގެ ދުލަކީ އެއްވެސް ކަށްޓެއްނެތް އާދައިގެ ކުޑަކުޑަ މަސްކޮޅެކެވެ. އެހެނެއްކަމަކު ތިބާގެ ދޫ މާތްﷲ ޚަލްޤު ކުރެއްވީ މާށީންކަން ތިބާ ހަނދާނުގައި ބަހައްޓަވާށެވެ.\nތިބާގެ ކަންފަތާމެދު ތިބާ ވިސްނައިލީމުތޯއެވެ. ތިބާގެ ކަންފަތުން އުވުމުގެ ކުޅަދާނަކަން ގެއްލިއްޖެކަމުގައިވަނީނަމަ ތިބާގެ ކަންފަތަށް އިވުން ގެނެސްދޭނީ ކޮން ޑޮކްޓަރެއްތޯއެވެ؟ ކޮން ސައިންސްވެރިއެއްތޯއެވެ؟ ކަންފަތަށް އަޑު އިވެނީ ކަންފަތުގައިވާ ވަރަށް ކުޑަ ކުޑަ ގުނަވަނެއްކަމުގައިވާ “އިއާރ ޑްރަމް” އޭ ކިޔާ ގުނަވަނެއްގެ އެހީގައެވެ. މި ކުޑަކުޑަ ގުނަވަނަށް މިހާ ފުރިހަމައަށް އިވުމުގެ ބާރު ލިބިގެންވީހިނދު އަދުގެ ސައިންޓިސްޓުންނަށް މިހާ ފުރިހަމަ އެއްޗެއް އީޖާދު ކުރެވުނުތޯއެވެ؟ އެހެނެއްކަމަކު ތިބާގެ ކަންފަތް މާތްﷲ ޚަލްޤު ކުރެއްވީ މާށީންކަން ހަނދާނުގައި ބަހައްޓަވާށެވެ.


Celine Dion aa eku Priyanka Chopra ah filmeh | Mihaaru\nބެލުންތެރިންގެ ހިތްތައް ފަތަހަކުރި ފިލްމު "ޓައިޓޭނިކް" ގެ ތީމް ލަވަ "މައި ހާޓް ވިލް ގޯ އޮން" ކިޔައިގެން މަޝްހޫރުވި އަންހެން ލަވަކިޔުންތެރިތާ ސެލީން ޑިއޯންއާ އެކު ފިލްމެއްގައި މަސައްކަތްކުރުމުގެ ފުރުސަތު ހޮލީވުޑްގައި މިހާރު މަސައްކަތްކުރާ އިންޑިއާގެ ބަތަލާ ޕްރިޔަންކާ ޗޯޕްރާ އަށް ލިބިއްޖެ އެވެ.\nމި ފިލްމުގެ ވާހަކަ ސޯޝަލް މީޑިއާގައި ވެސް ހިއްސާކުރަމުން ޕްރިޔަންކާ ބުނީ ސެލީން އާއި ނެޓްފްލިކްސްގެ ސީރީޒް "އައުޓްލޭންޑާ" ގެ ބަތަލު ސޭމް ހިއުގަންއާ މަސައްކަތްކުރަން ފުރުސަތު ލިބުމަކީ ވަރަށް ބޮޑު ޝަރަފެއް ކަމަށެވެ. ފިލްމުގެ މަސައްކަތް ވަރަށް އަވަހަށް ފެށުމަށް ވެސް ވަނީ ހަމަޖެހިފަ އެވެ.\nމި ފިލްމަކީ 2016 ގައި ރިލީޒްކުރި ޖަރުމަންގެ ރޮމޭންޓިކް ޑްރާމާ "އެސްއެމްއެސް ފޫރް ޑީޝް" ގެ ރިމޭކެކެވެ. ރިޕޯޓްތައް ބުނާގޮތުން ޕްރިޔަންކާ އާއި ސެލީން އާއި ސޭމްއާ އެކު ހަދާ ފިލްމުގެ ވޯކިން ޓައިޓްލް އަކީ ޖަރުމަންގެ ފިލްމުގެ ނަން އިނގިރޭސި ބަހަށް ތަރުޖަމާކޮށް "ޓެކްސްޓް ފޯ ޔޫ" އެވެ.\nސޮނީ ޕިކްޗާޒް އާއި ސްކްރީން ޖެމް ގުޅިގެން ހަދާ މި ފިލްމުގެ ޑައިރެކްޝަނާ ހަވާލުވެފައި ވަނީ ޖިމް ސްޓްރައުޒެވެ. އޭނާ އަކީ "ގްރޭސް އިޒް ގޯން" އާއި "ޕީޕަލް، ޕްލޭސެސް އެންޑް ތިންގްސް" ގެ އިތުރުން "ދި އިންކްރެޑިބަލް ޖެސިކާ ޖޭމްސް" ގެ ޑައިރެކްޓަރެވެ.\nއޭބީސީގެ ޓީވީ ސިލްސިލާ "ކްއަންޓިކޯ" އިން 2015 ގައި ހޮލީވުޑަށް ފުންމައިލި ޕްރިޔަންކާ ފެނިގެން ދިޔަ ހޮލީވުޑްގެ ފިލްމުތަކުގެ ތެރޭގައި "ބޭވޮޗް" އާއި "އަ ކިޑް ލައިކް ޖޭކް" ގެ އިތުރުން "އިޒިންޓް އިޓް ރޮމޭންޓިކް؟" ހިމެނެ އެވެ.\nއެމެރިކާގެ ލަވަކިޔުންތެރިޔާ/އެކްޓަރު ނިކް ޖޯނަސްގެ އަންހެނުންގެ ދެން އެންމެ އަވަހަށް ފެނިގެންދާނެ ހޮލީވުޑްގެ ފިލްމަކީ ނެޓްފްލިކްސް އިން ގެނެސްދޭން ތައްޔާރުވަމުން އަންނަ "އަ ވައިޓް ޓައިގާ" އެވެ. ޕްރިޔަންކާ، 39، ގެ ކުރިއަށް ހުރި ހޮލީވުޑްގެ ޕްރޮޖެކްޓްތަކުގެ ތެރޭގައި "ވީ ކޭމް ބީ ހީރޯސް" އާއި "މެޓްރިކްސް 4" ހިމެނެ އެވެ.\nދެހާސް ވަނަ އަހަރުގެ ރީތީގެ ރާނީގެ ތާޖު ވެސް ހާސިލުކުރި ޕްރިޔަންކާ އެންމެ ފަހުން ފެނިފައި ވަނީ މިދިޔަ އަހަރު ރިލީޒްކުރި ހިންދީ ފިލްމު "ދަ ސްކައި އިޒް ޕިންކް" އިންނެވެ.\nބޮލީވުޑް ހޮލީވުޑް ޕްރިޔަންކާ ޗޯޕްރާ ޓައިޓޭނިކް އެކްޓްކުރުން


Coffee ehge koavareh boalan Coffee Dozz vareh neiy!\nކޮފީއެއްގެ ކޯވަރެއް ބޯލަން ކޮފީ ޑޮޒް ވަރެއް ނެތް!\nމާލޭ ސިޓީ ކަހަލަ ހަލަބޮލި ތޮއްޖެހިފައިވާ ތަނެއްގައި މީހުންގެ ހިތް އުފާކޮށްލަން ކުރެވެން ހުންނަނީ މަދު ކަންތައްތަކެކެވެ. އެގޮތުން ގިނަބަޔަކު ކޮށްއުޅޭ އެއްކަމަކީ އެހެން މީހެއް، ބައެއް ނުވަތަ އަމިއްލައަށް ނަމަވެސް ތަނަކަށް އަރައި ކޮފީ ތައްޓެއް ބޯލުމެވެ. ކޮފީގެ ރަހަތަކުން އަރުތެރެ ތެންމާލައި، ދިރިއުޅުމުގެ ހާސްތަކުން ކުޑަކޮށް ނަމަވެސް ދުރުވެގަތުމަކީ މިއަދު ގިނަބައެއްގެ މެދުގައި މަގުބޫލުވެފައިވާ "ޓްރެންޑެކެވެ". މި ޓްރެންޑްގެ ޖާދޫ ވަނީ މާލެ ފަހަނައަޅައި، ހަލުވި މިނެއްގައި ކުރިއަރަމުންދާ ހުޅުމާލެއާއި ހަމައަށްވެސް ފޯރާފައެވެ.\nހުޅުމާލޭގެ ޒުވާނުންގެ އާބާދީ ދުވަހެއް ދުވަހަކަށް މަތިވަމުންދާއިރު، އެ ޒުވާނުން ހިތްހަމަޖެހޭފަދަ "ވައިބެއް" ހުންނަ ކޮފީ ބޯ ތަންތަންވެސް ދަނީ އިތުރުވަމުންނެވެ. އެގޮތުން މީގެ 2020 ވަނަ އަހަރުގެ ޖެނުއަރީ މަހު، ހުޅުމާލޭގައި ހުޅުވި "ކޮފީ ޑޮޒް" އަކީ ޒުވާނުންނަށް ހަމަ ގައިމުވެސް ކަމުދާނެފަދަ ތަފާތު ތަނެކެވެ.\nހުޅުމާލޭގެ ރެހެންދި ސްކޫލާއި މާ ދުރުނޫން ސަރަހައްދެއްގައި ހުންނަ މިތަނަށް ދިއުމުން އެންމެ ފުރަތަމަވެސް އަޅައިގަތީ މިތަން ހިންގަން ތިބި ޒުވާނުންނެވެ. ނޫކަށި ފުރައިގެ ޒުވާނުންތަކެއް ވެގެން ހިންގާ ކޮފީ ޑޮޒްގެ މުޅި ތީމަކީވެސް ޒުވާނުންގެ ހިތްހަމަޖެހުމާއި އުފަލެވެ. އެހެނަސް މިއީ ހަމައެކަނި ޒުވާނުންގެ ތަނެއް ނޫންކަން، ކޮފީ ޑޮޒްގެ ފަރާތުން އަހަރެމެންނާއި ވާހަކަދެއްކި އަހްމީޒް ސައީދުގެ ވާހަތަކުންވެސް އެނގެއެވެ.\n"ވޮއިސް"އާ ވާހަކަދައްކަމުން އަހްމީޒް ކިޔައިދިން ގޮތުގައި ކޮފީ ޑޮޒްގެ ޚިޔާލު ފުރަތަމަ ލިބިގެންދިޔައީ އޭނާގެ އެކުވެރިއެއްގެ ކިބައިންނެވެ. ވަރަށް އާދައިގެ ގޮތަކަށް ފުރަތަމަ ފެށި މި ވިޔަފާރި، ކޮވިޑްގެ ލޮކްޑައުންގެ ތަޅުތައް ފަޅާލައިގޮސް މިއަދު ވަނީ ތަރައްގީ ހާސިލްކޮށްފައެވެ. ޓޭކްއަވޭ ތަނެއް ނަމަވެސް، ކޮފީ ޑޮޒްގެ ކައިރީގައި ތިބެލައިގެން ކޮފީ ބޮވޭނެފަދަ ގޮތަކަށް ހިތްގައިމު އަދި ހައްޓަށް ފަސޭހަ ބެންޗްތަކެއް އެތަނުގެ ބޭރުގައި ވަނީ ޖަހާފައެވެ. ނަމަވެސް ކޮފީ ޑޮޒްގެ އެހެން އައުޓްލެޓެއް ހުޅުވުމުގެ ވިސްނުން ގެންގުޅޭކަމަށް އަހުމީޒް ވަނީ ވޮއިސްއަށް ކިޔައިދީފައެވެ. ކޮފީ ޑޮޒްއަކީ ކޮފީއަށް ޚާއްސަ ތަނަކަށް ވީހިނދު، އަހުމީޒާއި އޭނާގެ ޓީމުން އެތަނުގައި ވަކި ޚާއްސަ ބްރޭންޑޭއްގެ ކޮފީވެސް ބޭނުންކުރެއެވެ.\n"މިތަނުގަ އަހަރެމެން މި ގެންގުޅެނީ ސެގަފްރެޑޯ، އިޓަލީ އެއްޗެއް އެއީ. ކޮފީގެ އިތުރުންވެސް މިތަނުން ލިބޭނެ ޖޫގޯ، ސްމޫތީތައް، މިލްކްޝޭކް، އައިސް ޓީ އަދި ބާރގަރ، ސޭންޑްވިޗް އަދި ޕިއްޒާވެސް"، އަހުމީޒް ބުންޏެވެ. މީގެ އިތުރުން އެތަނުގެ ޚާއްސަ ބުއިމެއްގެ ގޮތުގައި، ވަރަށް ޚާއްސަ ގޮތަކަށް ސާރވްކުރެވޭ ކޮފީ ޑޮޒްގެ އަމިއްލަ ކޯލްޑް ބްރިއުއެއްވެސް ވިއްކާކަމަށް އޭނާ ފާހަގަކުރިއެވެ. އަދި ކޮފީ ޑޮޒްގެ ބާބަކިޔު ގްރިލްއަކީ އެކި އުމުރުފުރާގެ މީހުންގެ މެދުގައި މަގުބޫލު އެއްޗެއްކަމަށް އަހުމީޒް ބުންޏެވެ.\nއަހުމީޒް ކިޔައިދިން ގޮތުގައި އެތަނުގައި ސްޓާފުންގެ އަބަދުވެސް ހަރަކާތްތެރިވަމުންދާނީ ޒުވާން ދިވެހިންނެވެ. އެއީ އޭނާ އަބަދުވެސް އިސްކަމެއް ދީގެން ގެންގުޅޭ އުސޫލެއްކަން އަހުމީޒް އުފަލާއެކު ބުންޏެވެ.\nހެނދުނު7އިން ފެށިގެން ރޭގަނޑު 12 އަށް ހުޅުވާފައި ހުންނަ ކޮފީ ޑޮޒްގެ އެންމެ ބޮޑު ރައުސުލްމާލަކީ، އެތަނަށް ޒިޔާރަތްކުރާ ކަސްޓަމަރުންކަމަށް އަހުމީޒް ފާހަގަކުރިއެވެ. އޭނާ ބުނީ ޒުވާން ވިޔަފާރިވެރިއެއްގެ ހައިސިއްޔަތުން، އެހެން ޒުވާނުންގެ ފަރާތުން ކަސްޓަމަރުންގެ ގޮތުގައި އެއްބާރުލުން ލިބޭތީ އުފާކުރާ ކަމަށާއި އެތަނުގެ އަގުތައް ހެޔޮކޮށް ބަހައްޓަނީވެސް ޒުވާނުންނާއި އެހެނިހެން އުމުރުފުރާތަކުގެ މީހުންނަށްވެސް އަތްފޯރާނެފަދަ ތަނަކަށް ހެދުމަށްކަމަށެވެ. އެގޮތުން އެތަނުގެ ކޮފީއަކީ ހަމަ ގައިމުވެސް މީރު އަދި އަތްފޯތާނެފަަދަ އެއްޗަކަށް ވާނެކަމުގެ ޔަގީންކަން އަހުމީޒް ދިނެވެ.\nކޮފީ ޑޮޒް ހުންނާނީ ހުޅުމާލޭ ރަބަރުގަސް މަގުގެ މުޑުވާލި ފިހާރަ ކައިރީގައެވެ.\nހިތްހަމަޖެހޭ މާހައުލެއްގައި އަގުހެޔޮކޮށް، މީރު ކޮފީ ތައްޓެއް ބޯލަން އެންމެންވެސް ބޭނުންވެއެވެ. އެކަން ހުޅުމާލޭގައި އެންމެ ސަޅިކޮށް ކުރެވެން އޮތް އެއް ތަނަކީ ހަމަ ގައިމުވެސް "ކޮފީ ޑޮޒް"އެވެ. "ވޮއިސް"ގެ ޓީމްގެ ފަރާތުން ކޮފީ ޑޮޒްއަށް އިތުރު ކުރިއެރުމާއި ތަރައްގީ ލިބުމަށް އެދެމެވެ.


Kureege uththama fandiyaaraai Ali Hameed minivan kuraanan: Ibu | Mihaaru\nކުރީގެ އުއްތަމަ ފަނޑިޔާރާއި އަލީ ހަމީދު މިނިވަންކުރާނަން: އިބޫ\nއުއްތަމަ ފަނޑިޔާރާއި ފަނޑިޔާރު އަލީ ހަމީދު: ފެބުރުއަރީ 1 ގެ ހުކުމާ ގުޅިގެން، އެ ބޭފުޅުންގެ ފޯނު ދޭން އިންކާރު ކުރެއްވި ކަމަށް ބުނެ ދައުލަތުން ވަނީ ދައުވާ ކޮށްފައި --ފޮޓޯ/މިހާރު\n20 ސެޕްޓެމްބަރ 2018 - 14:53\nއަންނަ އާދީއްތަދުވަހު ބާއްވާ ރިޔާސީ އިންތިޚާބަށް ޖުލައި 13 ގައި އައްޑޫން ފެށި "ޖަޒީރާ ދަތުރު" ކެމްޕޭން ހަމަ އެ ސިޓީން ނިންމެވުމަށް ވަޑައިގެން އުޅުއްވާ އިބޫ ވިދާޅުވީ އައްޑޫ ދެ ބޭފުޅުން ކަމަށްވާ އަބްދުﷲ ސައީދާއި އަލީ ހަމީދު ޖަލަށް ލީ އިންސާފުން ނޫން ކަމަށެވެ. ޖަލުގައި، ދެ ބޭފުޅުންނަށް އަނިޔާ ދެނީ ބޭއިންސާފުން ކަަމަށް ވިދާޅުވި އެވެ.\n"އެއީ ވަކި މީހަކު ބޭނުންވާ ގޮތަށް ކުރި ކަމެއް ނޫން، ފަސް ފަނޑިޔާރުން އިއްތިފާގުވާ ހުކުމެއް،" ސިޔާސީ ލީޑަރުންތަކެއް ހިމެނޭ ގޮތަށް ނުވަ ގައިދީއަކު މިިނިވަންކުރަން ފެބްރުއަރީ 1 ގައި ކުރެއްވި އަމުރަށް އިޝާރާތް ކުރައްވައި އިބޫ ވިދާޅުވި އެވެ.\nއެ އަމުރަށް ފަހު އަބްދުﷲ ސައީދާއި އަލީ ހަމީދު ހައްޔަރުކޮށް އުފުލާފައިވާ ދައުވާތަކުގެ ތެރެއިން އަލީ ހަމީދުގެ މައްޗަށް، ފަނޑިޔާރުންނަށް ނުފޫޒު ފޯރުވި ކަމަށް ބުނެ ރަސްމީ ހައިސިއްޔަތުން ކުރަންޖެހޭ ކަމަކަށް ނުފޫޒު ފޯރުވުމާއި ފުލުހުންގެ ތަހުގީގަށް ފޯނު ނުދިން މައްސަލާގައި ކުރި ދައުވާ ވަނީ ސާބިތުވެފަ އެވެ. އަދި އަބްދުﷲ ސައީދުގެ މައްޗަށް ވެސް މި ދެ ދައުވާ އާއި ދައުލަތް ހިންގުމަށް ހުރަސް އެޅުމުގެ ކުށް ވަނީ ސާބިތުވެފަ އެވެ. އެ މައްސަލަތަކުގައި އެ ދެ ބޭފުޅުންގެ މައްޗަށް ވަނީ 1 އަހަރަށް ވުރެ ދިގު މުއްދަތެއްގެ ހުކުމެއް އައިސްފަ އެވެ.\nރައީސް އަބްދުﷲ ޔާމީން ތުހުމަތު ކުރައްވަނީ ފެބްރުއަރީ 1 ގައި އަމުރު ނެރުނީ ސީދާ އެމަނިކުފާނުގެ ވެރިކަން ވައްޓާލުމަށް ކަމަށެވެ. ފަސް ފަނޑިޔާރުން އިއްތިފާގުވެފައިވީ ނަމަވެސް އެއީ އިދިކޮޅު ޕާޓީތަކުން ރިޝްވަތު ހުށަހަޅައިގެން އެ ދެ ފަނޑިޔާރުން ނެރުއްވި ހުކުމެއް ކަމަށް ވެސް ވަނީ ވިދާޅުވެފަ އެވެ.\nދެ ފަނޑިޔާރުން ހައްޔަރުކުރީ، އިބޫ ތުހުމަތު ކުރެއްވި ގޮތުގައި، މިނިވަން މުއައްސަސާތަކަށް ނާޖާއިޒު ނުފޫޒު ފޯރުއްވައިގެންނެވެ. މާލިއްޔަތު ގާނޫނާއި ކައުންސިލްތަކުގެ ގާނޫނު ފަދަ ގާނޫނުތަކަށް މަޖިލީހުގެ ތެރެއިން އިސްލާހު ގެނައީ ވެސް އެ ބާރުގެ ބޭނުން ކުރައްވައިގެން ކަމަށް އިބޫ ވިދާޅުވި އެވެ.\n"ރައީސް ޔާމީން، މުޅި ނިޒާމް މިވަނީ ފުނޑުފުނޑު ކޮށްލާފައި. ރައްޔިތުންގެ މަޖިލީހުގައި ވެސް ތަޅުއަޅުވާފައިވާއިރު، އެ ތަޅު އަޅުގަނޑުމެން 23 ސެޕްޓެމްބަރުގައި ހުޅުވާނަން،" އިބޫ ވިދާޅުވި އެވެ.\nއޭނާ ވިދާޅުވި ގޮތުގައި ރައްޔިތުންގެ މަޖިލީސް އަލުން ހުޅުވާނީ، އިދިކޮޅު ޕާޓީތަކުގެ އަޣުލަބިއްޔަތާ އެކުގަ އެވެ.\nމީދު އަށް އިބޫގެ ބައެއް ވައުދުތައް؛\n- ގިރާ ސަރަހައްދު ހިމާޔަތްކޮށް، ބަނދަރު މަރާމާތުކުރާނަން.\n- ސިއްހީ މަރުކަޒުގެ ފެންވަރު މަތިކުރާނަން.\n- ހުޅުދޫގައި އޮތް ބޯޅަދަނޑު ރަނގަޅު ފެންވަރަކަށް ތަރައްގީކޮށްދޭނަން.\n- ބަންދުކުރި ޕްރައިވެޓް ކެމްޕަސްތައް އަލުން ހުޅުވައި، ޔުނިވާސިޓީގެ ކެމްޕަހެއް ހުޅުދޫގައި ހުޅުވާނަން.\n- އާސަންދައިގެ ޚިދުމަތަށް ބޭނުންވާ ހުއްދަ މީދު އިން ލިބޭނެ ގޮތް ހަމަޖައްސާނަން.\n- ދަނޑުވެރިންނަށް ސަބްސިޑީ އާއި ލޯނުދީ، އެ ދާއިރާ އިން ނަފާ ހޯދައިދޭނަން.\n- ޓޫރިޒަމަށް ބިން ދޫކުރުމުގެ ހުއްދަ ސިޓީ ކައުންސިލަށް ދޭނަން.\nއިބޫ ވިދާޅުވި ގޮތުގައި އައްޑޫ ސިޓީގެ ތަރައްގީ އަށް އިދިކޮޅު ޕާޓީތަކުގެ މެނިފެސްޓޯގައި ގިނަ ކަންތައްތަކެއް ހިމަނާފައިވެ އެވެ. އެކަންކަން މިރޭ ހިތަދޫގައި އޮންނަ ޖަލްސާގައި އިއުލާންކުރައްވާނެ ކަމަށް ވެސް ވިދާޅުވި އެވެ.\nއައްޑޫ އިދިކޮޅު ފަރާތްތައް ސ. މީދޫ ރައީސް އިބްރާހިމް މުހައްމަދު ސޯލިހް ނައިބު ރައީސް ފައިސަލް ނަސީމް ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު\n38 ކޮމެންޓް, 298 ރިއެކްޝަންސް\nމައުމޫން، ޢަބްދުﷲ ސަޢީދު، އަލީ ޙަމީދު، ހަސަން ސައީދު، މުޙްތާޒު، އިމްރާން، ޤާސިމް، މެޖިސްޓްރޭޓް ނިހާން، ފަދަ ބޭފުޅުންނަކީ، އިދިކޮޅު ފަރާތްތަކުން ރޭވި ރޭވުންތަކުގެ ސަބަބުން، ޤާނޫނާ ޚިލާފު ކަންކަން ކުރެވުމުގެ ސަބުން ކޯޓުތަކުން ހުކުމްކޮށްގެން ޖަލަށްލާފައިވާ ބައެކެވެ. އެހެންކަމުން، އިދިކޮޅަށް ވެރިކަން ލިބިއްޖެނަމަ، ފުރަތަމަ ދުވަހުވެސް އެމީހުން ދޫކޮށްލަންޖެހޭނެއެެވެ. އަދި އެމީހުނަށް ލިބުނު ގެއްލުމުގެ ބަދަލުވެސް އިދިކޮޅުން ދޭންޖެހޭނެއެވެ.\nތިޔަ ދެމީހުނަކީވެސް އަނިޔާވެރިން. އޭގެން އެކަކު އެއީ މުޑުދާރު ފިލްމު ސްޓާރެއް. ތިޔަދެމީހުން މިނިވަން ކުރަން ވައުދުވާނަމަ އިބޫއަކަށް ވޯޓެއް ނުދޭނަން. އަނިޔާވެރިކަމަށް ތާއީދުކުރެވޭކަށް ނެތް.\nތިޔަ ވިދާޅުވެވެނީ ޤާނޫނާ ޚިލާފުވެ ޖުޑީޝަރީ އަށް އަތްގަދަ ކުރާނަމޭ ނޫންތޯ އެވެ؟\nޤާނޫނާ ޤަވަދަށް ގޮންޖެހުމަކީ އެމްޑީޕީ ގެ އާދަ. މިމީހުނަށް ދިވެހިން ނޯއޭ ބުނާނީ.\nމާލެތެރޭގަ އެހެން މިހެން އުޅެއުޅެ ހުށްޓާ މިވަރުކަމެއް ލިބުނީމަ ކިޔޭނުކިޔޭ އެއްޗެއް މިހާރަކު ނޭގެދެންވެރިކަން ލިބިއްޖެއްޔާ ހަދާނެ ނަހަދާނެ ގޮތެއް ނޭގިގެން ގޮސް ތީނަބޯހަލާކުވާނީ\n__ ހުމް ބޭބޭ\nޔާމިނު ޖަލަށްލާފައި މިނިވަން ކުތާނެތަ\nހުދު ކާފޫރު ތޮޅި\nކުރިން ބުނި ހުދުޖަންގިޔަލޭ.. ތިއެންމެން ތިބެންޖެހޭނީ ޖަލުގައޭ!\nބޭފުޅާ ގޯސްކޮށްނޫންތޯ ތި ވިދާޅުވީ؟ ވިދާޅުވާންޖެހެނީ، ތިމަންނާ އެ މައްސަލަ ބާލަނަމޭ، ބަލާފައި އަދުލު އިންސާފު ގާއިމްކުރާނަމޭ. އެބަހީ، އެމީހުން ކުށެއްނެތިއްޔާމު ދޫކޮށްލާނަމޭ، ކުށްވެރިވާކަމުގައި ވަންޏާ ޙައްގު އަދަބު ދޭނަމޭ. ކީކޭތޯ ވިދާޅުވަނީ؟


Bodu chuhtee dhe baikurumun hiyaaluves dhebai!\nބޮޑު ޗުއްޓީ ދެ ބައިކޮށްލުން ހިޔާލުވެސް ދެބައި!\nބޮޑު ޗުއްޓީއަށް އަތޮޅުތެރެއަށް ފުރާ ބަޔަކު: ޗުއްޓީ ދެބައިކޮށްލާތީ ގިނަ ބަަޔަކު ދަނީ ކަންބޮޑުވުން ފާޅު ކުރަމުން --\nދިރާސީ އަހަރަށް ފަހު ދޭ ބޮޑު ޗުއްޓީ ދެ ބަޔަކަށް ބަހާލަން ނިންމާ އެޑިއުކޭޝަން މިނިސްޓްރީން އެކަން އިއުލާނުކުރީ އިއްޔެ އެވެ. ޒަމާނުއްސުރެ ބޮޑު ޗުއްޓީ ހަމަޖެހިފައި އޮތްނަމަ ދުވަސްވަރު ބަދަލުކުރުމުގެ ވާހަކަ ފުރަތަމަ ދެކެވެން ފެށީ ނިމިދިޔަ ރިޔާސީ އިންތިހާބުގެ ކެންޕެއިން ތެރޭގައެވެ. އޭރުގެ އިދިކޮޅުން އެ ވާހަކަތައް ދައްކަން ފެށީ ފަތުރުވެރިކަމުގެ ދާއިރާގައި މަސައްކަތްކުރާ މުވައްޒިފުންގެ ހައްގުގައި ކަމަށް ބުނެއެވެ.\nސުކޫލް ބޮޑު ޗުއްޓީ ދުވަސްވަރަކީ ރާއްޖޭގެ ފަތުރުވެރިކަމުގެ ހައި ސީޒަން ތެރެއެވެ. ހުރިހާ ރިސޯޓްތައް ފުރި، މުވައްޒިފުންނަށް އެންމެ ބާރު ބޮޑުވާ ދުވަސްވަރެވެ. އެހެން ކަމުން ރިސޯޓްތަކުގައި މަސައްކަތް ކުރާ ދިވެހި މުވައްޒިފުންނަށް ބޮޑު ޗުއްޓީ މަހުރޫމް ވަނީއެވެ. އާއިލާއާއި އަނބިދަރިންނާއެކު ޗުއްޓީ ހޭދަކޮށްލުމުގެ ފުރުސަތު ގެއްލިގެން ދަނީއެވެ.\nއެކަމަށް ހައްލު ހޯދާދީ ސުކޫލްގެ ބޮޑު ޗުއްޓީ ލިބޭ ދުވަސްވަރު ބަދަލު ކުރާނެ ކަމަށް އޭރު އިދިކޮޅު ލީޑް ކުރައްވަމުން ގެންދެވި ބައެއް ބޭފުޅުން ވިދާޅުވިއެވެ. ހާއްސަކޮށް މިހާރުގެ ޓްއަރިޒަމް މިނިސްޓަރު އަލީ ވަހީދު އެ ވާހަކަފުޅު ވަރަށް ބާރަށް ދެއްކެވިއެވެ. އަދި މިފަހުންވެސް އެ ވާހަކަތައް އަލުން ކަމާބެހޭ ފަރާތްތަކުގެ ސަމާލު ކަމަށް ގެންނެވުމުގައި މިނިސްޓަރު އަލީގެ ދައުރު ބޮޑެވެ. ކުރިން ވާހަކަ ދެކެވުނީ މިހާރު ޗުއްޓީ ދެމުންދާ ޑިސެންބަރު މަހުގެ ބަދަލުގައި އަހަރުގެ މެދުތެރެއިން ސުކޫލްގެ ބޮޑު ޗުއްޓީ އަންނަ ގޮތަށެވެ. މިހާރުވެސް ދުނިޔޭގެ ބައެއް ގައުމުތަކުގައި އަހަރުގެ މެދަކީ ތައުލީމީ ދާއިރާއަށް ބަންދު ދުވަސްވަރެވެ.\nބޮޑު ޗުއްޓީއަށް އަތޮޅުތެރެއަށް ފުރައިގެންދާ ބޯޓެއް: ޗުއްޓީ ދެބައިކޮށްލާތީ ގިނަ ބަަޔަކު ދަނީ ކަންބޮޑުވުން ފާޅު ކުރަމުން --\nނަމަވެސް އިއްޔެ އެޑިއުކޭޝަން މިނިސްޓްރީން އާންމު ކުރި އިއުލާނުގައިވާ ގޮތުން ބޮޑު ޗުއްޓީ ދެބައި ކޮށްލީއެވެ. ދިރާސީ އަހަރު ނިންމުމަށްދޭ "ބޮޑު ޗުއްޓީ" ދެ ބަޔަކަށް ބަހާލުމަށް ފަހު 2020 ވަނަ އަހަރުގެ ސުކޫލްތަކުގެ އަހަރީ ޗުއްޓީގެ ފުރަތަމަ ބައި 31 މެއި 2020 ފެށިގެން 11 ޖޫން 2020 އަދި ދެވަނަ ބައި ހައެއް ޑިސެންބަރު 2020 ފެށިގެން ހަތެއް ޖަނަވަރީ 2021 އަށް ހަމަޖެއްސީއެވެ.\nއެޑިއުކޭޝަނުން ބުނީ މި ބަދަލު ގެނައީ ސުކޫލްތަކުގެ އަހަރީ ޗުއްޓީއަކީ އާއިލީ ގުޅުން ބަދަހިކޮށް އާއިލާއާއެކު ވަގުތު ހޭދަ ކޮށްލުމަށް ލިބޭ ދުވަސްވަރަކަށްވީ ނަމަވެސް ދިރާސީ އަހަރު ނިމި ސުކޫލްތައް ޗުއްޓީއަށް ބަންދުކުރާ ޑިސެމްބަރު އަދި ޖަނަވަރީ މަހަކީ ރާއްޖޭގެ އިގްތިސޯދުގެ އެންމެ ބޮޑު ސިނާއަތް ކަމަށްވާ ފަތުރުވެރިކަމުގެ އެންމެ ބާރު ބޮޑު ދުވަސްވަރު ކަމަށް ވުމުން އެ ސިނާއަތުގައި މަސައްކަތްކުރާ ބެލެނިވެރިންނަށް އާއިލާއާއެކު ޗުއްޓީ ހޭދަކުރުމުގެ ފުރުސަތު ލިބުމުގައި ގިނަ ފަހަރު ދަތިތައް ދިމާވާ ކަމަށެވެ.\nރިސޯޓް މުއައްޒަފުން މުޒާހަރާ ކުރަނީ: ބޮޑު ޗުއްޓީ ދެބައިކުރަނީ އެ މުވައްޒިފުންގެ ހައްގުގައި ކަމަށް މިނިސްޓްރީން ވަނީ ބުނެފައި --\nނަމަވެސް އެޑިއުކޭޝަންގެ މި ނިންމުމާއެކު މުޅި ސޯޝަލް މީޑިއާ ރުޅިވެރިކަމުގެ ބަސްތަކުން ފުރާލިއެވެ. އެކި މީހުން އެކި ގޮތްގޮތަށް އެޑިއުކޭޝަންގެ ނިިންމުން ތަރްޖަމާކުރަން ފެށިއެވެ. ބައެއް މީހުންގެ ނަޒަރުގައި މިއީ ބުރަ މަސައްކަތް ކުރަމުންދާ ޓީޗަރުންނަށް ކޮށްލި މަލާމާތެކެވެ. އަނެއް ބައެއްގެ ނަޒަރުގައި ބޮޑު ޗުއްޓީ ދެބައި ކުރުމުގެ ނަމުގައި ކުރިން ލިބެމުން އައި ހަގީގީ ބޮޑު ޗުއްޓީ ކުރުކޮށްލީއެވެ. މިހާ ހިސާބަށް ކޮންމެ އަހަރެއްގެވެސް ނޮވެންބަރު މަހުގެ ދެވަނަ ހަފްތާ ނުވަތަ ތިންވަނަ ހަފްތާގައި ސުކޫލްތައް ބަންދުކޮށް ދަރިވަރުންނަށް ޗުއްޓީ ދެއެވެ. އަލުން ސުކޫލްތައް ހުޅުވެނީ ޖަނަވަރީ ފުރަތަމަ ހަފްތާ ނުވަތަ ދެވަނަ ހަފްތާގެ ތެރޭގައެވެ. އެހެން ކަމުން އެންމެ މަދުވެގެންވެސް މަހަކާއި، ހަފްތާއެއް ނުވަތަ އެއާ އެއް މިންވަރެއްގެ ޗުއްޓީއެއް ލިބެއެވެ.\nއެޑިއުކޭޝަނުން އަލަށް ގެންނަ ބަދަލާއެކު ޗުއްޓީގެ ފުރަތަމަ ބައިގައި ލިބެނީ 11 ދުވަހެވެ. ދެވަނަ ބައިގައި ލިބެނީ 30 ދުވަހެވެ. އެހެން ކަމުން ދެބައަށް ބަހާލުމުގެ ނަމުގައި ޗުއްޓީ ކުރުކޮށްލީ ކަމަށް ބައެއް މީހުން ދެކެއެވެ. މީގެ އިތުރުން މިހާރުވެސް އަހަރަކު ދެ ފަހަރު ސެމިސްޓާ ބްރޭކް ނުވަތަ ޓާމް ބަންދުގެ ގޮތުގައި ހަފްތާއެއް ނުވަތަ އެއަށްވުރެ ގިނަ ދުވަސް ލިބެމުން ދެއެވެ. އެހެން ކަމުން ބޮޑު ޗުއްޓީގެ ފުރަތަމަ ބައިގެ ގޮތުގައި އެންމެ 11 ދުވަސް ލިބުމަކީ ހަމަޖެހޭ ކަމެއް ނޫން ކަމަށް ބައެއް މީހުން ދެކެއެވެ.\n"ދެބައިކޮއްލީކީ ނޫން. ބޮޑު ޗުއްޓީ ކުޑަ ކޮށްލީ. އެހެންޏާވެސް ލިބޭ ޓާރމް ބަންދުގަ 10 ވަރަކަށް ދުވަސް. މިހާރުވެސް ހަމަ އެހެން. އަނެއްކާވެސް ބޮޑު އޮޅުވާލުމެއް. ބޭނޫންވަނީ ޓީޗަރުންގެ ދުވަސް ދުއްވާލާ ތައުލީމު ފުނޑާލަން." ސޯޝަލް މީޑިއާގައި އާންމުގެ މީހަކު އޭނާގެ ހިޔާލް ފާޅުކޮށްފައިވެއެވެ.\nމީގެ އިތުރުން ރިސޯޓްތަކުގައި މަސައްކަތް ކުރާ މުވައްޒިފުންނަށްޓަކައި ގެންނަ މި ބަދަލުން އެ މުވައްޒިފުންނަށް ލިބޭނެ ލުޔަކީ ކޮބައިތޯވެސް ބައެއް މީހުން ސުވާލު ކުރެއެވެ. އަލަށް ގެންނަ ބަދަލުގައިވެސް ހައެއް ޑިސެންބަރުން ހަތެއް ޖަނަވަރީ އަށް ބަންދެވެ. އެއީ ހަމަ އެ ވިދާޅުވާ ރިސޯޓްތައް ފުރި، މުވައްޒިފުންގެ މަސައްކަތް އެންމެ ބުރަވާ ދުވަސްވަރެވެ. ރިސޯޓްތަކުގެ މެނޭޖްމަންޓުން ހުރިހާ މުވައްޒިފުންގެ ޗުއްޓީތައް ހިފަހައްޓާ ދުވަސްވަރެވެ. އެހެންވީމަ އެޑިއުކޭޝަނުން މި ގެނައީ ކޮން ކަހަލަ ބަދަލެއް ހެއްޔެވެ. މިއީ ހަމަ ނަމެއްގައި ކަމެއް ކުރީމޭ ބުނަން ގެނައި ބަދަލެއް ނޫން ހެއްޔެވެ.\n"ތިޔަޖެހުނީ ކޮންތާކު؟ ޑިސެމްބަރ މަސް އެއްކޮށް ޗުއްޓީ ގަޢި. ތަފާތެއްނެތް. ޓޫރިޒަމް ޕީކް ޓައިމް ކަމަށް ބުނެފައި އެދުވަސްކޮޅު ގިނަ ބެލެނިވެރިން ރިސޯޓްގައޭ ކިޔާފަ އާއިލާއަށް އައްޓަކައި ޗުއްޓީ ބަދަލުކުރި ސަބަބަކާ ނުގުޅޭ. ތީކޮންމެވެސް އެހެން ސަބަބެއް އޮތީމަ ކުރިކަމެއް." އެހެން މީހަކު ކުރި ކޮމެންޓެއްގައި ބުނެފައިވެއެވެ.\nއެޑިއުކޭޝަން މިނިސްޓްރީގެ ނިންމުމާއެކު މިއީ ކިހާވަރެއްގެ ދިރާސާއެއް ކުރުމަށްފަހު ނިންމާފައިވާ ނިންމުމެއްތޯވެސް ގިނަ ބަޔަކު ވަނީ ސުވާލު އުފައްދާފައެވެ. ބޮޑު ޗުއްޓީގައި އުފަން ރަށައް ނުވަތަ ޗުއްޓީއަށް ރާއްޖެއިން ބޭރަށް ގިނައިން ދަނީ ސުކޫލް ދަރިވަރުންނާއި، އެ ދަރިވަރުންގެ ބެލެނިވެރިން ކަމަށްވާއިރު އެ މީހުންގެ ހިޔާލެއް މިފަދަ ނިންމުމެއް ނިންމާއިރު ހޯދީ ކިހާ ވަރަކަށްތޯވެސް ގިނަ ބަޔަކު ސުވާލު ކޮށްފައިވެއެވެ.\n"ޓީޗަރުންނަށް އެކަށީގެންވާ އުޖޫރައެއް ނުދޭތާގަ އަހަރީ ޗުއްޓީވެސް ކުރުކޮށްލީނު." އެހެން މީހަކު ބުނެފައިވެއެވެ.\nމީގެ އިތުރުން އަހަރީ ބޮޑު ޗުއްޓީ ދެބައިކޮށްލާ ރައްޔިތުންނަށް ފަސޭހަކޮށްދިން ކަމަށް ބުނާއިރު، އަހަރަކު ދެ ފަހަރު ފުރައިގެން ބޮޑު ހަރަދުކޮށްގެން އުފަން ރަށައް ދާނީ ކިހިނެތްތޯވެސް ބައެއް މީހުން ސުވާލުކޮށްފައިވެއެވެ. ދުރު ރަށްރަށުް މާލެ ބަދަލުވެ، ދިރިއުޅެމުންދާ މީހުން އުފަން ރަށައް ބޮޑު ޗުއްޓީއަށް ކުރު މުއްދަތަކަށް ދާން ޖެހުމަކީ ސަރުކާރުން ކުރިމަތިކުރި އުނދަގުލެއް ކަމަށްވެސް ބުނެފައިވެއެވެ.\nއަހަރަމެން ދަރިން ގޮވައިގެން އިރުއިރުކޮޅާ ޗުއްޓީ ނަގައިގެން ރަށަށް ދާހާ ތަނަވަސްކަމެއް ނެތް. އެކުދިން އެއީ ޗުއްޓީއެއް ލިބިއްޖެއްޔާ ރަށަށް ދާން މޮޔަވާ ކުދިންކޮޅެއް. ތި އުސޫލު އަލުން ރިވިއުކުރޭ." މީހަކު ހިޔާލު ފާޅުކޮށްފައިވެއެވެ. "މިއީ މާ ބޮޑު ބަދަލެއް ނޫން. އަހަރު ފަހުކޮޅު ކުރު ޗުއްޓީއެއް ދީފައި މެދު ތެރޭގައި ބޮޑު ޗުއްޓީއެއް ނުލިބޭނަމަ މިހާރެކޭ މާ ބޮޑު ތަފާތެއް ނެތް. މިހާރުވެސް އަހަރު މެދު ތެރޭގައި ދިހަވަރަކަށް ދުވަހުގެ ޗުއްޓީ ލިބޭ."\nބޮޑު ޗުއްޓީ ދެ ބައިކޮށްލާ އެޑިއުކޭޝަނުން ގެނައި ބޮޑު ބަދަލަށް އާންމުންގެ ގިނަ ބަޔަކު މިވަނީ ދެކޮޅު ހަދާފައެވެ. އެކަން ސޯޝަލް މީޑިއާގެ އެކި ވަސީލަތްތަކަށް ބަލާލުމުން އެނގެއެވެ. އެހެން ކަމުން މިފަހަރު މި މައްސަލަ އިތުރަށް ބޮޑުވެ، އާންމުންގެ ނުރުހުން ސަރުކާރަށް ވަރަށް ބޮޑަށް އަމާޒުވާނެ ކަމަށް ބެލެވެއެވެ.\nހަަމަ ޔަގީނުންވެސް މި ބަދަލު ގެނައުމަށް އެޑިއުކޭޝަން މިނިސްޓްރީން ދެއްކި ހުއްޖަތުގައި ވަރެއް ނެތެވެ. ކުރިންވެސް އަދި ފަހުން މި އަންނަ ބަދަލުންވެސް ޑިސެންބަރު އޮތީ ބޮޑު ޗުއްޓީގެ ތެރޭގައެވެ. މި ބަދަލުން ރިސޯޓްތަކުގައި މަސައްކަތް ކުރާ މުވައްޒިފުންނަށް ލިބޭނެ ލުޔެއް ނުވިސްނެއެވެ. ހަމަ ޔަގީނުންވެސް ރިސޯޓްތަކުގެ އޯނަރުން، ޕީކް ސީޒަންގައި މުވައްޒިފުންނަށް ޗުއްޓީއެއް ނުދޭނެ އެވެ.\nއެހެންކަމުން އެޑިއުކޭޝަންގެ މި ނިންމުމާއި މެދު އަލުން ވިސްނަން ޖެހެއެވެ.\nމިނިސްޓްރީ އޮފް އެޑިއުކޭޝަން ދިރާސީ އާ އަހަރު


SunOnline: Worldcup 2022: Ethah haas masaihkaihtherin ah musaara nudhey massala\nވޯލްޑްކަޕް 2022: އެތައް ހާސް މަސައްކަތްތެރިންނަށް މުސާރަ ނުދޭ މައްސަލަ\nޢަބްދުﷲ އައިމަން 19 Sep 2019, 15:39\nގަތަރުގައި ބިނާ ކުރަމުން އަންނަ ސްޓޭޑިއަމެއް --- ފޮޓޯ// ބީބީސީ\nގަތަރުގައި 2022 ވަނަ އަހަރު ބާއްވާ ވޯލްޑް ކަޕަށް ތައްޔާރުވުމުގެ ގޮތުން، އަލަށް ހަދާ ސްޓޭޑިއަމްތައް ބިނާ ކުރުމަށް އެކި ގައުމުތަކުން ގެންގޮސްފައިވާ ބިދޭސީ އެތައް ހާސް މަސައްކަތްތެރިންނަށް މުސާރަ ނުދޭ މައްސަލަ ބޮޑުވެއްޖެ އެވެ.\nމިހާތަނަށް ދުނިޔޭގައި ބޭއްވޭ އެންމެ ފެންވަރު ރަނގަޅު ވޯލްޑްކަޕު ގަތަރުގައި ބޭއްވުމަށް އެގައުމުން އެތައް މިލިއަނުން ހަރަދުކުރަމުންދާ އިރު އެ މުބާރާތާއި ގުޅުވައިގެން ދުނިޔޭގައި ނެތް ފެންވަރުގެ އިތުރު ހަތް ސްޓޭޑިއަމެއް ހެދުމުގެ މަސައްކަތް ދަނީ ކުރަމުންނެވެ. ކުރިން އެ ގައުމުގައި ހުރި ސްޓޭޑިއަމްތައް ވެސް އެންމެ ޒަމާނީ ފެންވަރަށް ބަދަލު ކޮށް ބޮޑެތި މަރާމާތުތަކެއް ކުރާ އިރު އެ މަސައްކަތް ކުރުމަށް އެކި އެކި ގައުމުތަކުން އެތައް ހާސް މަސައްކަތްތެރިންނެއް ވަނީ ގަތަރަށް ގޮސްފަ އެވެ.\nނަމަވެސް އެ މަސައްކަތްތެރިންނާ ދޭތެރޭ ކަންތައް ކުރަނީ ވަރަށް ވެސް ދަށު ދަރަޖައެއްގެ ކަމަށާއި ދޭން ޖެހޭ މުސާރަ ވެސް ނުދޭ ކަމަށް އިންސާނީ ހައްގުތަކަށް މަސައްކަތް ކުރާ ބައިނަލް އަގުވާމީ ބޮޑު އިދާރާއެއް ކަމަށްވާ އެމްނެސްޓީ އިންޓަނޭޝަނަލުން ވަނީ ބުނެފަ އެވެ. އެ އިދާރާއިން އެކަމަށް ބޮޑެތި ދިރާސާތަކެއް ކުރި އިރު އެކަންކަން ފީފާއަށް ވެސް ހުށައަޅާފައިވާ ކަމަށް އެ އިދާރާއިން ވަނީ ބުނެފަ އެވެ. އަދި ގަތަރުގެ ކަމާ ބެހޭ އިދާރާތަކުން އެކަމަށް ވަގުތުން ވަގުތަށް ހައްލެއް ހޯދުމަށް ވެސް އެ އިދާރާއިން ވަނީ ގޮވާލައިފަ އެވެ.\n"ގަތަރުން ވަނީ ވޯލްޑް ކަޕާއި ދިމާކޮށް ބޮޑެތި ވައުދުތަކެއް ވެފައި. އޭގެ ތެރޭގައި މަސައްކަތްތެރިންގެ މުސާރައިގެ ކަންކަން ވަކި އުސޫލުތަކަކުން މޮނީޓަރ ކުރެވިގެން ބަލެމަށް ވަނި ވައުދުވެފަ. އެކަމަކު މިހާރު މިފެންނަނީ އެހެން މަންޒަރެއް. އެތައް ހާސް މަސައްކަތްތެރިންނަށް މުސާރަ ނުދީ އެބަތިބި." އެމްނެސްޓީ އިންޓަނޭޝަނަލްގެ ޑެޕިއުޓީ ޑިރެކްޓަރް އޮފް ގްލޯބަލް އިޝޫސް ސްޓީފިން ކްރީކް ވިދާޅުވެފައިވެއެވެ.\nމީގެ އިތުރުން ބިދޭސީ މަސައްކަތްތެރިންނަށް ދޭންޖެހޭ ސަލާމަތާއި ރައްކާތެރިކަން ނުލިބޭ ކަމުގެ ޝަކުވާ ވެސް ގިނަ ބަޔަކު ކުރަމުންދާ ކަމަށް އެ އިދާރާއިން ވަނީ ބުނެފަ އެވެ. އެގޮތުން ގަތަރުގައި މަސައްކަތް ކުރާ 111 މަސައްކަތްތެރިއަކު ހަމަ އެކަނި މިއަހަރުގެ ތެރޭގައި ވެސް އެކި ހާދިސާތަކުގައި މަރުވެފައިވާ ކަން އެ އިދާރާއިން ވަނީ ފާހަގަ ކޮށްފަ އެވެ.\n"އަހަރަމެން މިތިބީ ހައްޔަރު ވެފަ. ކޮންމެ ދުވަހަކު އަހަރަމެން ދިރިއުޅެނީ ހަމައެކަނި ފެނާއި ބްރެޑް ކައިގެން. މުސާރަ ނުލިބޭތާ ގިނަ ދުވަސްތަކެއް ވެއްޖެ. އެއް މަހުން އަނެއް މަހަށް ކަންތައް މިވަނީ ގޯސް. ބޭނުންވަނީ އެނބުރި ގައުމަށް ދާން." ގަތަރުގައި މަސައްކަތް ކުރަމުން އަންނަ ނޭޕާލުގެ މަސައްކަތްތެރިއެއް ކަމަށްވާ ދިލް ޕްރަޝާދް ބުނެފައިވެ އެވެ.\nޕްރަޝާދް ބުނީ އޭނަގެ ހުރިހާ ލިޔެކިޔުންތަކެއް ވީ އޭނާ މަސައްކަތައް ގެނައި ކުންފުނި އަތުގައި ކަމަށެވެ. އެހެން ކަމުން އެމީހުންގެ ހުއްދައާ ނުލައި އެނބުރި ގައުމަށް ވެސް ނުދެވޭނެ ކަމަށެވެ. އަދި އެ މައްސަލައިގައި އެކި ފަހަރުގެ މަތިން ކަމާ ބެހޭ އިދާރާތަކައް ހުށައެޅުނު ކަމަށް އޭނާ ބުންޏެވެ.\n"އަހަރަމެންނަށް އަމިއްލަ އާއިލާއާއި ވެސް ގުޅޭނެ ގޮތެއް ނޯވޭ. ވަރަށް ހާލުގައި މިއުޅެން ޖެހެނީ." ޕްރަޝާދް ބުންޏެވެ.\nދެހާސް ބާވީސް ވަނަ އަހަރު ބާއްވާ ވޯލްޑް ކަޕަށް ތައްޔާރުވުމުގެ ގޮތުން ގަތަރުން މަދުވެގެން 2.2 ބިލިއަން ޑޮލަރު ހޭދަވާނެ ކަމަށް އެގައުމުން ވަނީ ބުނެފަ އެވެ.\nގަތަރު އަތުން ވޯލްޑްކަޕުގެ ބިޑު އަތުލަފާނެ ކަމަށް ބުނެފި\nއޮލިމްޕިކްސް އަދި ވޯލްޑްކަޕުުން ރަޝިޔާ ބޭރުކޮށްލައިފި\nއުންމީދުތައް އާސްމާނުގައި، ޕްރެޝަރާ ކެރިގެން ކުރިމަތިލާނަން


dhulah aihaa ehchcheh gobumakee minivan kameh noon dhulah aihaa ehchcheh gobumakee minivan kameh noon\nޕީޕީއެމްގެ ޖަލްސާއަކަށް ތައްޔާރުވުމުގެ ތެރެއިން ‒‒ ފޮޓޯ: ސޯޝަލްމީޑިއާ\nދުލަށް އައިހާ އެއްއެޗެއް ގޮވުމަކީ މިނިވަންކަމެއް ނޫން\nހޮނިހިރު 05 ސެޕްޓެމްބަރ 2020\nފެހި ޤާނޫނު އަސާސީ އާއި އެކު ދިވެހިންނަށް ލިބުނު އެންމެ ބޮޑު މިނިވަންކަމަކީ، ދުލާއި ގަލަމުގެ މިނިވަންކަމާއި ޚިޔާލުފާޅު ކުރުމުގެ މިނިވަންކަމެވެ. އެމިނިވަންކަން ސިފަކުރެވެނީ އެތައް އަހަރެއްވާންދެން ކޮއްޓެއްގައި ބަންދުވެފައިވާ ދޫންޏެއް ކޮށިން ދޫކޮށްލުމުން، މިނެއް ނެތި އުދުހެން ފެށުމާއެވެ. ދިވެހީންނަށްވެސް މެދުވެރިވީ އެގޮތެވެ.\nރަސްކަމުގެ ޒަމާނުއްސުރެ، އާއްމު ރައްޔިތުން ވެރިކަމުގެ ފަރާތަށް ފާޑެއްކިޔުމަކީ، ނުވަތަ ބަދުބަހެއް ބުނެ ނުރުހުމެއް ފާޅުކުރުމަކީ، އަދަބުލިބޭނެ ބޮޑު ކުށެކެވެ. ދުލުން ބުނާ ބަހަކުން ނޭނގި ކުރެވުނު އަމަލަކުން ވިޔަސް އެތައް ބަޔަކު އެމީހުންގެ މުޅި ޒިންދަގީ އަށިގެތަކާއި، އަނދަގޮނޑިތަކުގައި ހޭދަކުރަން ޖެހިފައިވެއެވެ. އެހެންކަމުން ވެރިކަމުގެ ފަރާތުން ކުރަމުން އަންނަ ކަންކަމަށް ރުހުމުގައި އަދި ނުރުހުމުގައި ނަމަވެސް ކިޔަމަންވެ ބޯލަނބައިގެން ތިބުން ނޫން ގޮތެއް އޭރު ދިވެހި ރައްޔިތުންނަކަށް ނެތެވެ.\n2008 ވަނަ އަހަރު ފެހި ޤާނޫނު އަސާސީ ވުޖޫދަށް އައުން ވެގެން ދިޔައީ، ދިވެހިންއެތައް ޒަމާނެއްވާންދެން ގައިދު ކުރެވިފައިވާ ޖަލަކުން މިންޖުވުން ކަމަށެވެ. އެއާއި އެކު ފެނިގެން ދިޔައީ ހީވެސް ނުކުރާ ފަދަ މަންޒަރެކެވެ. ގޮތް ހުރި އަބުރުވެރި ބައެއް ބޭފުޅުން ދެކެވަޑައިގަންނަވާ ގޮތުގައި ޤައުމުގެ އިޖުތިމާއީ ފޭރާންވީދި ސިޔާސީ ބޭނުމަށް އެއްބަޔަކު އަނެއް ބައެއްގެ އަބުރުކަތިލައި، ހަމަނުޖެހުމާއި މާރާމާރީ ހިންގުމަށް ގޮވާލެވެމުން ދިޔައީ ޚިޔާލުފާޅު ކުރުމުގެ މިނިވަންކަމުގެ ނިވަލުގައެވެ.\n2008 ވަނަ އަހަރުގެ އޮގަސްޓް މަހުގެ7ވަނަ ދުވަހު އައު ޤާނޫނު އަސާސީ ތަސްދީޤުކުރެވިގެން ދިޔައިރު އެޤާނޫނުގެ ދަށުން ހަދަންޖެހޭ އެތައް ޤާނޫނަކާއި ޤަވާއިދެ އޮތީ ނުހެދިއެވެ. ނަތީޖާއަކީ ޚިޔާލުފާޅު ކުރުމުގެ މިނިވަންކަން ރެގިއުލޭޓް ނުކުރެވި ބޮއްސުން ލައިގެން ދިޔުމެވެ. ދުލަށް އައިހައިއެއްޗެއް ގޮވުމެވެ. ސާބިތު ނުހިފޭ ވާހަކަތަކުން ސޯޝަލްމީޑިއާގައި މީހުންގެ އަބުރު ކަތިލައި ޤަދަރުވެރީންގެ އިއްޒަތްވެއްޔާ މޮޑެލުމެވެ.\nރާއްޖޭގެ ސިޔާސީ މަޝްރަހަށް ބަލާއިރު ފެންނަނީ ހިތާމަވެރި މަންޒަރެކެވެ. އިދިކޮޅު ސިޔާސީ ޕާޓީއެއްގެ ބޭނުމަކީ ނުވަތަ އިދިކޮޅު އެކްޓިވިސްޓުންގެ ބޭނުމަކީ، ދުލައި އައިހާ އެއްޗެއް ގޮވައިގެންވެސް، މީހުންގެ އަބުރާއި ޤަދަރު ދުއްވާލައިގެންވެސް، އަދި ބިރުދައްކައި ފިތުނަތައް އުފަންކޮށްގެން ވިޔަސް ވެރިކަން ހޯދުން ކަމަށް ވަނީ ވެފައެވެ. އެކަމަކު އެކަންކަމުން އާޚިރުގައި ނުކުންނާނެ ނަތީޖާއަކީ، މުޅި ޤައުމުުގެ ހުރިހާ ރައްޔިތުން އުފުލާންޖެހޭނެ ވޭނާއި ތަކްލީފެވެ.\nމިދެތިން ދުވަހު އެންމެ ބޮޑު ކަންބޮޑުވުމެއް ގިނަބަޔަކު ފާޅުކުރަނީ، ޗެނަލް 13އިން ގެނެސްދިން ރައްޔިތުންގެ އަޑު ކިޔާ ޕްރޮގްރާމެއްގައި ބައިވެރިވި މީހަކު، ރައީސުލްޖުމުހޫރިއްޔާގެ ގައިގައި އަލިފާންޖަހަށް ގޮވާލި މައްސަލައިގައެވެ. ކަމުގެ ބާވަތުން އެއީ ނުހަނު ސީރިއަސް މައްސަލައެކެވެ. އެކަމުގައި ޝާމިލްވާ ފަރާތްތައް ބަންދުކޮށް ފިޔަވަޅު އަޅަންޖެހޭނެ މައްސަލައެކެވެ.\nމިހާތަނަށް މީޑިއާއަށް ތިލަވެފައިވާ މައުލޫމާތަށް ބަލާއިރު، ރައީސުލްޖުމުހޫރިއްޔާގެ ގައިގައި އަލިފާން ޖަހަން ޖެހޭކަމަށް ބުނި މީހަކީ، މެދުރާއްޖެތެރޭގެ ރަށަަކަށް ނިސްބަތްވާ މީހެކެވެ. އޭނާގެ ނަމާއި ފޮޓޯ އާއި ފޯނުނަމްބަރަށް ދާންދެން ޖަހައި، ސޯޝަލް މީޑިއާގައި ސަރުކާރަށް ތާއީދުކުރާ އެކްޓިވިސްޓުން އަންނަނީ، އޭނާއަށް ގޯނާކޮށް އިންޒާރުތައް ދެމުންނެވެ. އެކަމަކު އެއީވެސް ގޯހެކެވެ. ކުށްކުރި މީހާއަށް އަދަބުދޭންވާނީ، ތަންފީޒީ އިދާރާތަކުންނެވެ. އާއްމުންނެއް ނޫނެވެ. އެކަމަކު އަދުގެ ހާލަތަށް އަންނަން މިޖެހުނީ ތަންފީޒީ އިދާރާތަކަށް އެކަށީގެންވާ ގޮތުގައި ޒިންމާ އަދާނުކުރެވޭތީއެވެ.\nރައީސް ނަޝީދުގެ ކަރު ބުރިކޮށްލަންވެސް މީހަކު ގޮވިއެވެ. މިނިސްޓަރުން ދަންޖައްސަންވެސްް މުޒާހަރާތަކުގައި ގޮވިއެވެ. ޓީވީތަކުން ލައިވް ބްރޯޑްކާސްޓްވެސް ކުރިއެވެ. އެހެންނަމަވެސް އެކަންކަން ބަލައި ފިޔަވަޅު ނޭޅި އޮތުމުގެ ނަތީޖާއަކީ ޤައުމު މިއަދު މިހާލަތަށް ވެއްޓުމެވެ.\nލައިވް ޓީވީގައި ރައީސުލްޖުމުހޫރިއްޔާގެ ގައިގައި އަލިފާންޖަހަން ގޮވާލި މީހާއަކީ، އިލްމީ ގޮތުން ގުރޭޑް 5ގެ ފެންވަރުވެސް ނެތް މީހެކެވެ. ދިވެހިރާއްޖޭގެ ޤާނޫނުތަކާއި ޤަވާއިދުތަކާއި އިޖުތިމާއީ އާއްމު މިންގަނޑުތަކާއި އުސޫލުތައްވެސް އެނގޭމިންވަރަށް ވުރެ ހޭލުންތެރިކަން ކުޑަ މީހެކެވެ. ވީމާ، އެފަދަ މީހަކު ލައްވައި ލައިވް ޕްރޮގްރާމެއްގައި ވާހަކަ ދައްކުވާނަމަ، އެކަމަށް ފުރުޞަތު ދިން ފަރާތުންވެސް ޒިންމާވާން ޖެހެއެވެ.\nބްރޯޑްކާސްޓް ކުރުމުގެ ކޯޑް އޮފް ކޮންޑަކްޓާއި، އެތިކްސްއަށް ބަލާއިރު، ލައިވް ޕްރޮގްރާމެއްގައި އޮންއެއަރ ދޫކޮށްލެވޭ މީހާއަށް އޭނާއަށް ވާހަކަ ދެއްކޭނެ ހުދޫދުތައް ބަޔާންކޮށްދޭންޖެހޭނެއެވެ. ދެއްކޭނެ ވާހަކަ އާއި ނުދެއްކޭނެ ވާހަކަ ބުނެދެވެން ވާނެއެވެ. މިގޮތުން ބަލާއިރު، ޕްރޮގްރާމްގެ ބައިވެރިޔާ ރައީސުލްޖުމުހޫރިއްޔާގެ ހަށިކޮޅުގައި އަލިފާން ޖަހަން ގޮވާލުމުން ވަގުތުން އެކަން ހުއްޓުވެން ވާނެއެވެ. އަދި އޮންއެއާގައި އޭނާއަށް އެއީ ކުށެއްކަން ބަޔާންކޮށްދީ އެކަމަށް މަޢާފަށް އެދެން އެންގެންވާނެއެވެ. ލައިވް ޕްރޮގްރާމްތަކުގެ ޕްރެޒެންޓަރުންނާއި ޕްރިޑިއުސަރުންނަކީ އެފަދަ ހުޝިޔާރު ބަޔަކަށް ނުވެވޭނަމަ، އެފަދަ ޗެނަލްތައް ހިންގުމުގެ ފުރުޞަތު ދެވިފައި އޮތުމަކީ، މިގެއްލުންތައް އިތުރަށް ތަކުރާރު ވެގެންދާނެ ކަމެކެވެ.\nފިޔަވަޅު ނޭޅި ދިޔަކަންކަން އެހިސާބަށް ދޫކޮށްލާފައި ނަމަވެސް މިއަދު ހަރުކަށި ފިޔަވަޅުތައް އަޅަންޖެހެނީ މިފަދަ ކަންކަން ތަކުރާރުވިޔަ ނުދިނުމަށްޓަކައެވެ. އެމީހަކު ބުނާ ބަހަކަށް ކުރާ އަމަލަކަށް އެމީހަކު ޒިންމާވެ ޖަވާބުދާރީވާން ނުޖެހޭނަމަ އެމުޖުތަމައެއްގައި ހަމަޖެހުމެއް ނޯންނާނެއެވެ.\nނޫސްވެރިކަމުގެ އާއްމުން އަސާސީ މިންގަނޑާއި، ކޯޑްއޮފް ކޮންޑަކްޓާއި ޚިލާފުވާ ނޫސްތަކާއި ޓީވީ ޗެނަލްތަކަށް ފިޔަވަޅު އެޅުމަކީ، ޚިޔާލުފާޅު ކުުރުމުގެ މިނިވަންކަމަށް ހުރަސް އެޅުމެއް ނޫނެވެ. އެހެންނަމަވެސް އެގޮތަށް އެޅޭ ކޮންމެ ފިޔަވަޅަކީވެސް ޤާނޫނާއި ޤަވާއިދުތަކުގެ އިމުގެ ތެރޭގައި ހަމަހަމަގޮތެއްގައި އެޅޭ ފިޔަވަޅުތަކަށް ވާންޖެހޭނެއެވެ.\nރާއްޖޭގެ ނޫސްވެރިކަމަށް 70އަށް ވުރެ ގިނަ އަހަރުވީ ނަމަވެސް އަދިވެސް ޒިންމާދާރު ނޫސްވެރިކަމަކަށްވުރެ، ނޫސްވެރިކަމާއި ބްރޯޑްކާސްޓިންގ މީޑިއާވެސް އޮތީ ސިޔާސީ ނުފޫޒުތަކުގެ ތެރޭގައެވެ. އެހެންކަމުން، މިނިވަން މީޑިއާގެ ވެއްޓެއް ޤާއިމް ކުރެވެން އޮތީ ނޫސްވެރިން ސިޔާސީ ފިކުރާއި ވިސްނުމުން އެއްކިބާވެ ހަމައެކަނި ޤައުމީ މަސްލަހަތުގައި މަސައްކަތްކޮށްގެނެވެ. ތަންފީޒީ އިދާރާތަކުން ކުރަންޖެހޭ ކަމަކީ، ނޫސްވެރިކަން ރެގިއުލޭޓް ކުރުމުގައި މިހާރަށްވުރެވެސް ހަރުދަނާވުމެވެ.


Mithibee Russia Jaluthakuge Gaadun - Vaguthu\n8 ގަޑިއިރު ކުރިން ( ޖޫން 10, 2021 )\nރަޝިއާގެ ޖަލުތަކުގެ ގާޑުންގެ ގޮތުގައި ތިބޭ އަންހެނުންގެ މެދުގައި ކޮންމެ އަހަރަކު ވެސް ރީތީގެ ރާނީން ހޮވުމުގެ މުބާރާތެއް ކުރިއަށް ގެންދެއެވެ. މިއީ ރަޝިއާގެ ހުރިހާ ސަރަހައްދެއްގައި ހުންނަ ޖަލުތަކުގެ ގާޑުން ބައިވެރިކޮށްގެން ކުރިއަށް ގެންދާ މުބާރާތެކެވެ.\nރަޝިއާގެ ފެޑްރަލް ޕެނިޓެންޝަރީ ސާވިސް އިން ވަނީ މިސް ޕީނަލް ސިސްޓަމް ކޮންޓެސްޓްގައި ބައިވެރިވާ އެންމެ ރީތި 12 ގާޑުން މިހާރު ހޮވާފައެވެ. މުބާރާތުގެ ފައިނަލް ބުރުގައި ބައިވެރިވާ 12 ގާޑުން ހޮވާފައި ވަނީ 100 ވަރަކަށް ގާޑުންގެ މެދުގައި ބޭއްވުނު ލޯކަލް މުބާރާތުގެ ތެރެއިންނެވެ.\nމިހާރު ވަނީ އެންމެ ރީތި ގާޑަކު ހޮވަން އާއްމުން ވޯޓް ދިނުމުގެ ފުރުސަތު ހުޅުވާލާފައެވެ. މިވޯޓްލުން މިމަހުގެ 07 ވަނަ ދުވަހުން ފެށިގެން 11 ވަނަ ދުވަހުގެ ނިޔަލަށް ކުރިއަށް ދާނެއެވެ. ވޯޓް ލުމުގެ ފުރުސަތު ހުޅުވަލާފައި ވަނީ އޮންލައިންކޮށެވެ. އެހެންކަމުން ވޯޓް ލުމަށް ކޮންމެހެން ރަޝިއާ މީހަކަށް ވާކަށް ނުޖެހެއެވެ.\nރީތި ގާޑަކު ހޮވުމަށް ވޯޓް ލާނެ ލިންކް\nރަޝިއާގެ ޖަލުތަކުގައި މަސައްކަތް ކުރާ ގާޑުންގެ ތެރެއިން އެންމެ ރީތި ގާޑަކު ހޮވުމުގެ މުބާރާތުގެ ޚަބަރު އާއްމުވުމާއިއެކު އެތައް ބަޔަކު ދަނީ އެމީހުން ޖަލަށް ދާން ބޭނުންވާ ކަމަށް ބުނެ މީސް މީޑިއާގައި ތަފާތު ކޮމެންޓްތައް ކުރަމުންނެވެ. އެކޮމެންޓްތަކަށް ޖަވާބުދާރީވަރުން ރަޝިއާގެ ފެޑްރަލް ޕެނިޓެންޝަރީން ބުނީ މިއީ ޖަލަށް މީހުން ދިއުމަށް ހިތްވަރު ދިނުމުގެ ގޮތުން ބާއްވާ މުބާރާތެއް ނޫން ކަމަށެވެ. މިއީ ގާޑުންނަށް އިތުރު ފުރުސަތުތައް ތަނަވަސްކޮށްދޭން ބާއްވާ މުބާރާތެއް ކަމަށް އެއިދާރާ އިން ބުނެއެވެ.\nތިވީގޮތުން ރާއްޖޭގަވެސް ތިކަން ފަށާފާނެ.\nޖޫން 10, 2021 17:54\nޔާމީނާއި އަދީބު ރަށިޔާ ޖަލައްބަދަލު ކުރަން ޕީޕީ ކުދިން ގޮވާނެ މިފަހަރު


Transfer khabaru thah | Fenvaru Online\n14:49 -3ސެޕްޓެމްބަރު 2020 -0ކޮމެންޓް\nނެދަލޭންޑްސް ޤައުމީ ޓީމާއި އެ ޤައުމުގެ އަޔެކްސް ގެ މެދުތެރޭގައި މުހިއްމު ދައުރެއް އަދާކުރާ ކުޅުންތެރިޔެއް ކަމަށްވާ ޑޮނި ވެންޑަ ބީކް ، އިނގިރޭސި ވިލާތުގެ މެންޗެސްޓަރ ޔުނައިޓެޑަށް ސޮއިކޮށްފި އެވެ.\nއުމުރުން 23 އަހަރުގެ ވެންޑަ ބީކް ޔުނައިޓެޑަށް ސޮއި ކުރީ 40 މިލިއަން ޔޫރޯ އަށް5އަހަރު ދުވަހުގެ މުއްދަތަކަށެވެ.\nޔޫރަޕުގެ ޓްރާންސްފަރ ހަބަރުތައް ބަލާއިރު ، ޗެލްސީ އިން ވަނީ އެ ޓީމަށް މުހިއްމު ކުޅުންތެރިންތަކެއް ގެނެސްފައެވެ. އެގޮތުން އަޔަކްސް ގެ ޒިޔަޗް އާއި ޖަރުމަންގެ ވާރނަރ އާއި ހަވާޒް ގެ އިތުރުން ބްރެޒިލްގެ ތިއާގޯ ސިލްވަރ އާއި ލެސްޓާ ސިޓީ ގެ ބެން ޗިލްވެލް ވެސް ޗެލްސީ އަށް ވަނީ ގުޅިފައެވެ. ޗެލްސީ އިން ދިޔަ ކުޅުންތެރިންނަކީ ވިލިއަން އާއި ޕެޑްރޯ އެވެ. ޕެޑްރޯ ގުޅިފައިވަނީ އިޓަލީ ގެ އޭއެސް ރޯމާ އަށެވެ.\nކޮލަންބިއާ ގެ ހަމޭޝް ރޮޑްރިގޭޒް އާއި ބްރެޒިލް ގެ އެލަން ވަނީ އިނގިރޭސި ޕްރިމިއަރ ގެ އެވަޓަން އާ ގުޅިފައެވެ.\nއާސެނަލް އިން ވަނީ ބްރެޒިލްގެ ސެންޓަރ ބެކް ގެބްރިއަލް މާގަލްހެސް އާއި ވިލިއަން ގެނެސްފައެވެ. މީގެ އިތުރުން މިދިޔަ އަހަރު އެ ޓީމުގައި މުހިއްމު ދައުރެއް އަދާކުރި ސްޕެއިން ގެ ޑަނީ ސެބާޔަސް ވަނީ މި ސީޒަނަށް ވެސް ލޯނެއްގެ ދަށުން އާސެނަލް އަށް އަންނަން އެއްބަސްވެފައެވެ.\nމެންޗެސްޓަރ ސިޓީ އިން ފެރާން ޓޮރޭޒް އާއި ނަތަން އަކޭ ވަނީ ޓީމާއި ގުޅިފައެވެ. އެ ޓީމު ދޫކޮށް ދިޔަ މުހިއްމު ކުޅުންތެރިޔަކީ ޑޭވިޑް ސިލްވާ އެވެ. ސިލްވާ ވަނީ ސްޕެއިންގެ ރެއާލް ސޮސިއެޑާޑް އާ ގުޅިފައެވެ. ސިޓީ އިން މިހާރު އެންމެ ބޮޑު އިސްކަމެއް ދީފައިވަނީ ބާސާގައި ތަރި މެސީ ހޯދުމަށެވެ.\nބާސާ ގެ އިވާން ރަކިޓިޗް ވަނީ އޭނާގެ ކުރީގެ ކްލަބް ސެވިއްޔާ އަށް ބަދަލުވެފައެވެ. އަދި ބާސާ ގެ ލުއިސް ސުއަރޭޒް ޔުވެންޓަސް އަށް ބަދަލު ވާނެކަމަށް ޚަބަރުތައް ބުނެ އެވެ.\nބާސާ އަށް ގެނައި މުހިއްމު ކުޅުންތެރިޔަކީ ޕޯޗުގަލް ގެ ޒުވާން ފޯވާޑް ފްރެންސިސްކޯ ޓްރިންސާއޯ އެވެ.


ކޮވިޝިލްޑް ވެކްސިންގެ ފުރަތަމަ ޝިޕްމެންޓް ރާއްޖެ ގެނެސްފި – Mikal News\nރާއްޖެއަށް ކޮވިޑް-19ގެ ވެކްސިން ގެނައުން ފެށުމުގެ ރަސްމިއްޔާތު - ވެލާނާ އިންޓަނޭޝަންލ އެއަރޕޯރޓްގައި، 20 ޖެނުއަރީ 2021\nކޮވިޑް-19 ވެކްސިން ފުރަތަމަ ޝިޕްމެންޓް ރާއްޖެ މިއަދު ގެނެސްފިއެވެ. މިއަދު ރައްޖެ އައީ އިންޑިއާ ސަރުކަރުން ހިލޭ ދިން 1 ލައްކަ ޑޯޒް ވެކްސިނެވެ. މި އެއްލައްކަ ޑޯޒުން ވެކްސިލް ޖެހޭނީ 50 ހާސް މީހުންނަށެވެ.\nމިއަދު ލިބުނީ އިންޑިއާގެ ސެރަމް ކުންފުނިން އުފެއްދި ކޮވިޝިލްޑް ވެކްސިނެވެ. މިއީ އެސްޓްރެޒެންކާ އާއި އޮކްސްފޯޑް ގުޅިގެން އުފެއްދި އެމީހުންގެ ރަސްމީ ވެކްސިންގެ ސަބް-ލައިސެންސްގެ ދަށުން އިންޑިއާގައި އުފައްދާފައިވާ ވެކްސިނެކެވެ.\nމި ވެކްސިނަކީ ޓްރިއަލްތައް މަރުހަލާތައް ނިމި އެންމެ ފަހުގެ ނަތީޖާ ތަކުން ދައްކާ ގޮތުގައި %70 ކާމިޔާބު ވެކްސިނެއް ކަމަށް ވެކްސިން ހެދި ފަރާތުން ވަނީ ހާމަކޮށްފައެވެ. އަދި ރާއްޖޭގެ އެޗްޕީއޭގެ ހުއްދަ ވެސް ވަނީ މިވެކްސިން ބޭނުންކުރުމަށް ދީފައެވެ. ނަމަވެސް މިވެކްސިން ޖަހަން ފަށާނެ ވަކި ދުވަހެއް އަދި ކަނޑައަޅާފައެއް ނުވެއެވެ.\nރާއްޖެއަށް ކޮވިޑް-19ގެ ވެކްސިން ގެނައުން ފެށުމުގެ ރަސްމިއްޔާތު – ވެލާނާ އިންޓަނޭޝަނަލް އެއަރޕޯރޓްގައި، އިންދިއާ ސަފީރު. 20 ޖެނުއަރީ 2021\nމިއަދު ގެނައި އެއްލައްކަ ޑޯޒްގެ އިތުރުން7ލައްކަ ޑޯޒްގެ ވެކްސިން ގަތުމަށް އެސްޓްރެޒެންކާ-އޮކްސްފޯޑް އާއިއެކު އެއްބަސްވުމަކަށް އައިސްފައިވާ ކަމަށް އެޗްޕީއޭގެ ޑރ. ނަޒުލާ ރަފީގު މީޑިއަށް ވިދާޅުވިއެވެ. މީގެ އިތުރުން ޑަބްލިޔުއެޗްއޯގެ ކޯވެކްސް އިނީޝިއޭޓިވްގެ ދަށުން ރާއްޖޭގެ އާބާދީގެ %20 އަށް ވާވަރަށް، ގާތްގަޑަކަށް9ހާސް ޑޯޒް ވެކްސިން ލިބިގެންދާނެއެވެ. އެއާއެކު ރާއްޖޭގެ އާބާދީގެ %65 އަށް ވުރެ ގިނަ މީހުންނަށް ވެކްސިން ލިބިގެންދާނެއެވެ.\nމި ވެކްސިން އާއްމުންނަށް ދިނުމަށް ވާންޖެހީ ތައްޔާރީތައް އަންނަނީ ކުރަމުންނެވެ. އެގޮތުން ވެކްސިން ޖެހުމަށް ރަޖިސްޓްރީ ކުރުމަށް އޮންލައިން ޕޯޓަލް އެއްގައި ވަނީ ހުޅުވާލާފައެވެ. ވެކްސިން ޖެހުމުގައި އެންމެ ފުރަތަމަ އޮތީ ހެލްތު ދާއިރާ އާއި މީހުން ބަލަހައްޓާ ދާއިރާތަކުގެ މީހުންނެވެ. ދެވަނަ ކެޓަގަރީގައި ހިމެނެނީ ހައިރިސްކް މީހުންނެވެ.3ވަނަ ކެޓަގަރީގައި ފުލުހުންނާއި ސިފައިންގެ ތެރެއިން ފްރޮންޓްލައިން މަސައްކަތްތެރިންނާއި، ޓީޗަރުން ހިމެނެއެނެވެ.\nރާއްޖޭގައި ދިރިއުޅޭ އެންމެނަށް ވެސް ވެކްސިން ދޭނެކެމަށް ސަރުކާރުންވަނީ ބުނެފައެވެ.\nވެކްސިންތަކާއި ގުޅޭގޮތުން ހަގީގަތާއި ޚިލާފު ތަފާތު ވާހަކަތައް ސޯޝަލް މީޑިއާގައި އަންނަނީ ދައުރުވަމުންނެވެ. އެގޮތުން ކޯވިޝިލްޑް ވެކްސިން އާއި ގުޅޭގޮތުން ވެސް އެފަހަދަ ވާހަކަތައް ދައްކަމުން އާދެއެވެ.\nކޮވިޝިލްޑް އަކީ ސަލާމަތީގޮތުން ރައްކާތެރި މިންގަޑަށް ފެތޭ ވެކްސިނެއް.